Party ah soi kuraa ehves memberaka faisaa eh nudhen: Adhaalathu - AO News\nޕާޓީއަށް ސޮއިކުރާ އެއްވެސް މެމްބަރަކަށް ފައިސާއެއް ނުދެން: އަދާލަތު\nއަދާލަތު ޕާޓީއަށް ސޮއިކުރާ ކޮންމެ މެމްބަރަކަށް ފައިސާ ދޭކަމަށް ފެތުރޭ ވާހަކަތައް އެޕާޓީން ދޮގުކޮށްފިއެވެ.\nއަދާލަތު ޕާޓީއަށް 10,000 މެމްބަރުން ހަމަކުރުމަށް އެ ޕާޓީން ހިންގާ ހަރަކާތުގެ ތެރެއިން ސޮއިކުރާ ކޮންމެ މީހަކަށް ފައިސާ ދޭކަމަށް ބުނެ ދައްކަމުންދާ ވާހަކަތައް ދޮގުކޮށް އެ ޕާޓީން ބުނީ އެ ޕާޓީ އަކީ ރާއްޖޭގެ އެހެން ޕާޓީތަކާއި ހިލާފަށް ވިޔަފާރިވެރިން ހަރަދުކޮށްގެން ހިންގާ ޕާޓީއެއް ނޫންކަމަށެވެ. އަދި ޕާޓީއަށް މެމްބަރުން އިތުރުކުރުމަށްޓަކައި އެއްވެސް މީހަކަށް ފައިސާދީފައި ނުވާނެކަމަށް އަދާލަތުން ވަނީ ބުނެފައެވެ،\nއިތުރަށް އަދާލަތު ޕާޓިން ބުނީ އެ ޕާޓީގެ ކަންކަން ހަމަޖައްސަނީ ދައުލަތުން ޕާޓީތަކަށް ދޭ އިނާޔަތުގެ ދަށުންކަމަށެވެ. އަދި މިހާރު އަދާލަތު ޕާޓީގެ އެންމެ ބޮޑު އަމާޒަކީ އަންނަ އަހަރަށް ދައުލަތުގެ ބަޖެޓު ފާސްކުރުމުގެ ކުރިން މެމްބަރުންގެ އަދަދު ހަމަކުރުންކަމަށް އެ ޕާޓީންވަނީ ބުނެފައެވެ.\nމީގެ އިތުރުން އެ ޕާޓީން ބުނީ އަބަދުވެސް އަދާލަތުން، އަދުލު އިންސާފުގެ މައްޗަށް ބިނާވެގެންވާ ސިޔާސީ އިޖްތިމާއީ އަދި އިގްތިސޯދީ ނިޒާމެއް ރާއްޖޭގައި ގާއިމުކޮށް އެ ނިޒާމް ހަރުދަނާ ކުރުމަށް މަސައްކަތް ކުރަމުން އަންނާނެ ކަމަށެވެ.\nޒާތީ މަންފާއަށް, ދައުލަތުގެ މުއައްސަސާތަކުގެ ޤަދަރު ކުޑަކުރުމަށް ކުރާ މަސައްކަތަށް ސަމާލުވުމަށް އަދާލަތުން ގޮވާލައިފި\nޑރ.އިޔާޒު ވަޒީފާއިން ވަކިކުރުމަކީ ނުރައްކާތެރި ބާރުތަކެއްގެ ނުފޫޒުން އަޅާފައިވާ ފިޔަވަޅެއް: އަދާލަތު


SunOnline: Copa America 2019: Uruguay balikoh Peru in semi ge fahu jaaga kashavaru kohfi\nއުރުގުއޭ ބަލިކޮށް ޕެރޫއިން ސެމީގެ ފަހު ޖާގަ ކަށަވަރު ކޮށްފި\nޢަބްދުﷲ އައިމަން 30 Jun 2019, 10:19\nއުރުގުއޭގެ ފޯވާޑް ލުއިސް ސުއަރޭޒް ރޭގެ މެޗުގައި ޕެނަލްޓީ ނާކާމިޔާބު ވުމުން މާޔޫސް ވެފައި --- ފޮޓޯ/ޕެޓްރިކް ރިޖް\nބްރެޒިލްގައި މިހާރު ކުރިއަށް ދާ ކޮޕާ އެމެރިކާގެ ކުއާޓާ ފައިނަލުގައި ވަރުގަދަ އުރުގުއޭ ރޭ ކަޓުވައިލުމަށް ފަހު ޕެރޫ އިން ސެމީ ފައިނަލުގެ ފަހު ޖާގަ ކަށަވަރު ކޮށްފި އެވެ.\nސަލްވެޑޯރު ސްޓޭޑިއަމުގައި ރޭ ކުޅުނު ވާދަވެރި އެ މެޗުން ޕެރޫ ކުރި ހޯދީ މެޗުގެ ފުރިހަމަ ވަގުތު ހަމަވި އިރު ދެ ޓީމަށް ވެސް ލަނޑެއް ޖެހިފައި ނުވާތީ ނަތީޖާ ނެރުމަށް ޖެހި ޕެނަލްޓީއިންނެވެ. ކޮޕާ އެމެރިކާގެ ގަވާއިދުގައި ވާގޮތުން ކުއާޓާ ފައިނަލުގެ މެޗުތަކުގައި އެއްވަރުވެއްޖެ ނަމަ އިތުރު ވަގުތަށް ނުގޮސް ދާނީ ސީދާ ޕެނަލްޓީއަށެވެ.\nޕެރޫގެ އިތުރުން މުބާރާތުގެ ސެމީ ފައިނަލަށް ދަތުރު ކުރި އަނެއް ތިން ޓީމަކީ އާޖެންޓީނާއާއި ޗިލީގެ އިތުރުން މުބާރާތް ބާއްވާ ބްރެޒިލް އެވެ.\nއުރުގުއޭއިން ވަރުގަދަ ސްކޮޑަކާ އެކު ރޭގެ މެޗަށް ނުކުތް އިރު އެ ޓީމުން ވަނީ މީގެ ކުރީން މުބާރާތުގައި ކުޅުނު ހުރިހާ މެޗަކުން ވެސް މޮޅުވެފަ އެވެ. އަނެއްކޮޅުން ޕެރޫ ކުއާޓާއަށް ދަތުރު ކުރީ ވެސް ގުރޫޕު އޭ ގެ ތިންވަނަ ޓީމުގެ ގޮތުގަ އެވެ. އެ ޓީމުން އެންމެ ފަހުން ގުރޫޕު ސްޓޭޖުގައި ކުޅުނު މެޗުގައި ބްރެޒިލް ވަނީ އެ ޓީމު ކޮޅަށް ފަސް ގޯލު ޖަހައިފަ އެވެ.\nނަމަވެސް އުރުގުއޭގެ ފޯވާޑުން ރޭގައި އުފެއްދި ހަމަލާތައް ހިފެހެއްޓުމުގައި ޕެރޫގެ ޑިފެންސާއި ގޯލް ކީޕަރު ވެސް ވަނީ މޮޅު ކުޅުމެއް ދައްކާފަ އެވެ.\nއުރުގުއޭއިން ފުރަތަމަ ހާފުގައި ވަނީ ދެ ގޯލެއް ޖަހައިފަ އެވެ. ނަމަވެސް ވީޑިއޯ އެސިސްޓެންޓް ރެފްރީގެ އެހީ ހޯދުމަށްފަހު ރެފްރީ ވަނީ އެ ދެ ގޯލު ވެސް އޮފްސައިޑު ކަމަށް ނިންމާފަ އެވެ. ފުރަތަމަ ހާފުގައި އުރުގުއޭގެ ފޯވާޑް އެޑިސަން ކަވާނީއަށާއި ޑިފެންޑަރު ޑިއޭގޯ ގޮޑިންއަށް ވެސް ވަނީ ލަނޑު ޖަހާނެ ހުސް ފުރުސަތުތަކެއް ލިބިފަ އެވެ.\nއެހެން ނަމަވެސް އެ ފުރުސަތުތަކުގެ ބޭނުން ނުހިފުމުން ޕެރޫ އިން ވަނީ އެކަމުގެ ފައިދާ ނަގައި ޓީމުގެ ކުޅުން ރަނގަޅު ކޮށްފަ އެވެ.\nމެޗުގެ ފުރިހަމަ ވަގުތު ހަމަވި އިރު ވެސް ދެ ޓީމުން ކުރެ އެއް ޓީމަކަށް ލަނޑެއް ޖެހިފައި ނުވުމުން ޖެހި ޕެނަލްޓީ ޕެރޫއިން ކާމިޔާބު ކުރީ 4-5 ގެ ނަތީޖާ އަކުންނެވެ. ޕެރޫ އިން މެޗުގައި ޖެހި ހުރިހާ ޕެނަލްޓީއެއް ކާމިޔާބު ކުރި އިރު އުރުގުއޭގެ ޕެނަލްޓީ ގެއްލުވައިލީ އެ ޓީމުގެ ބާސެލޯނާ ފޯވާޑް ލުއިސް ސުއަރޭޒް އެވެ.


M. Atoll aai G.Dh. Atoll aai dhemedhah yellow alert nerefi – adduLIVE\nމ. އަތޮޅާއި ގއ. އަތޮޅާއި ދެމެދަށް ޔެލޯ އެލާޓް ނެރެފި\nFeb 26, 2019, 18:06 އައިޝަތު ފަތުހީ\nރާއްޖޭގެ ބައެއް ހިސާބުތަކަށް ޔެލޯ އެލާޓް ނެރެފި އެވެ.\nއެގޮތުން މޫސުން ގޯސްވާނޭކަމަށް ލަފާކުރެވޭތީ މޫސުމާއި ބެހޭ އިދާރާއިން ޔެލޯ އެލާޓް ނެރެފައި ވަނީ މ. އަތޮޅުން ފެށިގެެން ގދ. އަތޮޅާ ދެމެދުގެ ރަށްތަކަށެވެ. އަދި އެލާޓް ނެރެފައި ވަނީ މިިއަދު ހަވީރު 17:00 އިން ފެށިގެން މިރޭ 20:00 އާއި ހަމައަށެވެ.\nމެޓް އޮފީހުން މަޢުލޫމާތު ދޭ ގޮތުގައި މި ވަގުތުގަކުގައި މި ސަރަޙައްދުތަކަށް ގުގުރުމާއެކު ބޯކޮށް ވާރޭ ވެހޭނެ އެވެ.


ހިތާ ފުރާނައިން… (28) – Esfiya\nޔުއާން އަށް އެވަގުތު ފޯނެއް އައެވެ. އޭނާ ވާހަކަ ދައްކަމުން ފޯނަށް ސަމާލުކަން ދީގެން ހިނގައިގަތް ވަގުތު ޖެހިގެން ހުރި ލިފްޓުން ނުކުތް މީހެއްގެ ގައިގައި ޖެހިފައި ފޯން ބިންމައްޗަށް ވެއްޓުނެވެ. އޭނާ އިސް އުފުލާލާ ބަލާލިއެވެ. އެވަގުތަކީ އެ އަންހެން މީހާވެސް އިސްއުފުލާލާ ބަލާލިވަގުތެވެ. އެއާއެކު އެ އަންހެން މީހާ އާއި ޔުއާން ގެ ހަތަރު ކަޅި ހަމަވެގެން ދިޔައެވެ.\n“ޔަޝްމް” އެވަގުތު އެ އަންހެންމީހާ އެހެން ބުނެވުނީ ވައިއަޑުން ކަމުގައި ވީނަމަވެސް ޔުއާން އަށް އަޑުއިވުނެވެ. އޭނާ ހައިރާންވިއެވެ. ހަމަ އެއާ އެއްވަރަށް އޭނާ ހާސްވެސް ވިއެވެ. ޔަޝްމް އާ މީނާ އާ އޮތީ ކޮން ގުޅުމެއް ބާއޭ ހިތަށް އަރަމުން ދިޔައެވެ.\n“ދޮންތާ” އަތުގައި އޮތް އަތް ދަބަހުން އެއްޗެއް ނަގަމުން ނުކުތް މައިލީން ގޮވާލަމުން ކުރިމައްޗަށް ބަލާލިއެވެ. އެއާއެކު އޭނާ ގަނޑުވިއެވެ. ނޭވާ އަވަސްވެގެން ދިޔައެވެ. ހިތުގެ ތެޅުން ބާރުވިއެވެ. ދޮންތަމެންނަށް ހަގީގަތް ފޮރުވައިގެން ދެން މާގިނަ ދުވަހު ނޫޅެވޭނޭ ކަމަށް އޭނާގެ ހަވަނަ ހިއްސު ބުނަމުންގެންދިއެވެ. އެހެންނަމަވެސް އޭނާ އެކަން ގަބޫލުކުރާކަށް ބޭނުމެއްނުވެއެވެ. ޔުއާން ވެސް ހުއްޓުން އެރިއެވެ. އޭރު އޭނާގެ ނަޒަރު ހުރީ މައިލީން އަށް ހުއްޓިފައެވެ.\nމައިލީން އަށް އެނގެއެވެ. ޔުއާން ފެނުމަށްފަހު ދޮންތަގެ ވިސްނުން ތޫނު ސިކުނޑިއަށް ނަގައިގަންނާކަށް އުދަގުލެއް ނުވާނެއެވެ. ޔަޝްމް ފެނިފައިވާ ކޮންމެ މީހެއްގެ ހިތުގައިވެސް ޝާލީން ގެ ހިތުގައިވި ސުވާލު އުފެދޭނެކަން ޔަގީނެވެ. ޔުއާން އަށް ވެސް ކޮންމެވެސް ތަނަކުން ދުށް މީހަކާ އޭނާ ވައްތަރު ވިއެވެ. އޭނާ ހަނދާންވިއެވެ. “އާނއެކެވެ… އެއީ ކުރިން ދުވަހު އޭނާގޭ ކާރުން ކިރިޔާ ނުޖެހި ސަލާމަތްވި އަންހެން މީހާއެވެ.\n“ޝާލީން ވެސް ހައިރާންވެފައި ޔުއާން އަށް ބަލަން ހުރީ އެ ދެލޮލުންނާ މޫނުމަތިން އޭނާ އަށް ފެނުނު ސިފަތަކުންނެވެ. އެއީ ހަމަ ޔަޝްމް ގެ ދެލޮލެވެ. އެނާ އަށް ދެން ބަލާލެވުނީ މައިލީން އަށެވެ.\nޔަޝްމް” ޝާލީން އަށް ކިޔެމުން ދިޔައެވެ. އޭނާ މައިލީން އަށް ބަލާލުމާއެކު މައިލީން އަށް ކުރެވުނު ހަވެސް ކަމަކީއިސްޖަހާލުމެވެ. އެއާއެކު ޝާލީން އަށް މައިލީން އަށް ގޮވާލެވުނެވެ. “އިލީ” އެހެން ނަމަވެސް އިތުރު އެއްޗެއް އެވަގުތު އޭނާ ގެ ދުލަކަށް ނައެވެ. އެ ގޮވާލުމުގައި ވަނީ ސުވާލުމާކެކެވެ؟ މައިލީން އިސްޖަހާލި ގޮތުންވެސް ނުބައި ޝައްކެތް އެ ހިތުގައި ހިނގައިގަތެވެ. އެއާއެކު އެނާ އަވަސް އަވަހަށް ހަމަޖެހެން މަސައްކަތްކުރިއެވެ. އަދި އަނެއްކާވެސް ޔުއާން އަށް ނަޒަރު ހުއްޓާލިއެވެ.\nޔުއާން އަވަސް އަވަހަށް ވެއްޓިފައި އޮތް އޭނާގެ ފޯން ނަގަމުން ހިނގައިގަތެވެ. އިތުރަށް އެތާ ހުންނަން ވެއްޖެނަމަ އަމިއްލަ ނަފްސުގެ ކުރިމަތީގައިވެސް އޭނާ ބޭޒާރު ވެދާނެއެވެ. އޭރު އޭނާއަށް ވެސް ކުރެވެމުން އެ ދަނީ ދުވަހަކުވެސް ކުރެވުނު އިހްސާސެއްނޫނެވެ. ރިވަމް ވެސް ޔުއާން ގެ ފަހަތުން ހިނގައިގަތެވެ. ޔުއާން ގެ ހިތް ނުތަނަވަސްވަނީއެވެ. ޔަޝްމް އާއި އޭނާ ފެންނަ މީހަކު ރަނގަޅަށް ބަލައިފިނަމަ ޔަޝްމް އާއި އޭނާގެ ހުރި އެއްގޮތް ސިފަތަށް ފެންނާނެއެވެ.\n“އިލީ” ހުއްޓިފައި ހުރި މައިލީން އަށް ޝާލީން ގޮވާލިއެވ. އޭނާ މައިލީން ގެ އަތުގައި ހިފައިގެން ނުކުންނަން ހިނގައިގަތެވެ. އޭރު މައިލީން ހުރީ ހަދަންވީ ގޮތް ނޭގިފައެވެ. ދޮންތައަށް ހަގީގަތް ކިޔައިދޭންވީހެއްޔެވެ؟ ނުކިޔާދިނަސް މިހާރު ދޮންތައަށް އެވަނީ ޝައްކުވެފައެވެ. ނޫނެކެވެ. ޔަގީންވެފައެވެ. ހާސްވެފައި ހުރި މައިލީން ގެ ހިތުގެ ތެޅުން ބާރުކަމުން ހީވަނީ ދެންމެ ދެންމެ ބޭރަށް ފުންމާލާފާނެ ހެންނެވެ.\nއެހެނެއްކަމަކު މައިލީން ހީކުރި ގޮތާ ހިލާފަށް ޝާލީން އެރޭ މައިލީން އާ އެކަމާ ގުޅޭގޮތުން އިތުރު ސުވާލެއްނުކުރެއެވެ.\nޝާލީން އަށް ޔަގީންވިއެވެ. އެއީ ހަމަ ޔޝްމް ގެ ބައްޕަ އަށް ނޫނީ ނުވާނެއެވެ. އެހެންނަމަވެސް އޭނާ އެހަށް މައިލީން އާ ވާހަކަ ނުދައްކާ މަޑުކޮއްލީ މައިލީން އަދި އެކަމަކަށް ތައްޔާރެއްނޫނޭ ހިތާއެވެ.\nއެރޭ ނިދަން އޮވެގެން މައިލީން ވިސްނިއެވެ. ދޮންތައަށް ހަގީގަތް ކިޔައިދޭންވީހެއްޔެވެ؟ ދެން ވާނީ ކިހިނެއްހެއްޔެވެ؟ ދޮންތައަށް ހަގީގަތް ކިޔައިދީގެން ބަދަލްވާނީ ކިހިނެތްހެއްޔެވެ؟ ދޮންތަ މިއަދުވެސް އެ ސުވާލު އޭނާ އާ ނުކުރީ އޭނާ އާ މެދު ވިސްނާފަކަން އެނގެއެވެ. އޭނާގެ އިހްސާސްތަކަށް ދޮންތަ އަބަދުވެސް އިސްކަންދޭކަން އޭނާއަށް އެނގެއެވެ.\nޔުއާން އަކީ ކެހިވެރިއެކެވެ. އަނިޔާވެރިއެވެ. ދުވަހަކު ހިތުން ރުހުމުން މައިލީން ހުރީ އޭނާއަށް މާފު ނުކުރަން ނިންމައިގެންނެވެ. އެއީ ހަޔާތުގައި އައި ނުބައި ބާބެއްކަމަށް ނިންމާ އެ ބާބު ނިންމާލައިގެންނެވެ. ދުވަހަކު އެ ސޫރައިގެ ކުރިމަށްޗަށް ނާރަން އަމިއްލަ ނަފްސަށް ވައުދުވެގެންނެވެ. އުމުރަށް ނަފްރަތުކުރަން ނިންމައިގެންނެވެ. އެހެން ނަމަވެސް ކުރިން ދުވަހު ޔުއާން މާފަށް އެދުނު ގޮތުން އެނާގެ ހިތް އޭނާގެ އަތުން ވިއްލިގެން ދިޔަފަދައެވެ. އެ ހިތް ގޮވަމުން ދިޔައީ މާފު ކުރުމަށެވެ. އެ ލޯބީގެ ހިމާޔަތަށް ދިޔުމަށެވެ. އެހެންނަމަވެސް އޭނާގެ ނަފްސު ގޮވަމުން ދިޔައީ އެކަނި އުޅުމަށެވެ.\nހިތާ ސިކުނޑީގެ ހައިގާންގަނޑުގެތެރޭގައި އޭނާ ނިމިދާންވީހެއްޔެވެ؟ އަދިވެސް އހިތުގައި ޔުއާން ގެ ލޯބި ވަނީ ކީއްވެހްޔެވެ؟ ޔުއާން އަށް ޓަކާ އަދިވެސް އެ ހިތުގައި ވިންދު ޖަހަނީކީއްވެހެއްޔެވެ؟ އެހާ އަނިޔާވެރި ވެ އިރުވެސް ނަފްރަތު ނުކުރެވެނީ ކީއްވެހެއްޔެވެ؟ މިއަދު އޭނާ އުޅެން ޖެހިފައި އެވަނީ ޔުއާން ގެ ކުރިމަތީގައެވެ. ނެތް ހިތްވަރު ދައްކައިގެންނެވެ. މިހެން އުޅެން ވެއްޖެނަމަ އޭނާ މޮޔަ ވެދާނެއެވެ. ހޮޔޮ ވާނީ ކިހިނެތްހެއްޔެވެ؟\nއޭނާގެ ދެލޮލުންނކަރުނަ ފާއްދާލިއެވެ. ޔުއާން ގެ ހަނދާންތައް ރެއާ ދުވާލު އޭނާ މަރާލައެވެ. އެ ލޯތްބަށް އެ ހިތް އެދޭވަރު އިނގޭނީ ހަމަ އޭނާއަށެވެ. އެފަދަ އަނިޔާވެރިއެއްދެކެ މައިލީން އެވަނީ ކޮންފަދަ ލޯތްބެއްހެއްޔެވެ؟.\nއެނާ ސިއްސައިގެން ދިޔައީ ކައިރީގައި އޮތް ޔަޝްމް ފުރޮޅިލުމުންނެވެ. އެވަގުތު ޔަޝްމް ނޭވާނުލެވިގެން އުޅޭހެން ހީވެގެން މައިލީން ކުއްލިއަކަށް ތެދުވިއެވެ. އޭރު ޔަޝްމް ދިޔައީ ނޭވާނުލެވިގެން ކުޑަކޮއް ތެޅެމުންނެވެ. މައިލީން އަވަސް އަވަހަށް ތެދުވިއެވެ. އޭނާ ޔަޝްމް ކުޑަކޮއް އޭނާގެ އުނގުގައި ބާއްވަމުން ޑޮކްޓަރު ކުރިން ބުނެފައި އޮތް ގޮތަށް ކަންތައް ކުރަން އަވަސް ވެ ގަތެވެ.\nއޭރު އޭނާގެ ލޮލުން ކަރުނަތަށް ފައިބައެވެ. އެހިތަށް ކެތް ނުވިއެވެ. އޭނާގެ ދިރުއުޅުން އާރާސްތުކޮއްދިނީ ޔަޝްމްއެވެ. އެ ދަރިފުޅަށް ކަމެއް ވެއްޖެނަމަ އޭނާ މޮޔަވެދާނެއެވެ. އެ ދަރިފުޅާއެކު އޭނާ ވެސް މަރުވެދާނެއެވެ.\nޔަޝްމް ހަމއަކަށް އެޅި އަނެއްކާވެސް ނިދުމާއެކު މައިލީން ވެސް ޔަޝްމް ގާތުގައި އޮށޯވެލިއެވެ. އޭރު އޭނާ ދިޔައީ ޔަޝްމް ގެ މޭމަތީގައި މަޑުމަޑުން ފިރުމަމުންނެވެ. އޭނާގެ ހިތް ހަލާކުވަނީއެވެ. ޔަޝްމް ގެ ހާލަތު ދުވަހެއް ދުވަހަކަށް އެދަނީ ދަށް ވަމުންނެވެ. އެ ދަރިފުޅަށް ޝިފާ ދެއްވާތޯ އޭނާ ރެއާ ދުވާލު ކުރާ ކޮންމެ ނަމާދެއްގެ ފަހަތުގައި ﷲ ގެ ހަޟްރަތުގައި ދަންނަވައެވެ.\n“ޔުއާން ކީއްވެތަ އެހެން ހެދީ؟ އަހަރެން އުޅޭ ހާލު އިހްސާސްވެސް ނުވަނީތަ؟ މިހުތަށް ކުރާ އަސަރުތައް ނޭގޭތަ؟” މައިލީން އަށް ހިތާ ޝަކުވާ ކުރެވެމުންދިޔައެވެ.\nޔުއާން ގެއަށް ދިޔަ މަގުމަތީގައި އޭނާގެ ސިކުނޑީގައި ވަނި ހަމައެކަނި މައިލީން ގެނަމެވެ. އޭނާ މާފަށް އެދެން އެބަ ބޭނުންވެއެވެ. އަނެއްކޮޅުން ޔަޝްމް އާ މެދުވެސް އޭނާއަށް ދިޔައީ ވިސްނެމުންނެވެ. އޭނާގެ ދަރިފުޅު ރަނގަޅު ހެއްޔެވެ؟. އެ ހިތްވަނި މިއިން ދުވަހަކު ނުވާވަރަށް ނުތަނަވަސްވެފައެވެ. އެހިތަށް ވެސް އެބަ އަސަރުކުރެއެވެ. އެ ދަރިފުޅުގެ ގާތުގައި ހުންނަން އޭނާ ބޭނުމެވެ.\nވިސްނުމުގައި ހޭދަ ކުރެވުނީ ކިހާ އިރަކު ކަމެއް ނޭގެއެވެ.\nގެއަށް ދިޔައިރު ސިޓިން ރޫމް އޮތީ ފަޅޫކޮށެވެ. އޭނާ ކޮޓަރިއަށް ވަދެ ގަމީސް ބާލާ އެ އަޅުވާލިއެވެ. ދެން އޭނާ ވަނީ ފާހާނައަށެވެ.\nޔުއާން އެނދުގައި އޮށޯވެލާ ކަންފަތަށް ހެޑްސެޓް ޖަހާލިއެވެ. އޭރު އޭނާ ލާފައި ހުރީ ހަމަ އެކަނި ސޯޓް ކޮޅެކެވެ. އެ ކަސްރަތީ ހަށިގަނޑު ހާމަވާން ހުއްޓެވެ. އިނގިރޭސިލަވައެއްޖަހާލަމުން ފޯނުން އެއްބީއަށް ވަދެލިއެވެ. އޭނާ ރާއްޖޭން ބޭރުގައި އުޅުނު އިރުގެ ބައެއްކުދިންނާ ޗެޓް ކޮއްލަން އޮއްވާ ލާވިޔާގެ މެސެޖެއް އައެވެ. އޭނާ ފޫހި ކަމާއެކު އެ މެސެޖް ހުޅުވާ ކިޔާލިއެވެ. އެއާއެކު އޭނާގެ މޫޑް ހަރާބުވިއެވެ.\nދެން އައަނެއްކާވެސް އޭނާއަށް ވިސްނެން ފެށީ މިއަދު ވީ ކަންތަކާއެވެ. އެވަރުން އެފްބީއަށް ވަދެ އެ ހިޔާލުތަކާ ދުރުވާން ކުރި މަސައްކަތް ނާކާމިޔާބު ވުމާއެކު އޭނާގެ މޫނުމަތިން ނުތަނަވަސްކަން ފެނިގެންދިޔައެވެ. ފުން ނޭވާއެއްލާ ދެލޯ މަރާލުމާއެކު މައިލީން ގެ ރޮވިފައިވާ ދެލޯ ސިފަވެގެން ދިޔައެވެ. ހަމަ އެ ހިނދު އޭނާ ދެލޯ ހުޅުވާލަމުން ކުއްލިއަކަށް ތެދުވިއެވެ. އަތުގައި އޮތް ފޯނަށް ބަލާލަމުން އެނާ އެގެން ފިތް ތަކަށް އޮބަން ފެށިއެވެ.\nއާއެކެވެ. މައިލީން ވަނީ އޭނާގެ ހަޔާތާ ގުޅިފަކަން އެ ހިތަށް އެގުން ވެގެން އެބަދެއެވެ.\nރޭ ދަންވަރު ދެއެއްޖެހީއިރުވެސް މައިލީން ގެ ލޮލަކަށް ނިންޖެއް ނައެވެ. ލޯ ކުޑަކޮއް މެރޭވޭމެސް ވެއެވެ. އެކަމަކު އެ ހިތް ނުތަނަވަސް ވާރުން ނިދިޖެހޭއިރަށް ހޭލެވެނީއެވެ.\nފެނިގެން ދަނީ ބޯޖަސްތަކެވެ. މައިލީން ދެފަރާތަށް ހޯދަމުން ޔަޝްމް އަށް ގޮވަމުން ދިޔައެވެ. އެވަގުތު އޭނާއަށް އަޑު އިވުނީ އެތަނުގައި އޮތް ގަސްތަކެއްގެ ތެރެއިން ޔަޝްމް އާ އަދިވެސް އެހެން ފިރިހެނެއްގެ ހުނުމުގެ އަޑެވެ. އޭނާ އެ ދިމާލަށް މިސްރާބުޖެހިއެވެ. މަޑު ފިޔަވަޅުތަކެއް ނަގަމުން ދިޔައިރު އެ ހިތުގެ ތެޅުން ބާރުވެފައިވަނީ މިއިން ދުވަހަކު ނުވާ ވަރަށެވެ. މޭގައި އަތް އަޅައިގެން އިސްކޮޅަށް ވުރެ ދިގުކޮށް ހެދިފައި ހުރި ހުއި ގަސްތައް ފޭކުރަމުން މައިލީން ދިޔައެވެ. އެހެން ދިޔަވަރަކަށް ދެ ސޫރައެއް އޭނާއަށް ސިފަވިއެވެ. ޔަޝްމް އުރާލައިގެން އެ ހުރީ ޔުއާން އެވެ. އޭނާ ގެ ހިތަށް ހިނިތުންވުމެއް ވެރިވެގެން ދިޔައެވެ. އޭނާ އެ ދިމާލަށް ހިނިތުންވެލާ ހުރެ ހިނގައިގަތެވެ. އެ ތުންފަތުގައި ވަނީ ފުޅާ ހިނިތުންވުމެކެވެ.\nއޭނާ އަތް ދިމާކޮއްގެން ހުރެ އެ ދިމާލަށް ހނގައިގަތުމާއެކު ޔުއާން ޔަޝްމް ބެހެއްޓުމަށްފަހު ދުރަށް ހިނގައިގަތެވެ. ޔަޝްމް އެއްފަހަރު މައިލީން އަށް ބަލާލުމަށްފަހު އަނެއްފަހަރު ޔުއާން އަށް ބަލާލިއެވެ. އަދި ބާރަށް ރޯން ފެށިއެވެ. މައިލީން ދުވިފައި އައިސް އޭނާގެ ދަރިފުޅު އުރާލަމުން ޔުއާން އަށް ގޮވިއެވެ. އެނާ ދުއްވައިގަތެވެ. ޔުއާން އާ އަރާހަމަވިއިރަށް ޔުއާން ގެއްލިއްޖެއެވެ. އޭރު އޭނާ ދިއްކޮއްގެން ހުރި އަތް އޮތެވެ. އޭނާ ފަރާތް ފަރާތަށް ބެލިއެވެ. ހޯދިއެވެ. އެހެންނަމަވެސް ޔުއާން އެއް ނުފެނުނެވެ. އެވަގުތު ޔަޝްމް އޭނާގެ އުނގުން ލޫދިގަނެގެން ތިރިއަށް ފޭބިއެވެ.\n“ޔުއާން ” މައިލީން ހުއްޓުމެއް ނެތި ގޮވަމުން ދިޔައެވެ.\nދެން ފެނުނީ ޔަޝްމް ދުރަށް ދުއްވައިގަތްތަނެވެ. ޔަޝްމް ގެ ފަހަތުން މައިލީން ދުއްވައިގަންނަން އުޅުނެވެ. އެހެން ނަމަވެސް އޭނާގެ ފައި ވަނީ ތަތްލާފައެވެ. ވަރަށް ބާރުލުމާއެކު މަޑު މަޑުން ފިޔަވަޅެއް އަޅާލެވުނެވެ. އޭނާ ހިތް ވަރު ކޮއްފައި ދެތިން ފިޔަވަޅު އެޅި ތަނާހެން ޔަޝްމް ވެސް ޔުއާން ގެއްލުނު ގޮތަށް ގެއްލިއްޖެއެވެ.\nސިއްސައިގެން ގޮސް މަޑު ހަޅޭކަކާއެކު މައިލީން އަށް ހޭލެވުނެވެ. އޭނާ ފުންކޮން ނޭވާލާން ފެށިއެވެ. މީހާ ހަމައަކަށް އެޅެން މަސައްކަތްކުރިއެވެ. ދެން އޭނާގެ ނަޒަރު ހުއްޓުނީ އަރާމު ނިންޖަކުން ނިދާފައި އޮތް ޔަޝްމް އަށެވެ. އޭނާ ޔަޝްމް ގެ ނިތަށް ބޮސްދީފައި އެފަރާތުގައި މޫނު ޖައްސާލިއެވެ. ދެން ޔަޝްމް އަށް ނަޒަރު ހުއްޓައިލައިގެން އެތައް އިރަކު އޮތެވެ.\nއަނެއްކާ އޭނާއަށް ޔަޝްމް ގެއްލެނީ ހެއްޔެވެ؟ ނޫނެކެވެ. އެހެންވެއްޖެނަމަ އޭނާ މަރުވެދާނެއެވެ. ވާނާ ހިތް ދަތި ކަމުގެ ބިޔަ ރާޅުގަނޑުގެ ތެރޭގައި ގެނބިގެން ދާނެއެވެ.\nއޭނާ ފޯން ނަގާ ގަޑި ބަލައިލީ ފާރުގައި ހަރުކޮއްފައި ހުރި ގަޑި ހުއްޓިފައި ހުރީމައެވެ. ކޮންމެ ދުވަހަކުވެސް އެއަށް ލައްވާނޭ ބެޓެރިއެއް ގަންނަން ހިތު އަޅައިގެން ހުއްޓަސް ހަނދާން ނެތެނީއެވެ. މިއަދުވެސް އޭނާ ހުރީ ކޮންމެހެން ވެސް ބެޓެރިއެއް ގަންނަން ހިތުލައިގެންނެވެ. އެހެން ނަމަވެސް ކަންތައް ދިމާވި ގޮތުން ހަނދާނުން ކައްސައިލީއެވެ.\nއެނާ ފޯން ބަލާލިއިރު ތިން ހަތަރު މެސެޖް ކޮއްފައި އޮތެވެ. އޭނާ ފަހަރަކު މެސެޖެއް ހުޅުވާ ލާ ކިޔަމުން ދިޔައެވެ. އެ ކިޔަމުން ދިޔަ ވަރަކަށް އޭނާއަށް ދެބުމަ ގާތް ކުރަމުން ދެވުނެވެ. ފޯން ގައި ހިފައްޓާފައިވާ އަތުން އެއަށް ބާރު ކުރަމުން ދިޔައިރު ނިތަށް ވެސް ރޫތަކެއް އަރާފައި ވެއެވެ.\nދެފަރާތަށް ބޯ ހޫރާލަމުން ފޯން ބޭއްވިއިރުވެސް އޭނާއަށް އެ މެސެޖް ތަކާ މެދުގައި ވިސްނަމުން ދެވުނެވެ. އެމީހަކު މައިލީން އަށް ނޭގުނު ކަމުގައިވިޔަސް އެމީހަކަށް މައިލީން ވަރަށް ރަނގަޅަށް އެނގެނީތާއެވެ.\nއާއްމުކޮއް ފަތިސް ނަމާދަށް ހޭލާ މައިލީން މިރޭވެސް ހޭލިއެވެ. އޭނާ ނަމާދުކޮއްލައޮގެން ދެން ނުނިދޭނެކަން އެނގޭތީ ނުކުމެލީ ކޮފީ އެއް ބޯލުމުގެ ބޭނުމުގައެވެ. ޔަޝްމް އޮތ ނިދާފައެވެ. ޝާލީން އާއި އާރާވެސް ވާނީ ނިދާފައެވެ.\nއޭނާ ކޮފީހަދަން ހުއްޓައި ޝާލީން ނުކުމެގެން އައެވެ. “ކޮފީއެއް ބޭނުން؟” މައިލީން އަހައިލިއެވެ.\n“ޝާލީން ދެފަރާތަށް ބޯ ހޫރާލަމުން ބުނީ އޭނާ ނުކުތީ ކޮޓަރީގައި ހުރި ފެންޖަގު ހުސްވެގެން ފެން ބަލާކަމުގައެވެ.މައިލީން އެއަށް ބަލާލަމުން އޯހް އޭ ބުނެލިއެވެ. އޭރުވެސް ނިދީގެ އަސަރު އޭނާގެ ލޮލުގައި ހުއްޓެވެ. “އަދި ނަމާދުވެސް ނުކޮއް މިހުރީ…. މިދަނީ ނަމާދުކުރަން ދާން…” ޝާލީން ބުނެލުމާއެކު މައިލީން ލުއި ހިނިތުންވުމެއް ދިނެވެ.\nmihaa reethi vaahakaemorning ga kiyaalan libuneema mulhi dhuvas ufaaveri vaahen heevanee\nތޭންކްސް އަކި. ވވވވއުފާ ވެއްޖެ…. 🙂\nAssalaamu Alaikum. Furathamaves sorry bunelan beynumi mihaa kuruvefa ehves kameh nuhigimi. In Sha Allah. Miadhu adhi eh part up kohlaanan. Mirey hen heevani. And Tee ge namuga comment kuri kujja ge reply akah am waiting ingey dear. Hurihaa kydhinnah ves varah bodah shukuriyya. Jazakallah Khairan. ???\nWow mi part ves vvvv reethi\nތެންކިއު ޝަބާ 🙂\nVarah salhi?..waiting for next part.. ?Hi mi thankolheh dhigukoh vaahaka up kohdhiniyya\nIn Sha Allah… dhen inna part dhigu kureveythoa masah kai kuraanan. tthanks dear. 🙂\nWoooooooow himi darlin mibaives masha Allah vvvvvv reethi??? hama bala balaa indhaa thi up kohly vvvvv ufaavejje???????????????adhi himi miadhu eh part up kihladheynamet bubyma vvvvvv varah bodah ufaavejje???????thnx sweet❤reyga huvafenunves fenunu yuaan maileen kaireega aadheys kuraathan? aslu xaan mivaahaka kiyan feshifahun kankamaamedhu visnaakah nujehey abadhu vaahakaige sababun v hihhama jehifa hunnany ??himi story foi liyefa neren vee eh nun eword dhenyaa aharen first dheyny himi ah ????? aslu himi mathin v misvey nw himi xaange hithuge ehkanehge abadhuves vey nidhaa gadygaves himi mathin v misvey luv u??????????????????????????\nHi Mi mihuree bunaane ehchei ves neygifa. huva fenuga thi v goi ves thedhuvethoa nuveythoa balamaa dw. xaan ah heevani kihineh? vvvvvvvvv ufaavehjje comment fenifa ingey. 🙂 In Sha Allah… migothah interesting koh genes dheyvethoa abadhuves try kuraanan. am speechless… hama buneveyni vvvvv bodukon thanks ey. 🙂\nVaahaka upkohlaafa inthan fenunyma xaanna ufalungos bunevunu oh my god ey bunaairah offeehuge thibi meehun bunany kihineh veehehyw hehehee\nhehe. thankyou xaaaan.v ufaavey story ah thihaa support kuraathy.. vvv ufaavehjje. 🙂\nHi Mi….. ????❤❤❤❤… Mi part vx kurakas hama varah varah reethi as usual ????… Heevanee hama vaahakaige thereyga ulheveyhenn n hurihaa manzarehvx lo kurimathin sifavegen dhey ????… Story kuriah dhaa goi hama varah varah reehchey buneveynee Maasha Allah ??????… Hi Mi is the best ??????????????… Waiting for next part ingey.. Lots of love ❤❤❤\nYour pinky ??….\nthanks pinkyyyyyyyy again vvvvvvvvvvvvv ufaavehjje. hama hi mi beynu vaa gothahevani dear. ehaa varah gens dheveythoa varah try kohfa hunaane. and sorry that the reply wasabit late. ingey. it meansalot dear. vvv happy vehjje. :):):)\nHelo… him in. . Mi story Feshuninsure miadhaa hama ahves kiyamun midhany. .mi navy v inthixaar kuraa vaahaka eh ? himi ge thi masahkathah assaribahaa saabas dheyvaruvey????ur the best ????\nthanks navya. vvv ufaavehjje comment fenifa. story kiyaalaakan ingunima. it meansalot. 🙂\nwow varah reethi mi part ves. alhey yashm ah dhera gotheh nahadhachey himi. yuan and leen gulheyne irakah waiting eagerly. i love it. cant wait for the next part\nhingaa balalaa dw. Hi Mi ves beynumeh nuvey yashm ah dhera gotheh hadhan. thankyou so much dear. 🙂\nThe Girl with Hijab\nomg thanks for updating, made my day love this part and love u himi\nThe Girl With Hijab ge comment eh fennaane irakah varah inthixaaru kohfin hehe. finally fenijje. thanks dear. 🙂\nWow v reethi.. Waiting for the next part..?\nthanks Blu… In Sha Allah… miadhu up kohla dheynan ingey.\nComment nukriyas konme dhuvahak ves vaahaka kiyan . V v v reethi.??\nhanks xoo. happy vehjje kiyaakan ingunima.\nWow my luving Hi Mi up kohly dhw.. Mihaaru abadhu mi story ah inthixaaru kureveny.. Abadhuves balailevey story up vehjetho.. Ehaaves kiyaahiyvey.. Story as v gulhey pic eh eyny beynun kohfa n v loabi.. V v ves rythi mibaives, Masha Allah.. Luv u\nmuch loves dear.epic eyi hama Hi Mi varah visnamun hadhaafa in cover eh. :):):)\nThigothah abadhuves story up kohdheythy v bodah thanks Hi Mi ah.. Shann ge support abadhuves Hi Mi ah libeyne Insha Allah.. U r best n U r the my favorite story writers.. I Luv U r story always.. Dhen ves Hi Mi ge khonme story eh hama ufalaaeky kiyaalaanan.. Insha Allah.. Thivareh nethey hama bunelaany\nalhey Shann. Hi Mi varah ufaavey nw konme part akun ves shann ge loabi comment eh fennaathy. bunaane ehchives neygey. Shann men ge support aa eki kuri ah dhaanan In Sha Allah… miadhu asluves vvvvvvvvvvvvvvvv happy vehjje comment fenifa. hama am speechless. :):):)\nEagerly waiting for next part… plzzz one more part today… mi part thankolheh kuruhen heeevey……. mi part ves hama vvvv reeethi????\nIn Sha Allah miadhu up kohla dheynan. thankyou sooooooo much dear.\nthanks Shai… 🙂\nVarah salhi mi bae ves..Hi Mi ge story thah varah furihama ingey.. ?\nthanks. vvv ufaavehjje. comment kohlaathy nw konme part akah ves. 🙂\nHi mi is best writer.,..????????abadhuvase inthizaaru kuravey,,,kiyaaeru hyvany filman balaalaveyhan,,,?????Mi storyhaadha reechey ???i????story…..\nhehe. thanks dear. Hi Mi balani kiyuntherinevhk ehge there ah vadhevigen kiyaalevey varah genes dheveythoa. vvv ufaavehjje. 🙂\nWooooowww..nice dear…. waiting.avahah upkohdhey thee thanks???\nthanks dear. vvv ufaavehjje comment kohlima.\nWow vvvvvvv nyccc❤❤❤❤❤❤❤❤❤❤…hi mi haadha molhey?????? …..mailee ah fenun drym sifa kolaafa huri goeh vvvvvvvv nyc??????????? ….. waitingggg\nhehe. hingaa balamaa dhen vaa gotheh dw. thanks dear. v happy vehjje. 🙂\nthanks icy. v happy vehjje. 🙂\nMiadhu adhiapart…..plxxx\nIn Sha Allah. zuam. tankyou. 🙂\nލޯބި January 30, 2020


Fast And Furious Ge Film Akun Dhen Rock Nufennaane - Vaguthu\nފާސްޓް އެންޑް ފިއުރިއަސްގެ ފިލްމަކުން ރޮކް ދެން ނުފެންނާނެ\n1 މަސް ކުރިން ( ޖުލައި 23, 2021 )\nޑުވޭން ޖޯންސަން (ރޮކް) ފާސްޓް އެން ފިއުރިއަސްގެ އާ އެއްވެސް ފިލްމަކުން ދެން ނުފެންނާނެ ކަމަށް އޭނާ ބުނެފިއެވެ.\nރޮކް އާއި ވިން ޑީސެލް އާ ޖެހުނު މައްސަލައަކާ ގުޅިގެން ދެ ތަރިންގެ މެދުގައި ރުޅިވެރިކަން އުފެދިފައިވާތާ ދެ ތިން އަހަރު މިހާރު ވަނީ ވެފައެވެ. ޑީސެލް އަކީ ފިއުރިއަސްގެ މައިގަނޑު ކެރެކްޓާއަށްވާއިރު އޭނާ ވަނީ ރޮކް އާ ގާތް ގުޅުމެއް ބާއްވަން މަސައްކަތް ކޮށްފައެވެ.\nނަމަވެސް އެ ގުޅުމެއް ރޮކް އާއެކު ނުބޭއްވުނުކަން އޭނާ ވެސް ފާހަގަކުރިއެވެ.\nފާސްޓް އެންޑް ފިއުރިޔަސްގެ ފިލްމެއްގެ ތެރެއިން\nފޮޓޯ : ޔުނިވާސަލް ޕިކްޗާސް\nރޮކް އާއި ޑީސެލްގެ ރޯލަކީ ވަރަށް ހިތްގައިމު ރޯލެއް ކަމަށް ގިނަ ބަޔަކު ފާހަގަކުރާ އިރު ދެ މީހުންގެ ދެމެދުގައި ޖެހުނު މައްސަލައަށް ފަހުގައި ފިލްމުގައި ދެ ތަރިން ދެއްކީ ވަރަށް ތަފާތު ކެރެކްޓާއެއްކަން ފާހަގަ ކުރެވެއެވެ.\nނަމަވެސް އެއީ ޝޫޓިންގައި އެކްޓު ކުރާ ގޮތަށްވާ އިރު އެއީ އަސްލާއި މުޅިން ތަފާތު ކަންތައްތަކެވެ.\nފާސްޓް އެންޑް ފިއުރިއަސްގެ ފިލްމަކުން ރޮކް ނުފެނާނެ ކަން ރޮކް ޔަގީންކޮށްދީފައިވާ އިރު ރޮކް ބުނީ ހޯބްސް އާއި ޝޯރ ސީކުއެލްގައި އޭނާ ފެނިގެން ގޮސްދާނެ ކަމަށެވެ.\nކުރިޔަށް އޮތް ތަނުގައި ފާސްޓް އެންޑް ފިއުރިއަސްއިން ރޮކް ނުފެންނާނެ ކަމަށް އޭނާ ބުނާ އިރު އޭނާގެ ފޭނުންނަށް މިއީ ވަރަށް ހިތާމަވެރި ހަބަރަކަށް ވާނެއެވެ. ރޮކް އަކީ ފޭނުން އެހާ ގިނަ ފަންނާނަކަށްވާ އިރު އޭނާގެ ފިލްމުތަކަށް އެތައް ބައެއްގެ ތަރުހީބު އަބަދުވެސް ލިބެއެވެ.


Golden Futsal Challenge 2018: Furathama matchun Eydhafushi aai Hithaadhoo molhuvejje\nގޯލްޑަން ފުޓްސަލް ޗެލެންޖު: ފުރަތަމަ މެޗުން ހިތާދޫ އާއި އޭދަފުށި މޮޅުވެއްޖެ\nގޯލްޑަން ފުޓްސަލް އެސޯސިއޭޝަނުން އިންތިޒާމްކޮށްގެން ރޭ މާލޭގައި ފެށި ސޮނީ ސްޕޯޓްސް ގޯލްޑަން ފުޓްސަލް ޗެލެންޖުގައި ކުޑަރިކިލު އަތުން 7-1 އިން ހިތާދޫ މޮޅުވިއިރު، ތުޅާދޫ އަތުން އޭދަފުށި 3-2 އިން މޮޅުވެއްޖެ އެވެ.\nމާފަންނު ސްޓޭޑިއަމް މިނީ ދަނޑުގައި ކުރިއަށްދާ މި މުބާރާތުގެ ފުރަތަމަ މެޗުން ހިތާދޫ ތަފާތު ބޮޑުކޮށް މޮޅުވި އިރު، މޮޅު ކުޅުންތެރިޔާގެ މަގާމަށް ހޮވުނު އަލީ ހައިޝަމް ހަތަރު ލަނޑު ކާމިޔާބުކޮށްދިން އިރު، އަހްމަދު ހުސައިން ދެ ލަނޑު ކާމިޔާބުކޮށްދިނެވެ. އެ ޓީމުގެ އަނެއް ލަނޑު ކާމިޔާބުކޮށްދިނީ ސާޖިދެވެ. ކުޑަރިކިލުގެ ހަމައެކަނި ލަނޑު، އެޓީމަށް ކާމިޔާބުކޮށްދިނީ ސަމާހު އެވެ.\nރޭ ކުޅުނު ދެވަނަ މެޗުގައި އޭދަފުށިން ޖެހި ތިން ލަނޑުގެ ތެރެއިން ދެ ލަނޑު ކާމިޔާބުކޮށްދިނީ މެޗުގެ މޮޅު ކުޅުންތެރިޔާގެ މަގާމަށް ހޮވުނު އަޝްރަފް އެވެ. އަނެއް ލަނޑު ކާމިޔާބުކޮށްދިނީ ހަމްދާނެވެ. ތުޅާދޫގެ ލަނޑުތައް ކާމިޔާބުކޮށްދިނީ އަންސަރާއި އިސްމަތެވެ.\nބ. އަތޮޅުގެ މެޗުތަކުގެ އިތުރުން ރޭ ވަނީ ށ، ނ، އަދި ކ އަތޮޅުގެ މެޗުތައް ވެސް ކުޅެފަ އެވެ.\nރާއްޖޭގެ ހުރިހާ ރަށަކަށް ހުޅުވާލައިގެން ކުރިއަށްގެންދާ އެންމެ ބޮޑު ފުޓްސަލް މުބާރާތް ކަމަށްވާ ގޯލްޑަން ފުޓްސަލް ޗެލެންޖްގައި މިއަހަރު 55 ޓީމު ވާދަކުރާނެއެވެ. އަތޮޅު ބުރުގެ ޗެމްޕިއަންކަން ހޯދާ ޓީމުތަކަށް ޒޯން ބުރުން ޖާގައެއް ލިބޭ އިރު، ފައިނަލް ބުރުގައި ވާދަކުރާނީ ޒޯން ޗެމްޕިއަނުންނާއި ރަނަރަޕް ޓީމުތަކެވެ.


Mahloof ge isthiunaaf shareeai mi mahu fashan hama jassaifi | Mihaaru\nމަހްލޫފް މުޒާހަރާއެއްގައި ބައިވެރިވެވަޑައިގަންނަވަނީ: އޭނާގެ ދެ ހުކުމް ތަންފީޒުކޮށް ނިންމައި، އަންނަ މަހު އޭނާ މިނިވަން ވާނެ - ފޮޓޯ: ފޭސްބުކް/މަހްލޫފް\nމަހްލޫފްގެ އިސްތިއުނާފް ޝަރީއަތް މި މަހު ފަށަން ހަމަޖައްސައިފި\n04 މެއި 2017 - 13:55 19 comments\nރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފަށް އިއްވި ހަ މަހުގެ ޖަލު ހުކުމުގެ އިސްތިއުނާފް ޝަރީއަތް މި މަހު ފަށަން ހައި ކޯޓުން ހަމަޖައްސައިފި އެވެ.\nފުލުހުންނަށް ހުރަސް އެޅިކަން ސާބިތުވެ ހަ މަހުގެ ޖަލު ހުކުމަކާއި ހަތަރު މަހާއި 24 ދުވަހުގެ އިތުރު ޖަލު ހުކުމެއް އައިސްފައިވާ މަހްލޫފް މިހާރު ވަނީ ހަ މަހުގެ ޖަލު ހުކުމް ތަންފީޒުކުރައްވައި ނިންމަވައިފަ އެވެ. މިހާރު އޭނާ ތަންފީޒު ކުރައްވަމުން ގެންދަވާ ހަތަރު މަހާއި 24 ދުވަހުގެ ޖަލު ހުކުމް އަންނަ މަހު ތަންފީޒުކޮށް ނިމޭނެ އެވެ.\nއެ ދެ މައްސަލަ ވެސް މަހްލޫފްގެ ފަރާތުން އިސްތިއުނާފަށް ހުށަހެޅިޔަސް އެއިން އެއްވެސް މައްސަލައެއްގެ އިސްތިއުނާފް ޝަރީއަތް ނުފަށާ އޮތުމަށް ފަހު ހަ މަހުގެ ޖަލު ހުކުމުގެ އިސްތިއުނާފް ޝަރީއަތް ފަށަން ހަމަޖައްސާފައިވަނީ މި މަހުގެ 15 ވަނަ ދުވަހު އެވެ.\nމަހްލޫފަށް ހަ މަހުގެ ޖަލު ހުކުމް އިއްވީ މާޗް، 2015 ގައި ކުރި މުޒާހަރާއެއްގައި ފުލުހުން ބަންދުކޮށްފައިވާ ސަރަހައްދަކަށް އޭނާ ވަތް މައްސަލައިގަ އެވެ. ހަތަރު މަހާއި 24 ދުވަހުގެ ޖަލު ހުކުމް އައީ ފުލުހުންގެ ބަންދުގައި އޭނާ ހުރިއިރު ފުލުހުންގެ ވެހިކަލަށް އަރަން ދެކޮޅު ހަދައި، ފިލަން އުޅުނު މައްސަލައެއްގަ އެވެ.\nއެ ދެ ހުކުމާ އެކު މަހްލޫފް މެމްބަރުކަމުގެ ގޮނޑި ނުގެއްލުނަސް އޭނާ ޖަލު ހުކުމެއް ތަންފީޒު ކުރައްވަމުން ގެންދަވާތީ އޭނާ އަށް މަޖިލީހުގެ ޖަލްސާތަކަށް ހާޒިރެއް ނުވެވެ އެވެ.\nއިތުރު ލިޔުންތައް ކުށްކުރުން އިދިކޮޅު ފަރާތްތައް ހައި ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު\nމަހްލޫފްގެ ހުކުމް ތަންފީޒު ކުރުން ފަސްކުރަން އެދެފި\nމަހްލޫފްގެ އިސްތިއުނާފް ޝަރީއަތް އަވަސްކޮށްދޭން އެދެފި


London aai KL gai vote lumuge furusatheh neh: Foreign | Jazeera\tދެ ގައުމެއްގައި ވޯޓު ފޮށި ނުބެހެއްޓޭނެ - Jazeera\nލަންޑަނާއި ކޭއެލް ގައި ވޯޓުލުމުގެ ފުރުސަތެއް ނެތް: ފޮރިން\nޢަލީ ސަމާހު February 7, 2021 572 views0\nމީގެ ކުރިން ބޭއްވި އިންތިހާބެއްގެ ތެރެއިން\nއޭޕްރީލް މަހު ދުވަހު ބާއްވަން ނިންމާފައިވާ ލޯކަލް ކައުންސިލް އިންތިހާބާއި އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ އިންތިހާބުގެ ވޯޓު ފޮށިތައް އިނގިރޭސިވިލާތާ މެލޭޝިޔާ ގައި ބެހެއްޓުމުގެ ފުރުސަތު ނެތް ކަމަށް ފޮރިން މިނިސްޓްރީން ބުނެފިއެވެ.\nއެކަން ހާމަކުރެއްވީ މިއަދު ކުރިޔަށް ދިޔަ އިލެކްޝަންގެ ގައުމީ ލަފާދޭ ކޮމިޓީގައި ފޮރިންމިނިސްޓްރީގެ އެމްބެސެޑަރ އެޓް ލާޖް އަހުމަދު ސަލީމެވެ. އެކަމަކު އެ ގައުމުތަކުގައި ވޯޓް ފޮށިތައް ނުބެހެއްޓޭ ސަބަބެއް ސީދާ ސަލީމް ވިދާޅެއް ނުވެއެވެ.\nއީސީން ކުރިން ނިންމާފައި އޮތީ މެލޭޝިޔާގެ ވެރިރަށް ކުއަލަލަމްޕޫރްގެ އިތުރުން އިނގިރޭސިވިލާތުގެ ލަންޑަނުގައި ވޯޓު ފޮށި ބެހެއްޓުމަށެވެ. ކެއޭލް ގައި ބަހައްޓާ ފޮއްޓަށް ވޯޓުލާން 750 މީހަކު ރަޖިސްޓްރީ ވެފައިވާއިރު ލަންޑަނުގައި ބަހައްޓާ ފޮއްޓަށް ވޯޓުލާން 400 މީހަކު ވަނީ ރަޖިސްޓްރީވެފައެވެ. އެހެންކަމުން ލަންޑަނާއި ކޭއެލްގައި ވޯޓުފޮށި ނުބަހައްޓަން ނިންމި ނިންމުމާއި ގުޅިގެން 2000 މީހަކަށް ވޯޓުލުމުގެ ފުރުސަތު ގެއްލިގެންދާނެއެވެ.\nއީސީން ބުނީ، އެ ދެ ފޮއްޓަށް ރަޖިސްޓްރީވެފައި ތިބި މީހުން އެހެން ތަނަކަށް ރަޖިސްޓްރީވުމުގެ ފުރުސަތު ފަހުން ހުޅުވާލާނެ ކަމަށެވެ.\nދެ ގައުމެއްގައި ވޯޓު ފޮށި ނުބެހެއްޓޭނެ


First Lady bassavany hadhiyaa kuri kadhuru, ekamaa fahuruverivey: Saudi | Mihaaru\nސަދަގާތް ފައުންޑޭޝަނުން ހުޅުމާލޭގައި ބޭއްވި ރޯދަ ވީއްލުމުގައި ބެހި ކަދުރު: ފޮޓޯ: ފަސްޓްލޭޑީ ފާތުމަތު އިބްރާހީމްގެ ފޭސްބުކް ޕޭޖް\nފަސްޓް ލޭޑީ ބައްސަވަނީ ހަދިޔާ ކުރި ކަދުރު، އެކަމާ ފަހުރުވެރިވޭ: ސައުދީ\n15 ޖޫން 2016 - 15:57 62 comments\nރައީސްގެ އަނބިކަނބަލުން ފާތިމަތު އިބްރާހިމް ހިންގަވާ ޖަމިއްޔާއަކުން އާއްމުންނަށް ބަހަނީ ސައުދީ އަރައްބިޔާ އިން ދިވެހިންނަށް ހަދިޔާ ކުރި ކަދުރު ކަމަށާއި އެކަމާ ފަހުރުވެރިވާ ކަމަށް ރާއްޖޭގައި ހުންނަ ސައުދީ އެމްބަސީން މިއަދު ބުނެފި އެވެ.\n"މުޖުތަމައުގައި ތިބި ފަގީރުންނަށާއި ހާއްސަ އެހީ އަށް ބޭނުންވާ ފަރާތްތަކަށް އަދި އެހީތެރިކަމަށް ބޭނުން ވެފައިވާ މީހުންނަށް ފަސްޓް ލޭޑީ އެހީތެރިކަން ފޯރުކޮށް ދެއްވަމުން ގެންދަވަނީ އެއްވެސް އަމިއްލަ އެދުމެއް ނެތި އެވެ." - އެމްބަސީ\nއެ ގޮތަށް ފާޑުކިޔާތީ އެކަމާ ހިތާމަ ފާޅުކޮށް، ރާއްޖޭގައި ހުންނަ ސައުދީ އެމްބަސީން ނެރުނު ބަޔާނެއްގައި ވަނީ ފަސްޓް ލޭޑީ ބައްސަވަނީ ސައުދީން "ދިވެހިންނަށް" ހަދިޔާ ކުރި ކަދުރު ކަމަށް އެއްބަސްވެފަ އެވެ. މި ހަދިޔާއަކީ، އެ ތަނުން ބުނި ގޮތުގައި، ރާއްޖެ އާއި ސައުދީއަކީ ދެ މުސްލިމް ގައުމަށް ވެފައި ދެ ގައުމުގެ ވެރިންގެ ދެމެދު އޮތް ބަދަހި ގުޅުމުގެ ރަމްޒެކެވެ.\nއެމްބަސީން ވަނީ ފަސްޓް ލޭޑީގެ ފަރާތްޕުޅުން އެ ކަދުރު ބަހާތީ އެ ކަމަށް ޝުކުރު އަދާކޮށްފަ އެވެ. އަދި އެކަން ނޭދެވޭ ގޮތަކަށް ނުނެގުމަށް ހުރިހާ ފަރާތްތަކަށް ގޮވާލި އެވެ.\n"މުޖުތަމައުގައި ތިބި ފަގީރުންނަށާއި ހާއްސަ އެހީ އަށް ބޭނުންވާ ފަރާތްތަކަށް އަދި އެހީތެރިކަމަށް ބޭނުން ވެފައިވާ މީހުންނަށް ފަސްޓް ލޭޑީ އެހީތެރިކަން ފޯރުކޮށް ދެއްވަމުން ގެންދަވަނީ އެއްވެސް އަމިއްލަ އެދުމެއް ނެތި އެވެ،" ބަޔާނުގައިވެ އެވެ.\nފަސްޓް ލޭޑީ ފާތިމަތު އިބްރާހިމް: އާއްމުންނަށް އެހީވުމަށް އެ ކަމަނާ ހާއްސަ ޖަމިއްޔާއެއް ހިންގަވާ.-- ފައިލް ފޮޓޯ: ރައީސް އޮފީސް\nސަދަގާތް ފައުންޑޭޝަނަށް ކަދުރު ލިބުނު ގޮތާ މެދު މިހާތަނަށް އެއްވެސް ފަރާތަކުން ރަސްމީކޮށް ވާހަކަ ދައްކާފައެއް ނުވެ އެވެ. ރައީސް އޮފީހުގެ ތަރުޖަމާނު އިބްރާހިމް މުއާޒް އަލީ ވިދާޅުވެފައި ވަނީ ފަސްޓް ލޭޑީ ކަދުރު ބެއްސެވިއަސް އަދި އިޖުތިމާއީ އެހެން ހިދުމަތެއް ކުރެއްވިޔަސް، އެ ކަމެއް ކުރައްވަނީ ދީލަތި ފަރާތްތަކުގެ އެހީއާ އެކުގައި ކަމަށެވެ.\nއިތުރު ލިޔުންތައް ރާއްޖެ-ސައުދީ ކަދުރު ކުރީގެ ފަސްޓް ލޭޑީ ފާތުމަތު އިބްރާހީމް ސޮދަގާތު ފައުންޑޭޝަން


2020 ވަނަ އަހަރަށް ޕްރިންސިޕަލް ހުންނެވުމަށް ގެއެއް ނުވަތަ އެޕާރޓްމަންޓެއް ކުއްޔަށް ހިފުން\n2020 ވަނަ އަހަރަށް މިސްކޫލްގެ ޕްރިންސިޕަލް ހުންނެވުމަށް ގެއެއް ނުވަތަ އެޕާރޓްމަންޓެއް ކުއްޔަށް ދިނުމަށް ޝައުގުވެރިވާ ފަރާތްތަކަށް ބީލަން ހުށަހެޅުމުގެ ފުރުސަތު ހުޅުވާލަމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\nމިބީލަމުގައި ބައިވެރިވާން އެދޭ ފަރާތްތަކުން، މިސްކޫލްގައި ނަންނޯޓް ކުރެއްވުން އެދެމެވެ. ނަންނޯޓް ކުރުން އޮންނާނީ 2019 ނޮވެމްބަރ 14 އިން 2019 ނޮވެމްބަރ 21 އަށް ބަންދުނޫން ކޮންމެ ދުވަހަކު 9:00 އިން 13:00 އަށެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\nމިބީލަމާއި ބެހޭގޮތުން އެއްވެސް ސުވާލެއްވާނަމަ 2019 ނޮވެމްބަރ 21 ވާ ބުރާސްފަތި ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން 2019 ނޮވެމްބަރ 24 ވާ އާދީއްތަ ދުވަހުގެ 11:00 ގައި މިސްކޫލްގައި އޮންނާނެއެވެ.\nބިޑް ބަލައިގަތުމާއި ހުޅުވުން އޮންނާނީ 2019 ނޮވެމްބަރ 27 ވާ ބުދަ ދުވަހުގެ 11:00 ގައި މިސްކޫލްގައެވެ.\nސުންގަޑި: 27 ނޮވެންބަރު 2019 1100


Guardiola ah Enrique ge challenge eh | Mihaaru\nގާޑިއޯލާ އަށް އެންރީކޭގެ ޗެލެންޖެއް\n15 މާޗް 2019 - 08:552comments\nމެޑްރިޑް (މާޗް 15) - ފުޓްބޯޅައިގައި ކޯޗިން ކެރިއަރު އެންމެ ފުރިހަމަކޮށް ނިންމާލުމަށްޓަކައި އެކި ފަންތީގެ ޓީމުތަކާ ހަވާލުވާން ޖެހޭނެ ކަމަށާއި އެގޮތުން މަޝްހޫރު ކޯޗު ޕެޕް ގާޑިއޯލާ ވެސް އާދައިގެ ޓީމެއް ތަޖުރިބާކޮށްލުން ރަނގަޅުވާނެ ކަމަށް ބުނެ އޭނާ އަށް ސްޕެއިން ގައުމީ ޓީމުގެ ކޯޗު އަދި ކުރިން ބާސެލޯނާ އަށް އިރުޝާދު ދިން ލުއިސް އެންރީކޭ ޗެލެންޖެއްކޮށްފި އެވެ.\nގާޑިއޯލާ ކޯޗިން ކެރިއަރު ފެށީ 2007 ވަނަ އަހަރު ބާސެލޯނާ ބީ ޓީމުންނެވެ. އޭގެ އެއް އަހަރު ފަހުން ގާޑިއޯލާއާ ވަނީ ބާސެލޯނާ ސީނިއާ ޓީމު ހަވާލުކޮށްފަ އެވެ. ގާޑިއޯލާގެ ކޯޗުކަމުގައި 2008 އިން 2012 ވަނަ އަހަރާ ދެމެދު ބާސެލޯނާ އިން ވަނީ ޔޫރަޕްގެ ފުޓްބޯޅަ ޑޮމިނޭޓްކޮށް 14 ތަށި ހޯދައިފަ އެވެ. ބާސެލޯނާ ދޫކޮށް ބަޔާން މިއުނިކާ ހަވާލުވެ ގާޑިއޯލާ ވަނީ އެ ޓީމާ އެކު ވެސް ކާމިޔާބީތައް ތަކުރާރުކޮށްފަ އެވެ. އަދި މިހާރު މެންޗެސްޓާ ސިޓީގައި ވެސް އަންނަނީ ކާމިޔާބު މަސައްކަތެއް ކުރަމުންނެވެ.\nއެންރީކޭ ވެސް ކޯޗިން ކެރިއަރު ފެށީ ބާސެލޯނާގައި ގާޑިއޯލާއާ އެކު އެވެ. ބާސެލޯނާގެ ސީނިއާ ޓީމަށް 2008 ވަނަ އަހަރު ގާޑިއޯލާ ހަވާލުވުމުން ބީ ޓީމުގެ ކޯޗަކަށް ހަމަޖެއްސީ އެންރީކޭ އެވެ. އެ ޓީމާ އެކު ތިން އަހަރު މަސައްކަތްކުރުމަށް ފަހު އެންރީކޭ ދެން ހަވާލުވީ ރޯމާއާ އެވެ. އޭގެ ފަހުން ސްޕެއިނުގެ ސެލްޓަ ވިގޯގައި ކާމިޔާބު މަސައްކަތެއް ކުރުމަށް ފަހު ސްޕެއިން ގައުމީ ޓީމުގެ ކޯޗުކަމާ މިދިޔަ އަހަރު ހަވާލުވުމުގެ ކުރިން ބާސެލޯނާގައި ވަނީ ކާމިޔާބުތަކެއް ހޯދައިފަ އެވެ.\nގާޑިއޯލާ އާއި އެންރީކޭ އަކީ ބާސެލޯނާގައި އެއްކޮށް ކުޅުމުގެ އިތުރުން ގާތް ދެ ރަހުމަތްތެރިންނެވެ. ސްޕެއިނުގެ ފުޓްބޯޅަ ކުރިއެރުވުމަށް އެކުލަވާލި ކޯޗިން ޕޫލުގައި ވެސް އެއްކޮށް މަސައްކަތްތަކެއް ކުރި އެވެ.\n"ފެންވަރު ވަޒަންކޮށްލަން އާދައިގެ ޓީމުތަކުގައި ވެސް މަސައްކަތްކޮށްގެން ކާމިޔާބު ކޯޗިން ކެރިއަރެއް ނިންމާލެވޭނީ. ސެލްޓަ ކަހަލަ އާދައިގެ ޓީމެއް ގާޑިއޯލާގެ ކޯޗުކަމުގައި ކުޅޭތަން ބަލާލަން ބޭނުން. އެ ޗެލެންޖް ގާޑިއޯލާ އަށް ނެގިދާނެ. އެއީ އޭނާ ޓީމެއް ބިނާކުރާނެ ހުރި ވަސީލަތްތަކެއް ބޭނުންކޮށްގެން،" ގާޑިއޯލާއާ ބެހޭގޮތުން އެންރީކޭ ސްޕެއިނުގެ ނޫހަކަށް ދިން އިންޓަވިއުއެއްގައި ބުންޏެވެ. "އެއީ އަހަރެންގެ އެކުވެރިޔާ (ގާޑިއޯލާ) އަށް އަބަދުވެސް އަހަރެން ކުރާ ޗެލެންޖެއް."\nއެންރީކޭ ބުނީ ގާޑިއޯލާ އަކީ ތަފާތު ފުޓްބޯޅައެއް ތައާރަފްކުރި ކޯޗެއް ކަމަށާއި އޭގެ ފައިދާ މުޅި ފުޓްބޯޅަ އަށް ކުރި ކަމަށެވެ.\n"ސްޕެއިނުގެ ގޯލްޑަން ޖެނެރޭޝަނުގައި ވެސް ގާޑިއޯލާގެ ނުފޫޒު އޮތް. އޭނާ ގެނައި ސްޓައިލާ އެކު ބަދަލުކުރި ވިސްނުން ސްޕެއިނުގެ ކާމިޔާބީތަކުގެ އަސްލަކީ. ގާޑިއޯލާގެ ތަފާތަކީ ފުޓްބޯޅައާ މެދު އޭނާގެ ޕޮޒިޓިވް ވިސްނުން. އެ ތަފާތު އޭނާ ކޯޗުކޮށްދޭ ކުޅުންތެރިން ދައްކާ،" އެންރީކޭ ބުންޏެވެ.\nއޭނާ ބުނީ ސްޕެއިން ގައުމީ ޓީމުގެ ކަންތައްތައް ރަނގަޅުކުރަން ތަޖުރިބާކާރުގެ ކޯޗުންގެ ލަފާހޯދާނެ ކަމަށާއި އޭގެ ތެރޭގައި ގާޑިއޯލާ ވެސް ހިމެނޭ ކަމަށެވެ.\nއިތުރު ލިޔުންތައް ލުއިސް އެންރީކޭ


SunOnline: Bodu Alifaan:7imaaraatheh roave, Eh maru\nLast updated: 8 month2week ago\nބޮޑު އަލިފާން: ހަތް އިމާރާތެއް ރޯވެ، އެއް މަރު\nފުރަތަމަ އަލިފާން ހިފީ ކެމިކަލް ގުދަނެއްގައި\nއަލިފާން ކޮންޓްރޯލްވީ ހަތަރު ގަޑިއިރު ފަހުން\n100 އެއްހާ މީހަކު ހާލުގައި ޖެހުނު\nހ. ތިލަފުށި ގޭގައި ހުރި ގުދަނެއްގައި ރޯވި އަލިފާންގަނޑު ބޮޑުވެ ހަތަރު ގުދަނަކާއި ހަ ގެޔަކަށް ފެތުރި އެ ތަންތަނަށް ވަނީ އެކީހެން އަނދާފައި. އެ އަލިފާންގަނޑު ހަތަރު ގަޑިއިރު ފަހުން ކޮންޓްރޯލްވިއިރު 49 އަހަރުގެ އަންހެނަކު ވަނީ މަރުވެފައި.\nމީގެ އިތުރުން ދުމުގެ އަސަރުކޮށްގެން ގިނަ ބަޔަކަށް އޭޑީކޭގައި ފަރުވާދިން އިރު، ހާލުގައި ޖެހުނު މީހުންނަށް ކަލާފާނު ސްކޫލްގައި ވަނީ ރިލީފް ސެންޓަރެއް ހުޅުވާފައި. އެ ތަނުގައި 100 އެއްހާ މީހުން އެބަތިބި.\nމިއީ މިފަހުން މާލޭގައި ހިނގި އެންމެ ނުރައްކާތެރި އަލިފާނުގެ ހާދިސާ.\nމާރިޔާ މީޑިއާތަކަށް މައުލޫމާތު ދެއްވައިފި\nޑިފެންސް މިނިސްޓަރު މާރިޔާ އަހުމަދު ދީދީ މީޑިއާތަކާ ބައްދަލު ކުރައްވާ ވިދާޅުވީ މި ސަރުކާރުން ވެރިކަމަށް އައި ފަހުން މާލޭގައި ހުރި ގުދަންތައް ބަލާފައިވާނެ ކަމަށް. އެގޮތުން، 126 ގުދަން ޗެކްކުރި އިރު، އޭގެ ތެރެއިން 80 އެއްހާ ގުދަން ހުރީ މީހުން ދިރިއުޅޭ ހިސާބުގައި ނަމަވެސް، އެ ހުރިހާ ތަނެއް އަބަދު ބަލަން ވަސީލަތް ނެތް ކަމަށް ވިދާޅުވި. މާރިޔާ ފާހަގަ ކުރެއްވި ގޮތުގައި، މާލޭގައި ގުދަން ކުރަން ހުއްދަދެނީ ތިނަރާއި ކުލަ އަދި ދަނޑުވެރިކަމަށް ބޭނުންކުރާ ވައްތަރުގެ ކެމިކަލް.\nޝައުނާގެ ކަށުނަމާދު މާދަމާ މެންދުރު ނަމާދަށް ފަހު\nޝައުނާގެ ކަށު ނަމާދު ބާއްވާނީ، މާދަމާ މެންދުރު ނަމާދަށް ފަހު އިސްލާމީ މަރުކަޒުގައި. އަދި މިރޭ އޭނާގެ ހަށިގަނޑު ގަލޮޅު މޯޗަރީގައި ބޭއްވުމަށް ވަނީ ހަމަޖެހިފައި.\nކެބިނެޓްގެ ކުއްލި ބައްދަލުވުން ބާއްވައިފި\nމި ހާދިސާއާ ގުޅިގެން ކެބިނެޓުން މިރޭ ބޭއްވި ކުއްލި ބައްދަލުވުމެއްގައި ނިންމާފައި ވަނީ، ހާޅުގައި ޖެހުނު ފަރާތްތަކަށް ބޯހިޔާވަހިކަން ދިނުމަށް އެހީވުމަށް ފިނޭންސުން ފައިސާ ހަމަޖެއްސުމަށާއި މާލޭގެ މީހުން އުޅޭ ސަރަހައްދުތަކުގައި ހުރި ކެމިކަލް ގުދަންތައް މީހުން ނޫޅޭ ސަރަހައްދަކަށް ބަދަލު ކުރަން ޕްލޭނެއް އެކުލަވާލުމަށް ވެސް ވަޒީރުންގެ މަޖިލީހުން ނިންމެވި.\nނިޔާވި ޝައުނާގެ ޖަނާޒާ އާސަހަރާގައި\nމިރޭގެ ބޮޑު އަލިފާނުގެ ހާދިސާގައި ނިޔާވި ޝައުނާގެ ޖަނާޒާގެ ކަންކަން އާސަހަރާގައި ކުރިއަށް އެބަދޭ. ޝައުނާގެ އާއިލާއަށް ތައުޒިޔާ ދެންނެވުމަށް ސަރުކާރުގެ އިސްވެރިން އަންނަނީ އާ ސަހަރާއަށް ޖަމާވަމުން. އަދި ގިނަ ބަޔަކު ވެސް އާސަހަރާއަށް ވަނީ ޖަމާވެފައި.\nސިފައިން ބުނީ، ކާކަން ދެނެގަންނަން ވެސް އުނދަގޫވާ ވަރަށް ޝައުނާގެ ހަށިގަނޑު ވަރަށް ބޮޑަށް ފިހިފައިވާ ކަމަށް.\nފުރަތަމަރޯވީ، ހ. ތިލަފުށީގޭގައި ހުރި ގުދަނެއްގައި\nސިފައިން ދާދި ދެންމެއަކު ބުނީ، އެންމެ ފުރަތަމަ އަލިފާން ރޯވީ، އަބަދަށްފަހި މަގުގައި ހުރި ހ. ތިލަފުށި ގޭގައި ހުރި ގުދަނެއްގައި ކަމަށް. އަދި އެ އަލިފާންގަނޑު އެ ގޭގެ ފަހަތުގައި ހުރި ބައެއް ގޭގެއަށް ފެތުރުނު އިރު އެ ގޭގެ ކުރިމަތިން އަބަދަށްފެހި މަގުގައި ހުރި އެހެން ގެއެއްގައި ވެސް ރޯވެ ބޮޑެތި ގެއްލުންތައްވި.\nސިފައިން ނޫސްވެރިންނާ ބައްދަލުކޮށް ބުނީ ހަތަރު ކެމިކަލް ގުދަނެއްގައި ރޯވި ކަމަށް. އަދި އޭގެ އިތުރުން އާންމުން ދިރިއުޅެމުން ދިޔަ ހަ ގެއަކަށް ގެއްލުންވި ކަމަށް ވެސް ސިފައިން ބުނި.\nހަތަރު ކެމިކަލް ގުދަނާއި ހަ ގެއަކަށް އަލިފާނުގެ އަސަރުކުރި\nމިރޭ ހެންވޭރުގައި ހިނގި އަލިފާނުގެ ހާދިސާއާ ގުޅިގެން އެމްއެންޑީއެފުން ދޭ ނޫސްވެރިންގެ ބައްދަލުވުން ފަށައިފި\n"ގޯޅި ތެރޭގައި ގިނަ އަދަދެއްގައި ސައިކަލުތަކެއް ޕާކުކޮށްފައި ހުރުމުން އަލިފާން ނިއްވާ ވެހިކަލްތަކަށް ގޯލިތެރެއަސް ނުވަދެވި ހުރަސްތަކެއް ކުރިމަތިވި" އެމްއެންޑީއެފް\nގެއްލިގެން ހޯދަމުން ދިޔަ އައިޝަތު ޝައުނާ، ތ ބުރުނީ ނިޔާވެފައި އޮއްވާ ފެނިއްޖެ\nއަލިފާނުގެ ހާދިސާގައި ހާލުގައި ޖެހުނު ފަރާތްތައް ތިބި ކަލާފާނު ސުކޫލަށް ރައީސް އިބްރާހިމް މުހައްމަދު ސޯލިހު ވަނީ ޒިޔާރަތްކުރައްވާފަ\n23:21 މުއާވިޔަތު އަންވަރު\nއަލިފާނުގެ ހާދިސާއާ ގުޅިގެން ހެންވޭރުގެ ބައެއް ހިސާބުތަކުން ވަނީ ވަގުތީ ގޮތުން ކަރަންޓް ކަނޑާލާފައި. ރައްކާތެރިކަމުގެ ފިޔަވަޅެއްގެ ގޮތުން ކަރަންޓް ކަނޑާލި ނަމަވެސް އެމްއެންޑީއެފްގެ ބެލުމުގެ ދަށުން އަލުން ކަރަންޓް ދިނުމުގެ މަސައްތަ ކުރަމުން އަންނަ ކަމަށް ސްޓްލްކޯ އިން ވަނީ ބުނެފައި\nގެއްލިގެން ހޯދަމުން ދަނީ ތ.ބުރުނީ، އައިޝަތު ޝައުނާ 49 އަހަރު ކަމަށް މައުލޫމާތު ލިބިފައިވޭ\nއައިޝަތު ޝައުނާ 49\nއަލިފާނުގެ ހާދިސާ ހިނގި ސަރަހައްދު --\n23:04 މުއާވިޔަތު އަންވަރު\n"ހިސާބުގަނޑުގެ ގޭގޭގެ ހުރިހާ މީހުން ގާތްގަޑަކަށް އެވެކުއޭޓް ކުރެވިއްޖެ. ނަމަވެސް އެންމެ މީހެއް އަދި އެބައުޅޭ ވީ ނުވީއެއް ނޭންގޭ. ތިން ފަހަރު ހަތަރު ފަހަރު ވެސް އެ އިމާރާތައް އަރާ ބަލައިފި އަދި އެތެރެއަކުން މީހަކު ނުފެނޭ. އެހެންވީމަ އަދި މުޅިން ޔަގީން ނުވާ އެންމެ މީހަކު އެބައުޅޭ. އެހެން ހުރިހާ މީހުން މިހާރު ވަނީ ސަލާމަތް ކުރެވިފައި،" ރައީސް އިބްރާހިމް މުހައްމަދު ސޯލިހު ވިދާޅުވި އެވެ.\nއެމްއެންޑީއެފުން ބުނީ ހަތް އިމާރާތަކަށް އަލިފާންގެ ގެއްލުންވެފައިވާ ކަމަށް\nރައީސް އޭޑީކޭ ހޮސްޕިޓަލަށް ޒިޔާރަތް ކުރައްވައިފި\nޒަހަމުވި މީހުންގެ ހާލު ބައްލަވައިލެއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އޭޑީކޭ ހޮސްޕިޓަލަށް ވަޑައިގެންފި އެވެ.\nދައުލަތުގެ މީޑިއާއަށް ދެއްވި އިންޓަވިއުއެއްގައި ރައީސް އިބްރާހިމް މުހައްމަދު ސޯލިހު ވިދާޅުވީ އަލިފާނުގެ ހާދިސާއާ ގުޅިގެން ސަރުކާރުގެ ހުރިހާ މިނިސްޓްރީތައް އަދި މުއައްސަސާތައް އެކުގައި މަސައްކަތް ކުރަމުން ދާ ކަމަށް\n"މިރޭގެ ވަގުތެއްގައި އަޅުގަނޑު ކެބިނެޓާވެސް އެބަ ބައްދަލު ކުރަން. ކޮށްފައި ކުރިއަށް ގެންދެވޭނެ ގޮތެއް ހޯދާ. އަދި ކުރިއަށްވެސް މިކަހަލަ ކަމެއް ވިޔަ ނުދިނުމަށް އެޅޭނެ ފިޔަވަޅުތަކެއް ހޯދުން." ރައީސް އިބްރާހިމް މުހައްމަދު ސޯލިހު ވިދާޅުވި އެވެ.\nއަލިފާންގެ ހާދިސާ ހިނގި ސަރަހައްދަށް ރައީސް ވަޑައިގެންފި\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އަލިފާނުގެ ހާދިސާ ހިނގި ސަރަހައްދަށް ވަޑައިގެން އެސަރަހައްދުގެ ހާލަތު ދަނީ ބައްލަވަމުން\n58 މީހަކު އޭޑީކޭ ހޮސްޕިޓަލަށް ގެންގޮއްސި\n"އަލިފާނުގެ ހާދިސާއާ ގުޅިގެން 58 މީހަކު އޭޑީކޭ ހޮސްޕިޓަލަށް ގެންގޮސްފައިވޭ. މި ވަގުތު ހޮސްޕިޓަލްގައި ތިބީ ނުވަ މީހަކު. އެއްވެސް މީހަކަށް ސީރިއަސް ބޮޑު އަނިޔާއެއް ލިބިފައެއް ނުވޭ. އެ މީހުން ވެސް މިރޭ ދޫކޮށްލެވޭނެ ކަމަށް ބެލެވޭ،" އޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހްމަދު އައްފާލު 'ސަން' އަށް ވިދާޅުވި އެވެ.\n22:27 ނަޖާހު މަސްއޫދު\nއަލިފާން ފެތުރުން ވަރަށް ބޮޑަށް ކޮންޓްރޯލުކޮށްފި\nއަލިފާން ފެތުރުން ވަރަށް ބޮޑަށް ކޮންޓްރޯލްކޮށްފި. މިހާރު ފެންނަނީ ތިން ތަނެއްގައި އަލިފާން ރޯވެފައިވާ ތަން. އެހެން ނަމަވެސް އެހާ ބޮޑަކަށް ނޫން. އެކަމަކު ދުމުގެ އަސަރު ވަރަށް ގަދައަށް މި ސަރައްހައްދުގައި އެބަ ހުރި.\nކަލާފާނު ސުކޫލުގައި ތިބި އާއިލާތަކަށް، ބްލޭންކެޓް ބެޑްޝީޓް، ބޯފެން އަދި ކާތަކެތީގެ އިތުރުން ކުޑަކުދިންނަށް ނެޕީ އަދި ލާން ހެދުން ފަދަ ތަކެތި ބޭނުންވާތޯ އެހީތެރިކަން ފޯރުކޮށްދެވޭ މީހުން ކޮށް ދިނުމަށް ދަނީ އިލްތިމާސް ކުރަމުން\nއެހީތެރިކަން ފޯރުކޮށްދޭން ބޭނުންވާ ފަރާތަކުން 7449656 ނުވަތަ 9976766 ގުޅުވުމަށް ވަނީ އިލްތިމާސްކޮށްފައި\nއަލިފާނުގެ ހާދިސާ ހިނގައިގެން އުޅޭ ސަރަހައްދުގައި ނައިބު ރައީސް ފައިސަލް ނަސީމް ދަނީ ހަރަކާތްތެރިވަމުން\nއަލިފާނުގެ ހާދިސާ ހިނގި ސަރަހައްދުން ގަރާޖެއްގައި ރޯވެފައި\nއަލިފާނުގެ ހާދިސާ ހިނގައިގެން އުޅޭ ސަރަހައްދު. ގިނަ އަދަދެއްގެ އާންމުން ދަނީ ފުލުހުންނާއި ސިފައިންނަށް އެހީތެރިކަން ފޯރުކޮށްދެމުން\nއަދި ވެސް އަލިފާން ކޮންޓްރޯލެއް ނުވޭ - ސަން ފޮޓޯ. ނަޖާހު\n21:58 ނަޖާހު މަސްއޫދު\nއަލިފާންގަނޑު ކޮންޓްރޯލް ކުރުމަށް އެމްއެންޑީއެފް އާއި މޯލްޑިވްސް އެއާޕޯޓްސް ކޮމްޕެނީ ލިމިޓެޑުގެ ބޮޑެތި ވެހިކަލްތަކުގައި ދަނީ ފެން ޖަހަމުން. ކުރިއާ އަޅާ ބަލާއިރު އަލިފާން ގަނޑު ކޮންމެވެސް ވަރަކަށް ވަނީ ކޮންޓްރޯލް ކުރެވިފައި\nއަލިފާނުގެ ހާދިސާ ހިނގައިގެން އުޅޭ ސަރަހައްދު\n21:40 އަހުމަދު ނާއިފު\nކަޅުހުރާގޭ ގޯތީގައި އިމާރާތްތަކެއްގައި އަލިފާން ރޯވެއްޖެ\n21:35 ޢަބްދުﷲ އައިމަން\nއަލިފާނުގެ ހާދިސާއާ ގުޅިގެން ހުސްކުރި އިމާރާތްތަކުގައި ތިބި ހުރިހާ އެންމެން ކަލާފާނު ސުކޫލަށް ޖަމާވުމަށް ޑިޒާސްޓާ މެނޭޖްމެންޓުން އެދެފި. ޑިޒާސްޓާ މެނޭޖްމެންޓުން މިހެން އެދިފައިވަނީ އިމާރާތްތަކުގައި ދިރިއުޅޭ މީހުންގެ ތެރެއިން މަދުވަނީ ކާކުތޯ ބެލުމަށް.\nރޯވެފައިވާ ހުރި އިމާރާތް އަރިއަޅާލައިގެން ވެއްޓުނު މަންޒަރު\nއަލިފާންރޯވި ހ. ފެހި އާބާދު، ގެ ގޫގަލް މެޕުން ލޮކޭޝަން ލިންކް\n21:22 މުހައްމަދު މުޒައްޔިން ނާޒިމް\nއެ ސަރަހައްދުން މައުލޫމާތު ލިބޭ ގޮތުގައި ތާށިވި އެންމެން މިހާރު އިމާރާތްތަކުން ވަނީ ނެރިފައި.\nއަލިފާނުގެ އަސަރު ކުރި ސަރައްހަދު ----\nއަލިފާނުގެ ހާދިސާ ހިނގައިގެން އުޅޭ ސަރަހައްދުގައި ދިރިއުޅޭ މީހުން ދުމުން ސަލާމަތްވުމަށް ބޭރަށް ނުކުންނައިރު މާސްކް އެޅުމަށް ދިވެހި ރެޑްކުރެސެންޓުން އިލްތިމާސް ކުރޭ. އަދި ނޭވާލާން އުނދަގޫވެ ބޯ އަނބުރާ ގޮތް ވާނަމަ ވީހާވެސް އަވަހަށް ސިއްހީ ފަރުވާ ހޯދުމަށް އިލްތިމާސް ކުރޭ.\n21:14 މުހައްމަދު މުޒައްޔިން ނާޒިމް\nތާށިވެގެން އިމާރާތުން ނެރުނީ އަންހެނަކާއި ކުޑަ ފިރިހެން ކުއްޖެއް. މައުލޫމަތު ލިބޭ ގޮތުގައި އެ ދެމައިން ރާށިވީ ހ. ފެހއާބާދުގެ ހަތަރު ވަނަ ފަންގިފިލާގައި ހުރި ފާހާނައެއް ތެރެ. ސަލާމަތީ ބާރުތަކުން ވަނީ އެ ދަމައިން ސްޓްރެޗާގައި މިހާރު އޭޑީކޭ ހޮސްޕިޓަލަށް ގެންގޮސްފައި.\n21:10 މުހައްމަދު މުޒައްޔިން ނާޒިމް\nތާށި ވި ދެމީހުން މިހާރު އިމާރާތުން ނެެރެގެން ގޮސްގޮސްފި\n21:01 މުހައްމަދު އައުޒަމް\nހ. ފެހި އާބާދުގޭގައި މިރޭ ރޯވެ އަލިފާން ފެތުރުން ހާދިސާއާ ގުޅުގެން ރައީސް އިބްރާހިމް މުހައްމަދު ސޯލިހް ހިތާމަ ފާޅުކުރައްވައިފިއެވެ.\n21:01 ނަޖާހު މަސްއޫދު\nރޯވެފައިވާ އިމާރާތެއްގެ މަތީބުރި ވެއްޓި، އަލިފާނުގެ އަސަރު ކުރި އެހެން އިމާރާތެއް އަރިއަޅާލައިފި\nމަންޒަރު ބަލަން ދާ މީހުންނާއި ސަރަހައްދުގައި ދިރިއުޅޭ ބައްއެއް ފަރާތްތަކުންވެސް އަމަލުތައް ބަހައްޓާގޮތުން، އަލިފާން ނިއްވުމުގައި ހަރަކާތްތެރިވާ ފަރާތްތަކަށް ދަތިތަކެއް މެދުވެރިވާތީ އެގޮތަށް އަމަލު ނުކުރުމަށް ކަމާބެހޭ ބަފަރާތްތަކުން ދަނީ އިލްތިމާސްކުރަމުން.\nއަލިފާނުގެ ހާދިސާގައި އަނދަމުންދާ ގެތަކާއި އަދި އަލިފާނުގެ އަސަރުކޮށްފައިވާ ގެތަކުގައި ދިރިއުޅޭ ފަރާތްތަކުން ކަލާފާނު ސްކޫލުގައި ގާއިމްކޮށްފައިވާ އިމަޖެންސީ ސެންޓަރަށް ދިއުމަށް ކަމާބެހޭ ފަރާތްތަކުން ދަނީ އިލްތިމާސްކުރަމުން.\n20:54 މުއާވިޔަތު އަންވަރު\nރޯވެފައިވާ އަލިފާންގަޑުގެ ދުންގަޑު އޭޑީކޭ ހޮސްޕިޓަލާއި ހަމައަށް ވަނީ އައިސްފައި\nއަލިފާނުގެ ހާދިސާގައި ގެއްލުން ލިބުނު މީހުންނަށް ހަމްދަރުދީގެ މެސެޖެއް ރައީސް އިބްރާހިމް މުހައްމަދު ސޯލިހު ވަނީ ޓްވިޓާ މެދުވެރިކޮށް ފޮނުއްވާފައި\n20:53 ނަޖާހު މަސްއޫދު\nއަލިފާންގަނޑު ރޯވެފައިވާ ސަރަހައްދަށް މިހާރު ޑެފެންސް މިނިސްޓަރު މާރިޔާ އަހްމަދު ދީދީ ވަނީ ވަޑައިގެންފައި. އެ ސަަހައްދުގެ ހާލަތު މާރިޔާ ދަނީ ބައްލަވާލައްވަމުން.\nމަންޒަރު ބެލުމަށާއި ފޮޓޯނަގައި ހެދުމަށް އާންމުން، އަލިފާން ރޯވެފައިވާ ސަރަހައްދަށް ޖަމާ ނުވުމަށް އަދި އެސަރަހައްދަށް ވެސް ނުދިއުމަށް ފުލުހުންނާއި ސިފައިން އަދި ނޭޝަނަލް ޑިޒާސްޓަރ މެނޭޖްމަންޓުން ދަނީ އިލްތިމާސް ކުރަމުން.\n20:50 މުހައްމަދު އައުޒަމް\nއަލިފާނުގެ ހާދިސާގައި އަސަރުކުރި މީހުންނަށް އެހީވުމަށް ޖެންޑާ މިނިސްޓްރީގެ ސޯޝަލް ވޯކަރުން އޭޑީކޭ އަދި ކަލާފާނު ސްކޫލުގައި ހަރަކާތްތެރިވަނީ. 1412 އަށް ގުޅާލައްވާ.\n20:48 މުހައްމަދު މުޒައްޔިން ނާޒިމް\nއަލިގާންގަނޑު ފުރަމަ ރޯވި ހ. ފެހިއާބާދުގެ ހަތަރުވަނަ ފަންގިފިލާގެ ފާހާނާގައި އަންހެނަކާއި ކުޑަ ކުއްޖަކު ތާށިވެފައިވާ ކަމަށް މައުލޫމަތު ލިބޭ. ސަލާތަމަތީ ބާރުތަކުން ދަނީ އެމީހާ އިމާރާތުން ނެގުރަމަށް މަސައްކަތް ކުރަމުން.\n20:44 މުއާވިޔަތު އަންވަރު\nއަލިފާން ގަނޑު ފެތުރުން ވަނީ ކޮންޓްރޯލް ކުރެވިފައި ކަމަށް އެމްއެންޑީއެފުން ވަނީ ބުނެފައި\nހ. ފެހިއާބާދުގޭގައި ރޯވެފައިވާ އަލިފާންގަނޑު އެ ސަރަހައްދައް ފެތުރެމުން ދަނީ --- ސަން ފޮޓޯ: މުހައްމަދު މުޒައްޔިން\n20:41 މުއާވިޔަތު އަންވަރު\nދުމުގެ އަސަރުކޮށްގެން ބައެއް މީހުން އޭޑީކޭއަށް ގެންގޮސްފައިވައިރު، އައިޖީއެމްއެޗް ވެސް އޮތީ ތައްޔާރީ ހާލަތެއްގައި ކަމަށް އެތަނުން ވަނީ ބުނެފަ އެވެ. ނަމަވެސް އަލިފާނުގެ ހާދިސާއާ ގުޅިގެން އައިޖީއެމްއެޗަށް އަދި މީހަކު މިހާތަނަށް ގެނައިސްފައި ނުވޭ\n20:39 މުހައްމަދު މުޒައްޔިން ނާޒިމް\nއަލިފާންގަނޑު ރޯވިތާ މިހާރު ގަޑިއެއްހާއިރުވެއްޖެ. އަދިވެސް އަލިވާފާންގަނޑު ނިއްވާނުލެވޭ. މިހާތަނަށް ދެ އިމާރާތަށް ވުރެ ގިނައިން ވަނީ އަލިފާނުގެ އަސަރުކޮށް، އަދަމުން.\n20:33 މުހައްމަދު މުޒައްޔިން ނާޒިމް\nޑިޒާސްޓާ މެނޭޖްމަންޓް ސެންޓަރުގެ ޗީފް އެގްޒެކެޓިވް އޮފިސާ ހިސާން ހަސަން ވިދާޅުވީ، މިހާރު ހާލުގައި ޖެހުނު ފަރާތްތަކަށް އެހީތެރިވުމަށް އެމަޖެންސީ ސެންޓަރު ކަލާފާނު ސްކޫލުގައި ގައިމުކޮށްފައިވާ ކަމަަށެވެ. އެހީތެރިކަން ބޭނުންވާ ފަރާތްތަކުން އެ ސެންޓަރަށް ރިޕޯޓު ކުރުމަށް ހިސާން ވިދާޅުވިއެވެ.\n20:32 މުއާވިޔަތު އަންވަރު\nއޭޑީކޭގެ މެނޭޖިންގް ޑިރެކްޓަރު އަހުމަދު އައްފާލް ވިދާޅުވީ އެ ހޮސްޕިޓަލަށް މިހާތަނަށް ގެންދެވުނީ ޖުމްލަ ކިތައް މީހުންކަމެއް ޔަގީންކޮށް ދަންނަވަން ނޭންގޭ ކަމަށް. ހައެއްކަ މީހުން ސްޓްރެޗާގައިވެސް ހޮސްޕިޓަލަށް ގެންގޮސްފައިވާ ކަމަށާއި އެއީ ޔަގީން ނަމްބަރެއް ނޫން ކަމަށް އައްފާލް ވިދާޅުވި\nއަލިފާން ރޯވެފައިވާ ސަރަހައްދަށް އާންމުން އެއްވެ ނުހެދުމަށް ހެލްތް ޕްރިޓެކްޝަން އެޖެންސީއިން އިލްތިމާސްކޮށްފި. އެޗްޕީއޭއިން ބުނީ ދުމުގެ އަސަރު ކުރާ ހިސާބުތަކުގެ ގޭގޭގައި، ގޭތެރެޔަށް ދުން ނުނަވަންނަހެން ދޮރާއި ކުޑަދޮރުތައް ރަނގަޅަށް ލެއްޕުން މުހިއްމު\n20:26 މުހައްމަދު އައުޒަމް\nއެއާޕޯޓް ފަޔާ ލޮރީ އަލިފާން ރޯވި ހިސާބަށް ގެނެސްފި\nކަލާފާނު ސްކޫލްގައި މިހާރު ވަނީ އިމަޖެންސީ ކޯޑިނޭޝަން ސެންޓަރެއް ގާއިމްކޮށްފައި. އަލިފާނުގެ ހާދިސާއާ ގުޅިގެން އެހީތެރިކަމަށް ބޭނުންވާ ފަރާތްތަކުން އެ ސެންޓަރަށް ދިއުމަށް ވަނީ އެދިފައި.\nދުމުން ރައްކާތެރިވުމުގެ ގޮތުން ދުމުގެ އަސަރު ކުރާ ހިސާބަށް ނުދިއުމަށް ހެލްތު ޕްރޮޓެކްޝަން އޭޖެންސީން އިލްތިމާސްކޮށްފި. ދުމުގެ އަސަރުކޮށްގެން ގިނަ ބަޔަކު މިހާރުވެސް ވަނީ އޭޑީކޭ ހޮސްޕިޓަލަށް ގެންގޮސްފަ\n20:21 މުހައްމަދު މުޒައްޔިން ނާޒިމް\nޒަހަމްތަކާއެކު އެމްއެންޑީއެފްގެ އޮފިޝަލަކާއި ބައެއް މީހުން މިހާރު ވަނީ ހޮސްޕިޓަލަށް ގެންގޮސްފައި\nހ. ފެހިއާބާދުގޭގައި ރޯވެފައިވާ އަލިފާންގަނޑު އެ ސަރަހައްދައް ފެތުރެމުން ދަނީ --- ސަން ފޮޓޯ: ފަޔާޒު މޫސާ\nސަރަހައްދުގައި ތިބި ބައެއް މީހުން 'ސަން' ނޫސްވެރިންނަށް ބުނީ އެ ހާސދިސާ ހިނގާފައިވާ އެ ގުދަނަކީ ކުކުޅު ފިނިކުރާ ގުދަނެއްގައި ކަމަށް\n20:18 ނަޖާހު މަސްއޫދު\nރޯވެފައިވަނީ ހ. ފެހި އާބާދުގޭގޭގެ ފަހަތުގައި ހުރި ގޭގެގައި އަލިފާން ހިފައިފި\n20:15 ނަޖާހު މަސްއޫދު\nފަޔާ އެންޑް ރެސްކިއުގެ އެންމެ ބޮޑު ވެހިކަލް ގޯޅި އަށް ވައްދައިފި\nމުޅި ބްލޮކުން މީހުން ހުަސްކޮށްފި\nއަލިފާން ރޯވެފައިވާ ސަރަހައްދަށް މީހުން އެއްވެ ހެދުމުގެ ސަބަބުން އަލިފާން ނިއްވުމުގައި ދަތި އުނދަގޫތަކެއް މެދުވެރިވާ ކަމަށް އެކަމުގައި ހަރަކާތްތެރިވާ ފަރާތްތަކުން މައުލޫމާތުދޭ. އެހެންކަމުން އެސަރަހައްދަށް މީހުން އެއްވެ ނުހެދުމަށް އެދޭ.\nރޯވެފައިވާ އަލިފާންގަނޑު ކޮންޓްރޯލްކުރުމަށް އާންމުންނާ ގުޅިގެން ސިފައިންނާއި ފުލުހުން ދަނީ ހަރަކާތްތެރިވަމުން.\nއަލިފާނުގެ ހާދިސާއާ ގުޅިގެން އޭޑީކޭ ހޮސްޕިޓަލް ވަނީ ކުއްލިހާލަތަށް ގެނެސްފައި.\nއަލިފާނުގެ އަސަރު ވަނީ އެސަރަހައްދުގައި ހުރި ގިނަ ގެތަކަށް ފޯރާފައި.\nއޭޑީކޭ ހޮސްޕިޓަލް ކުއްލި ހާލަތަށް ގެނެއްސި\nދުމުގެ އަސަރުކޮށްގެން ގިނަ އަދަދެއްގެ ކުޑަކުދީން އޭޑީކޭ ހޮސްޕިޓަލަށް ވައްދަމުން އެބަ ގެންދޭ.\nއެމްއެންޑީއެފުން މައުލޫމާތު ދޭގޮތުގައި އަލިފާނުގެ ހާދިސާ ހިނގާފައި ވަނީ އަބަދަށް ފެހި މަގުގައި ހުންނަ ހ. ފެހިއާބާދުގޭގައި.\nއެއްވެސް މީހަކަ ފިހުނު ކަމުގެ މައުލޫމަތެއް އަދި ލިބިފައި ނެތް ނަމަވެސް ދުމުގެ އަސަރު ކޮށްގެންނާއި ބައެއް އެހެން ހާނިއްކަ ވެގެން ބައެއް މީހުން މިހާރު ވަނީ ހޮސްޕިޓަލަށް ގެންގޮސްފަ އެވެ.\nއެ ސަރަހައްދުގައި ހަރަކާތެރިވަމުން އަންނަ 'ސަން' ގެ ނޫސްވެރިން ބުނީ، ފެހިއާބާދުގޭގައި ރޯވެފައިވާ އަލިފާންގަނޑު އަންނަނީ ފެތުރެމުން ކަމަށާއި ކައިރީގައި ހުރި ސައިކަލްތަކުގައި ވެސް ވަނީ ރޯވެފައި ކަމަށެވެ.\n20:00 މުއާވިޔަތު އަންވަރު މާލެ\nދުމުގެ އަސަރުކޮސްގެން ބައެއް ކުޑަކުދިން ވަނީ ހޮސްޕިޓަލަށް ގެންގޮސްފައި


Boa 180 degree ah anburaalaa meeheh!\nބޯ 180 ޑިގްރީއަށް އަނބުރާލަން މި މީހާއަށް އެއްވެސް ކަމަކަށް ނުވޭ\nހުރިހާ އިންސާނުންގެ ހަށިގަނޑު ހުންނަނީ އެއްގޮތަކަށް ނޫނެވެ. ކޮންމެ މީހެއްގެ ވެސް ހަށިގަނޑުގައި ތަފާތު އެތައް ކަމެއް އެކުލެވިގެން ވެއެވެ. އެއް ބަޔަކަށް ކުރެވޭ ކަންތައް އަނެއް ބަޔަކަށް ނުކުރެވެނީ އެހެންވެ އެވެ. ނަމަވެސް ޓިކްޓޮކްގައި މިހާރު ވައިރަލްވެ ތިން މިލިއަނަށްވުރެ ގިނަ މީހުން ބަލާފައިވާ މި ވީޑިއޯގައި ފެންނަ މީހާ ކަހަލަ މާ ގިނަ ބަޔަކު ދުނިޔޭގައި އުޅޭނެ ކަމަކަށް ނުބެލެވެ އެވެ. ސަބަބަކީ މި މީހާއަށް އޭނާގެ ބޯ 180 ޑިގްރީއަށް އަނބުރާލެވޭތީ އެވެ. އަދި އަނބުރާލުމަށްފަހު އިރުކޮޅެއް ތެރޭ އެއްވެސް ތަކުލީފަކާ ނުލާ އޭނާ ބޯ އަނބުރާ ކުރިން ހުރި ގޮތަށް އިއާދަ ކޮށްލަ އެވެ.\nޝިއާބުއްޓޫ ކިޔާ މީހަކު ޓިކްޓޮކްގައި ޝެއާކުރި މި ވީޑިއޯގައި އޭނާ ލިޔެފައިވަނީ މިއީ "ޕާޓީ ޓްރިކެއް" ކަމަށެވެ. މި ވީޑީއޯ ކްލިޕްގައި ފެންނަނީ މީހަކު މަގުމަތީގައި ހުރެފައި އޭނާގެ ބޮލާއި ދަތްދޮޅީގައި ހިފާ އަނެއް ފަރާތަށް ބޯ އަނބުރާލާ ތަނެވެ. އަދި އަތް ދޫކޮށްލުމާއެކު ބޯ އަނބުރާ އަސްލު އިންނަ ޕޮޒިޝަނަށް އެނބުރުނު ތަނެވެ.\nމިއީ މިކަމުގެ ޕްރޮފެޝަނަލުންނަށް ކުރެވޭނެ ކަމެއް ކަމަށާއި ގޭގައި މިކަހަލަ ކަންތައް ކުރަން މަސައްކަތް ނުކުރުމަށް ވީޑިއޯގެ ތިރީގައި އިންޒާރެއްގެ ގޮތުގައި އަރުވާފައި ވެއެވެ.\nމީހަކު އޭނާގެ ބޯ 180 ޑިގްރީއަށް އަނބުރާލާ މަންޒަރު\nމި ވީޑީއޯ ޓިކްޓޮކްގައި ޝެއާކުރި މީހަކާ ހެޑްލައިނަކަށް ލިޔެފައިވަނީ ބަކަމޫނެއް ފަދައިން ބޯ 180 ޑިގްރީއެއް އަނބުރާ ލެވޭ މީހެއް" ކަމަށެވެ. ޖަނަވާރުންގެ ތެރެއިން ވެސް މިގޮތަށް ބޯ އަނބުރާ ލެވެނީ ބަކަމޫނު ފަދަ މަދު ޖަނަވާރަކަށެވެ.\nމި ވީޑިއޯއާ ބެހޭ ގޮތުން ވާހަކަ ދައްކަމުން ކަމާ ބެހޭ ތަޖުރިބާކާރު ޑޮކްޓަރެއް ކަމަށްވާ ޑރ. ސިމްރަން ޑިއޯ ވިދާޅުވީ ރައްކާތެރިކަމާއެކު މިގޮތަށް ބޯ އަނބުރާލެވޭ މަދު ބަޔަކު އުޅޭކަން އެނގޭ ކަމަށެވެ. މިއީ ހައިޕަމޮބައިލް ޖޮއިންޓްސް ނުވަތަ ކޮނެކްޓިވް ޓިޝޫ ޑިސްއޯޑާ އަކުން ދިމާވާ ކަމެއް ކަމަށް ވެސް ޑރ. ސިމްރަން ވިދާޅުވި އެވެ.\nމި ޑިސްއޯޑާ ހުންނަ މީހެއްގެ މަސްތަކާއި ލިގަމެންޓްސް އަދި ޓެންޑަންސް މާބޮޑަށް ސްޓްރެޗް ވާނެ ކަމަށާއި އެހެންވެ މި މައްސަލަ ނުހުންނަ މީހުންނަށް ވުރެ މައްސަލަ ހުންނަ މީހުންނަށް އެމީހުންގެ ގައިގެ ކަށިތައް އެކި ފަރާތް ފަރާތަށް ބަޅުކުރަން ފަސޭހަ ވަނީ ކަމަށެވެ.\nނަމަވެސް މިކަން ކުރެވުނަސް މިއީ ކުރަން ހެޔޮވާވަރުގެ ކަމެއް ނޫން ކަމަށް ވެސް ޑރ. ސިމްރަން ވިދާޅުވި އެވެ. މިގޮތަށް ހަދަނިކޮށް ކަރާއި ބޮލަށް ސިކުނޑި ފޮނުވައިދޭލެއް މަދުވެގެން ސްޓްރޯކެއް ޖެހި ވާގި ނެތިދާނެ ކަމަށެވެ.\nބުރިކޮށްލި އަތާ ވަކި ނުވެވިފައި!


ބީއެމްއެލް މިއަހަރު ފެށީ 90% ކުރިއެރުމާއެކު\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް,5ސިކުންތު\nބޭންކް އޮފް މޯލްޑިވްސް ގެ މާލީ ހާލަތު ކުރިއަރަމުންދާ އިރު މި އަހަރު ފަށައިގަނެވިފައިވަނީ މިހާތަނަށް އެންމެ ރަނގަޅު އަހަރުގެ ގޮތުގައެވެ. މިއަދު ނެރުނު ބީއެމްއެލްގެ ފުރަތަމަ ކުއާޓަރ ރިޕޯޓް ދައްކާ ގޮތުން ސާފު ފައިދާ ( ޓެކްސް އަށް ކެނޑުމުގެ ކުރިން) ވަނީ 281 މިލއަން ރުފިޔާއަށް އަރާފައެވެ. މިއީ ކުރީ އަހަރުގެ ފުރތަމަ ކުއާޓަރ އާ އަޅާބަލާއިރު %90 ގެ ކުރިއެރުމެކެވެ.\nބޭންކުން މި ރިޕޯޓް ނެރުނު އިރު ދާދިފަހުން ބޭންކުންވަނީ ބޭންކުގެ 2015 ވަނަ އަހަރު އޮޑިޓްކޮށްފައިވާ މާލީ ހިސާބުތައް ހާމަކޮށްފައެވެ. މި ހިސާބުތަކަށް ބަލާއިރު ޖެހިޖެހިގެން3ވަނަ އަހަރަަށް ބޭންކުގެ ބޯޑުންވަނީ ރިކޯޑް އަދަދަކަށް ހިއްސާގެ ފައިދާ ބަހަން ހުށަހަޅާފައެވެ. މާލީ ގޮތުން ބޭންކަށް ލިބެމުން އަންނަ ކުރިއެރުން 2016 ވަނަ އަހަރުވެސް ކުރިއަރުމުންދާކަން ފުރަތަމަ ކުއާޓަރ ރިޕޯޓުން ހާމަވެއެވެ. މިގޮތުން ދޫކޮށް ފައިވާ ލޯނު އިތުރުވެ ރަނގަޅުވަމުންދާއިރު ރައުސުލްމާލުގެ މިންވަރުވެސް ވަނީ ގާނޫނުން ލާޒިމްކުރާ މިންގަޑުތަކަށްވުރެ އިތުރަށްބެހެއްޓިފައެވެ.\nބޭންކުން ކަނޑައަޅާފައިވާ ލަނޑުދަނޑި ހާސިލްކުރުމަށް ހިންގާ 300 މިލިއަން ރުފިޔާގެ ޕްރޮގްރާމް ވަނީ ކުރިއަށް ގެންގޮސްފައެވެ. މި ގޮތުން ފުރަތަމަ ކުއާޓަރ ގައި އާ ދެ ބްރާންޗް،5ސެލްފް ސަރވިސް ބޭންކިންގ ސެންޓަރ، އިޔާދަކުރަނިވި ހަކަތައަށް އިންވެސްޓްކުރުމަށް ބާރުއެޅުވުމުގެ ގޮތުން އާ ގްރީން ލޯން ފަންޑެއް ތައާރަފްކުރެވި، ކުދި އަދި މެދު ފަންތީގެ ވިޔަފާރިތަކަށް އޮންލައިންކޮށް ރައްކާތެރިކަމާއެކު ފައިސާ ލިބޭނެ މަގުތަނަވަސްކޮށްދިނުމުގެ ގޮތުން ބީއެމްއެލް ޕޭމަންޓް ގޭޓްވޭ ވަނީ ތަޢާރަފްކޮށްފައެވެ. އަލަށް ބްރާންޗް ހުޅުވިފައިވަނީ ނުހަނު ހަލުވިކަމާއެކު ތަރައްޤީވަމުން އަންނަ ކ. މާފުށީ އާއި ރާއްޖޭގެ ފުރަތަމަ "ގްރީން ބޭންކް ބްރާންޗް" ގެ ގޮތުގައި ވ. ފެލިދޫގައިއެވެ. މިހާރު ބޭންކުން މިވަނީ ރާއްޖޭގެ ކޮންމެ އަތޮޅެއްގައި ބްރާންޗެއް ގާއިމްކޮށްފައެވެ.\nފުރަތަމަ ކުއާޓަރގެ ނަތީޖާއާއި ގުޅޭގޮތުން ވާހަކަފުޅު ދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ އެންޑްރޫ ހީލީ ވިދާޅުވީ މާލީގޮތުން މިދިއަ އަހަރު ލިބުނު ކުރިއެރުންތައް 2016 ވަނަ އަހަރު ގައިވެސް ފެންނަން ފެށުމަކީ އެކަމުގެ ސަބަބުން މުޖުތަމަޢުގެ ލާބައާއި މަންފާއަށް ކަންތައްތައް އިންވެސްޓްކުރުމަށް ލިބޭ ވަރަށް ބޮޑު ހިތްވަރެއް ކަމަށެވެ. "މިހާރު އަޅުގަނޑުމެންގެ ބްރާންޗެއް ކޮންމެ އަތޮޅެއްގައި އެބަހުރި. ކޮންމެ ރަށަކުންވެސް ފައިސާ ނެގޭނެ އިންތިޒާމް ހަމަޖެހިފައި އެބަހުރި. އެންމެ ވާދަވެރި ޕްރޮޑަކްޓްތަކާއެކު ލޯނުގެ އިންޓްރަސްޓް ރޭޓް މިފަހުން ވަނީ ކުޑަކުރެވިފައި. މި ކުރިއެރުންތަކުގެ ސަބަބުން އިންވެސްޓްކުރުމާއި ޚިދުމަތުގެ ފެންވަރު ރަނގަޅުކުރުމުގެ މަސައްކަތް ކުރިއަށް ގެންދިއުމަށް ހިތްވަރު ލިބިގެންދޭ." ހިލީ ވިދާޅުވިއެވެ.\n28 އޭޕްރީލް 2016


Assembly Gai Sakaraai Jahaigen Madu Kuruvee Kon Baeh? - Vaguthu\nއެސެމްބްލީގައި ސަކަރާތް ޖަހައިގެން މަޑުކުރުވީ ކޮން ބައެއް؟\nސްކޫލް ދުވަސްވަރު ސްކޫލަށްދާ ބައެއް ދުވަސް ދުވަހު އެސެމްބްލީ ކްލާހުން ބޭރުގައި ބާއްވައެވެ. މިގޮތަށް އެސެމްބްލީ ބާއްވާއިރު ސަކަރާތް ޖަހައިގެން ކުދިން މަޑު ކުރުވުމަކީ ވަރަށް އާއްމު ކަމެކެވެ.\nއާއްމު ގޮތެއްގައި އެސެމްބްލީ ނިންމާފައި ގިނަ އަދަދެއްގެ ކުދިން މަޑުކުރުވާފައި ތިބޭ މަންޒަރަކީ ގިނަ މީހުންނަށް ފެނިފައި ހުންނާނެ މަންޒަރެކެވެ. މިހެން މަޑުކުރުވަނީ ސްކޫލްގެ ގަވައިދާ އެއްގޮތަށް ނުފެތޭ އެހެން ނޫނީ ކޮންމެ ވެސް ކަހަލަ ސަކަރާތެއް ޖަހައިގެންކަން އެންމެންނަށް ވެސް އިނގެއެވެ.\nއެގޮތުން ބައެއް ކުދިން އެސެމްބްލީގައި ސުޕާރީ ކައިގެންވެސް މަޑުކުރުވާފައި ތިބެއެވެ. އަނެއްބައި ކުދިން ތިބޭނީ ވާހަކަ ދައްކައިގެން މަޑު ކުރުވާފައެވެ. މިކަންތައް މިހެން ވުމުން ސްކޫލުން އެކުދިންނާއި މެދު ބައެއް ފަހަރު ފިޔަވަޅުވެސް އަޅައެވެ. އެގޮތުން ކޮންމެވެސް މައުލޫއަކަށް އެސެމްބްލީގައި ވާހަކަ ދައްކަންވެސް ޖައްސުވައެވެ. އެހެންނޫނީ ހުރިހާ ކުދިންނަށް ފެންނަ ގޮތަށް އެންމެން ކުރިމަތީ ބައިތިއްބައެވެ. މިގޮތަށް މިކަންކަން ރަނގަޅު ނުވެއްޖެނަމަ ބެލެނިވެރިން ސްކޫލަށްވެސް ހާޒިރު ކޮށްފައިވެއެވެ.\nބައެއް ކުދިން މިގޮތަށް ސަކަރާތް ޖަހަމުން އަންނައިރު އަނެއްބައި ކުދިން އެސެމްބްލީގައި ކޮޅަށް ނުތިބެން ގަޑިޖެހިގެންވެސް ސްކޫލަށް ހާޒިރުވެއެވެ. އަދި ބައެއް ކުދިން ކޮޅަށް ނުތިބެންވެގެން ފޭކް ޖައްސައިގެން ބިން މައްޗަށްވެސް ވެއްޓިގަނެއެވެ. މިކަންކަމަކީ އަހަރުމެން އެންމެންގެ ތެރެއިން ގިނަ މީހުން ސްކޫލްގައި އުޅުނު އިރު ކޮށްފައިހުރި ކަންކަމެވެ.\nތިއީ އެފަދަ މީހެއް ހެއްޔެވެ؟ ސްކޫލު ދައުރުމަތިން ކުޑަކޮށް ހަނދާން އާ ކޮށްލުމަށް ފަހު އެހެން އުޅުނީ ކޮން ބައެއްކަން ބުނެދީބަލާށެވެ.\nއޮކްޓޯބަރ 28, 2019 20:14\nއަހަރެން ވަރަށް ބަރާބަރުވާނެއޭ އެއްވެސް ސަކަރާތެއް ނުޖަހަން ލޮލް\nމި ލިއުނު ބޭފުޅާ އެސެމްބްލީގައި މަޑުކުރުމުގެ ރެކޯޑެއް ހަދާފައިވުން ވަރަށް ގާތް!\nއޮކްޓޯބަރ 28, 2019 22:14\nއަހަރެން މީ ވަރަށް ސަކަރާތް ޖެހި މީހެއް. ފޭކް ފެއިންޓް ވެސް ވީން. ސްކޫލް ދައުރަކީ ވަރަށް މަޖާ ދުވަސް ތަކެއް. ޓެންޝަން ފްރީ\nއޮކްޓޯބަރ 29, 2019 17:38\nސަކަރާތް ޖަހައިގެންނެއްނޫން ފަތަން ދަސްކުރަން މޫދައް އެރުނީމަ މަޑުކުރުވާފަ ދަގަނޑު ފަތިގަނޑުން ތަޅާނަގާނެ، އަތް އޮންނާނީ ރަތްވެފަ!\nތެޅިޔަސް ފަތަން ދަސްކުރިން "އިންޝާﷲ"\nއޮކްޓޯބަރ 29, 2019 21:11\nއަހަރެން ވަރައް ސަކަރާތް ޖެހިން އެކަމަކު އަހަރެންނައެ ހިތުން ނުފިލާވަރުގެ އަދަބެއްދިން ފަހުން ސަކަރާތެއް ނުޖަހަަންް އެއީވެސް އަދި އަންހެން ޓީޗަރެއް


ޑީންގެ ބަސް\nYou are here: Home ∼ ޑީންގެ ބަސް\nލޮބުވެތި އެންމެހާ އަޚުންނާއި އުޚުތުން\nފެކަލްޓީ އޮފް އިސްލާމިކް ސްޓަޑީޒްގެ ވެބް ސައިޓަށް ޒިޔާރަތް ކުރައްވާ އެންމެހާ ފަރާތްތަކަށް ވަރަށް ހޫނު މަރުޙަބާ އެއް ދަންނަވަމެވެ. މި ވެބްސައިޓަކީ ދިވެހިރާއްޖޭގެ ޤައުމީ ޔިުނިވަރސިޓީގައި ދީނީ ތަޢުލީމު އުގަންނައިދޭ ފެކަލްޓީ ކަމުގައިވާ، ފެކަލްޓީ އޮފް އިސްލާމިކު ސްޓަޑީޒް (އެފް.އައި.އެސް)ގެ މަޢުލޫމާތުތަކާއި ޚަބަރުތައް ފެކަލްޓީގެ ދަރިވަރުންނަށާއި ޢާންމުންނަށް ޙިއްސާކުރުމުގެ ބޭނުމުގައި ހިންގޭ ވެބްސައިޓެކެވެ. މިއީ ހަމަ ތިޔަބޭފުޅުންގެ ސައިޓެކެވެ.\nފެކަލްޓީއާ ބެހޭ ގިނަގުނަ މަޢުލޫމާތާއި، ފެކަލްޓީއާ ގުޅޭ ޚަބަރުތައް ތަޒާކަމާ އެކު މިވެބްސައިޓް މެދުވެރިކޮށް ތިޔަބޭފުޅުންނަށް ލިބިވަޑައި ގަންނަވާނެއެވެ. ވަކިން ޚާއްޞަކޮށް ފެކަލްޓީގެ ހިޔާވަހި ކަމުގެ ދަށުން ތަޢުލީމު އުގެނުމަށް ބޭނުންވާ ފަރާތްތަކަށް ފެކަލްޓީގައި ހުރި ފުރުޞަތުތައް ދެނެގަނެވޭނެއެވެ. މިގޮތުން ހިނގަމުންދާ ކޯސްތަކާއި އެކޯސްތަކަށް ވަނުމަށް ބޭނުންވާ ޝަރުޠުތައް ހާމަކުރެވިފައިވާނެއެވެ.\nއެފް.އައި.އެސް ގެ ވެބްސައިޓް ވުޖޫދަށް އައުން ސިފަވެގެންދަނީ ޢާންމުންނާއި ފެކަލްޓީއާ ދެމެދު ޒަމާނީވަޞީލަތްތަކުގެ އެހީތެރި ކަމާއެކު ގުޅުވާލަދޭ ފާލަމެއްގެ ގޮތުގައެވެ. ދުނިޔޭގެ ކޮންމެ ތަނެއްގައި ހުރިކަމުގައިވިއަސް އެމީހަކާއި، އަޅުގަނޑުމެންނާ މިފާލަމުގެ އެހީގައި ވާނީ ގުޅި ލާމެހިގެންނެވެ.\nފެކަލްޓީގައި ކިޔަވައިދޭ އިސްލާމްދީނުގެ ރިވެތި އަޚްލާޤުގެ ތެރޭގައި ޝުކުރު ޙައްޤުވާ ފަރާތްތަކަށް ޝުކުރު އަދާކުރުން ހިމެނެއެވެ. އެހެންކަމުން މި ފުރުޞަތުގައި މިވެބްސައިޓް މިހާ ފުރިހަމަ ކޮށް ފަރުމާކޮށް ހިންގުމުގައި އެހީތެރިކަން ފޯރުކޮއްދެއްވާ އެންމެހާ ފަރާތްތަކަށް، ވަކިން ޚާއްޞަކޮށް ވެބްސައިޓްގެ މަސައްކަތުގައި އުޅުއްވާ ޔުނިވަރސިޓީގެ އައިޓީ ޑިޕާރޓްމަންޓްގެ ބޭފުޅުންނަށް ޝުކުރު އަދާކުރަމެވެ.


ރާއްޖޭގެ ކުޅިވަރު ތަރައްގީ ކުރަން އިންޑިއާ އިން 40 މިލިއަން ޑޮލަރުގެ އެހީއެއް – Ubufili\nComments Off on ރާއްޖޭގެ ކުޅިވަރު ތަރައްގީ ކުރަން އިންޑިއާ އިން 40 މިލިއަން ޑޮލަރުގެ އެހީއެއް\nރާއްޖޭގެ ކުޅިވަރު ތަރައްގީ ކުރަން އިންޑިއާ އިން 40 މިލިއަން ޑޮލަރުގެ އެހީއެއް\nރާއްޖޭގެ ކުޅިވަރު ތަރައްގީ ކުރުމަށް އިންޑިއާގެ ފަރާތުން 40 މިލިއަން ޑޮލަރުގެ ލޯން އެހީ އެއް ދޭން ނިންމާފައިވާ ކަމަށް އިންޑިއާގެ ފޮރިން މިނިސްޓަރު ޑރ. ސުބްރަމަންޔަން ޖައިޝަންކަރު ވިދާޅުވެއްޖެ އެވެ.\nކުޅިވަރު އެކުވެނި ސިންތެޓިކް ޓްރެކުގައި މިއަދު ހަވީރު ބޭއްވި ރަސްމިއްޔާތުގައި ވާހަކަ ދައްކަަވަމުން ޖައިޝަންކަރު ވިދާޅުވީ އިންޑިއާ އިން ރާއްޖޭގެ ކުޅިވަރުގެ ތަރައްގީ އަށް އަބަދު ވެސް އެހީތެރިވެދޭނެ ކަމަށާއި ރާއްޖޭގެ ގައުމީ ޓީމުތައް ތަމްރީން ކުރުމުގެ ފުރުސަތުތައް އިންޑިއާ އިން ފަހިކޮށްދޭނެ ކަމަށެވެ.\n“އިންޑިއާގެ ކްރެޓިޑް ފެސިލިޓީގެ ދަށުން މިދޭ އެހީ (40 މިލިއަން ޑޮލަރުގެ ލޯން އެހީ)ގެ ކަންތައްތައް ހަމަޖެހުނުހާ އަވަހަކަށް އެއްބަސްވުމުގައި ސޮއިކުރެވިގެންދާނެ.” ޖައިޝަންކަރު ވިދާޅުވި އެވެ.\n“އަހަރެން އުފަލާއެކު ފާހަގަކުރާ ކަމެއް އެއީ ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު ވަނީ (އެންމެ ފަހުން ބޭއްވި) އައިއޯއައިޖީ އަށް ދިއުމުގެ ކުރިން އިންޑިޔާގައި ތަމްރީން ހަދާފައި. އިންޑިއާ އިން ވަނީ ރާއްޖޭގެ ކްރިކެޓް ޓީމުގެ އަންހެން 30 ކުޅުންތެރިންނާއި ފިރިހެން 30 ކުޅުންތެރިންނަށް ތަމްރީން ކުރުމުގެ ފުރުސަތު ތަަނަވަސްކޮށްދީފައި. މި ނޫނަސް އެކި ގޮތްގޮތުން އިންޑިއާގެ ފަރާތުން ރާއްޖެ ކުޅިވަރަށް އެހީތެރިކަން ފޯރުކޮށްދޭން ތައްޔާރު،”\n20 ފެބުރުއަރީ 2021 – އިންޑިއާގެ ފޮރިން މިނިސްޓަރު ސުބްރަމަނިއަން ޖައިޝަންކަރު ރަސްމީ ދަތުރެއްގައި މިއަދު ރާއްޖެ ވަޑައިގުތުމުން ޔޫތް މިނިސްޓްރީއިން އެކުވެނި ޓްރެކް ދަނޑުގައި ބޭއްވި ރަސްމިއްޔާތުގައި ޔޫތް މިނިސްޓަރު އަހްމަދު މަހްލޫފު ވާހަކަދައްކަވަނީ–. ފޮޓޯ:ނިޝާން އަލީ/މިހާރު\nސްޕޯޓްސް މިނިސްޓަރު އަހުމަދު މަހުލޫފް ވަނީ އިންޑިއާ އިން ރާއްޖޭގެ ކުޅިވަރަށް ކޮށްދޭ ހިދުމަތްތަކުގެ އަގުވަޒަންކުރާ ކަމަށް ވިދާޅުވެފަ އެވެ. އަދި ރާއްޖޭގެ ތަރައްގީގެ އިސް ބައިވެރިއެއްގެ ގޮތުގައި އަބަދު ވެސް އިންޑިއާ ވާނެ ކަމަށާއި ހާއްސަކޮށް މި ސަރުކާރާ ގުޅިގެން އެކި ރޮނގުރޮނގުން ރާއްޖެ ކުރިއަރުވަން އިންޑިއާ އިން ދޭ އެއްބާރުލުމަށް ޝުކުރު އަދާކުރާ ކަމަށް މަހުލޫފް ވިދާޅުވި އެވެ.\n“އަޅުގަނޑުމެން މިދިޔަ އަހަރުގައި އިންޑިއާއާ އެކު ސޮއިކުރި އެއްބަސްވުމުގެ ދަށުން ކުޅުންތެރިން ތަމްރީންތަކަށް ފޮނުވުމަށް ވަނީ ހަމަޖެހިފައި. އެކަން ނުކުރެވި މި އޮތީ ކޮވިޑް-19ގެ ސަބަބުން މި އައިސްފައިވާ ހުއްޓުމުގެ ތެރޭގައި،” މަހުލޫފް ވިދާޅުވި އެވެ.\n“India has offeredastand alone line of credit of 40 Million USD for sports infrastructure.Hoping to sign soon after…Posted by Ahmed Mahloof on Saturday, 20 February 2021\nއޭނާ ވިދާޅުވީ އިންޑިއާ ސަރުކާރުގެ ހިންގުންތެރި މަސައްކަތްތަކާ އެކު އެ ގައުމުގެ ކުޅިވަރު މުޅި ދުނިޔޭގެ ނިސްބަތުން ބެލިޔަސް ބޮޑު ބާރަކަށްވާނެ ކަމަށާއި އޭގެ ސަބަބުން ރާއްޖެ އަށް ވެސް ފައިދާތަކެއް ކުރާނެ ކަމަށެވެ.\nހުޅުމާލޭގައި ގާއިމްކުރާ ބައިނަލްއަގުވާމީ ކްރިކެޓް ސްޓޭޑިއަމް އަކީ އިންޑިއާ އިން ރާއްޖެ އަށް ދޫކުރަން އެއްބަސްވެފައިވާ 800 މިލިއަން ޑޮލަރު (12 ބިލިއަން ރުފިޔާ)ގެ ކްރެޑިޓްލައިނުގެ ދަށުން އަޅާ ދަނޑެކެވެ. އިންޑިއާގެ އެހީގައި ރާއްޖޭގެ އެކި ރަށްރަށުގައި އައުޓް ޑޯ ޖިމާއި ޕާކް ހެދުމަށް ވަނީ ހަމަޖެހިފަ އެވެ. ގިނަ ރަށްތަކެއްގައި މިހާތަނަށް އައުޓް ޑޯ ޖިމާއި ޕާކް ހުޅުވާފައިވާއިރު، އެކި ރަށްރަށަށް ސާމާނު ފޮނުވުމުގެ މަސައްކަތް އަންނަނީ ކުރަމުންނެވެ. އަދި ދާދި ފަހުން ހުޅުވި މާލޭ ސިންތެޓިކް ޓްރެކުގެ މަސައްކަތަށް ވެސް އިންޑިއާގެ އެހީތެރިކަން ލިބިފައިވާ ކަމަށް މިނިސްޓަރު މަހުލޫފް ވަނީ މީގެ ކުރިން ވިދާޅުވެފަ އެވެ.\nComments Off on ކުއްޖެއްގެ ކަންފަތަށް ތަޅުދަނޑި ކޮއްޕައި އަނިޔާކުރި މައްސަލައެއް، އާއިލާއިން ދޫދީފި\nކުއްޖެއްގެ ކަންފަތަށް ތަޅުދަނޑި ކޮ� ...\nComments Off on ހަމަލާތަކުން ރައްކާތެރިވާނެ އާލާތްތައް ފޮނުވައިގެން ޓެރަރިޒަމާ ދެކޮޅަށް ކުރާ މަސައްކަތް ވަރުގަދަ ކުރަނީ\nހަމަލާތަކުން ރައްކާތެރިވާނެ އާލާތް ...\nComments Off on ފުލުހުންގެ ގޯސްތަކާހުރެ ދޫވި މީހާގެ މައްސަލަ އިސްތިއުނާފު ނުކުރަން ނިންމައިފި\nފުލުހުންގެ ގޯސްތަކާހުރެ ދޫވި މީހާގ� ...\nComments Off on ރަށްދެބައި މަގުގައި ހުރި ކަރަންޓު ފޮއްޓެއްގައި ރޯވެ އަނދައިފި\nރަށްދެބައި މަގުގައި ހުރި ކަރަންޓު ފ ...\nޔޫއޭއީގެ ރައީސްގެ ތަޢުޒިޔާގެ ދަފްތ� ...\nComments Off on ﷲ އަންގަވާފައިވާ މިންވަރަށް އަޢުރަ ނިވާނުކުރަނީ ޝައިޠޯނާގެ އަޅުންނެވެ!: ޝައިޚް އަބޫބަކުރު ޒައުދު\nﷲ އަންގަވާފައިވާ މިންވަރަށް އަޢުރަ ...\nComments Off on ކުޑަކުއްޖަކަށް ޖިންސީ ގޯނާ ކޮށްގެން ދޮންބައްޕައަކު ހައްޔަރުކޮށްފި\nކުޑަކުއްޖަކަށް ޖިންސީ ގޯނާ ކޮށްގެނ� ...\nComments Off on އަކްޝޭއާއި ކަޕިލްއާ ދެމެދު މައްސަލައެއް ޖެހުނީތަ؟\nއަކްޝޭއާއި ކަޕިލްއާ ދެމެދު މައްސަލ� ...\nComments Off on ގައިދީ ނިޔާވި މައްސަލަ ތަހުގީގުކުރުމަށް އެދި މަޖިލީހަށް ކުއްލި މައްސަލައެއް\nގައިދީ ނިޔާވި މައްސަލަ ތަހުގީގުކުރ� ...\nComments Off on ގާފަރު ގެސްޓްހައުސްއެއްގައި މަރުވެފައި އޮތް އަންހެނެއް ފެނިއްޖެ\nގާފަރު ގެސްޓްހައުސްއެއްގައި މަރުވެ ...\nސަރުކާރުގެ އޮފީސްތަކަށް ހާއްސަކޮށް ...\nComments Off on މި އަަހަރުގެ މަސްވެރިންގެ ދުވަސް ގާފަރުގައި ފާހަގަކުރަނީ\nމި އަަހަރުގެ މަސްވެރިންގެ ދުވަސް ގާ ...


އިންސާނިއްޔަތު ކަމެއް ނެތީތޯ؟ އިންސާނަކު ހޭންޑް ސެނިޓައިޒާ ފުޅިއަކަށް – Dhen.mv\nއިންސާނިއްޔަތު ކަމެއް ނެތީތޯ؟ އިންސާނަކު ހޭންޑް ސެނިޓައިޒާ ފުޅިއަކަށް\nދެން އެމްވީ March 11, 2020 - 10:42 pm\nއިންސާނަކު ހޭންޑް ސެނިޓައިޒާ ފުޅިއަކަށް ހަދައި މަގުމަތީގައި ހިންގުވައިފިއެވެ.\nސައުދީ އަރަބިއާގެ ތެޔޮ ވިއްކާ ކުންފުންޏެއް ކަމަށްވާ ސައުދީ އެެރެމްކޯ މުވައްޒަފަކުގައި ހޭންޑް ސެނިޓައިޒާ އަޅުވައި ހިންގުވާފައިވަނީ ކޮރޯނާ ވައިރަސް ފެތުރެމުންދާ މި ދުވަސް ކޮޅު އަތް ދޮވުމަށާއި ސެނިޓައިޒާ ބޭނުން ކުރުމަށް ހޭލުންތެރިކުރުވަމުންދާ ދުވަސްވަރެއްގައެވެ.\nމި މީހާގެ ފޮޓޯއާއި ވީޑިއޯ މިހާރު މީސްމީޑިއާގައި ދަނީ ދައުރުވަމުންނެވެ. އެއާއެކު ގިނަ ބަޔަކު ވަނީ އެކަމަށް ފާޑުކިޔައި އެއީ ލާއިންސާނީ އަމަލެއް ކަމަށް ބުނެ އެކަން ކުށްވެރިކޮށްފައެވެ. ސައުދީ އެރެމްކޯ އިން ބުނެފައިވަނީ އެ އަމަލު ހުއްޓުވައި އެކަން ކުރި މީހުންނާއި ދޭތެރޭ ހަރުކަށި ފިޔަވަޅު އަޅާފައިވާކަމަށެވެ. އަދި އެ ކުންފުނިން އެ ކުންފުނީގައި މަސައްކަތް ކުރާ މީހުންގެ ރައްކާތެރިކަމަށް މަސައްކަތް ކުރާނެކަމަށް ވެސް ބުނެފައިވެއެވެ.\nކޮރޯނާ ވައިރަހަށް އަދި ފަރުވާ އެއް ހޯދިފައި ނުވާއިރު ބަލިން ރައްކާތެރިވުމުގެ ފިޔަވަޅުތައް އެޅުމަށް ޑޮކްޓަރުން ލަފާދެއެވެ. އެގޮތުން މީހުން އެއް ވާ ތަންތަނަށް ނުދިއުމަށާއި ކޮންމެހެން ކުރަން ޖެހޭ ދަތުރުތައް ނޫނީ ނުކުރުމަށް ޑޮކްޓަރުން އިރުޝާދުދެއެވެ. ހަމައެހެންމެ ސައިބޯނި ލައިގެން ރަނގަޅަށް އަތް ދޮވުމާއި ކެއްސާއި ކިނބިހި އަޅައިރު ޓިޝޫ އަކުން އަނގަ މަތި ނިވާ ކޮށް ބޭނުން ކުރާ ޓިޝޫ ވަގުތުން ޑަސްބިނަށް ލައި ރަނގަޅަށް ސައިބޯނި ލައިގެން އަތްދޮވުންވެސް ހިމެނެއެވެ.\nދުނިޔޭގެ އެކި ހިސާބުތަކުން ކޮރޯނާގެ 124923 ކޭސް ރިޕޯޓުކުރެވިފައިވާއިރު ވައިރަސް ޖެހުނު 67050 މީހުންވަނީ ވައިރަހުން މުޅިން ރަނގަޅުވެފައެވެ. އަދި ވައިރަހުގެސަބަބުން 4585 މީހެއް މަރުވެފައިވެއެވެ.\n44 ދުވަސް ވަންދެން މަންމަގެ ގަބުރު ފޮރުވައިގެން އުޅުނު މީހެއްގެ ވާހަކަ\nއިސްކުރަކުން އަންނަ ފެނުގައި އަލިފާން ރޯވާ މަންޒަރު ކުރިން ދުށިންތަ؟\nމާތް ﷲ އަށް ޓަކައި ސްޓެޕްސް އައްޔަ މުނިފޫހިފިލުވުމުގެ ދާއިރާ ދޫކޮށްލައިފި!\nކައިވެންޏަށް 11 އަހަރު ފުރުން ފާހަގަ ކުރަން އަންހެނުންނަށް ދިން ތަފާތު ހަދިޔާ، މާނަ އޮޅުވާލީ މުޖުތަމައުން!\nހަ މެޖިސްޓްރޭޓް ކޯޓަކަށް ފަނޑިޔާރުން ހުވާ ކުރައްވައިފި


Rey Alhukamuge Savaab Libey Ehenihen Heyo Amaluthah - Vaguthu\nރޭއަޅުކަމުގެ ސަވާބު ލިބޭ އެހެނިހެން ހެޔޮ ޢަމަލުތައް\nރޭއަޅުކަމަކީ ﷲ އެންމެ ރުއްސަވާ ހެޔޮ ޢަމަލުތަކުގެ ތެރެއިން ހިމެނޭ ޢަމަލެކެވެ. އަދި އެއީ ﷲ އާއި ކުއްތަންވެވޭ ޢަމަލުތަކުގެ ތެރެއިން ޢަމަލެކެވެ. ރޭ އަޅުކަމަކީ ޢިޝާ ނިންމުމަށްފަހު ފަތިސްވުމުގެ ކުރިން ކުރާ ކޮންމެ ނަމާދެކެވެ. ތަރާވީސް ނަމާދާއި އަދި ދަމުނަމާދާއި އަދި ވިތުރުއަކީ ރޭއަޅުކަމުގެ ތެރެއިން ހިމެނޭ ނަމާދުތަކެވެ. އެކި ނަންތައް ދެވިފައިވީ ކަމުގައިވިޔަސް އެއަޅުކަމަކީ ރޭ އަޅުކަން ނުވަތަ ޤިޔާމުއް ލައިލީގެ ތެރެއިން އަންނަ އެއްއަޅުކަމެކެވެ. ރޭއަޅުކަން ބައެއް ޞަހާބީ ބޭކަލުން ކުރައްވަނީ ނިދުމުގެ ކުރިންނެވެ. އަދި އަނެއްބައި ޞަޙާބީ ބޭކަލުން ކުރައްވަނީ ރޭގަނޑުގެ ތިންބައިކޮށްފައި ދެބައި ދިޔުމުންނެވެ. އެންމެ މޮޅު އިތުރުވެގެންވަނީ މިވަޤުތުގައި ކުރާ ރޭ އަޅުކަމެވެ. ސަބަބަކީ އެއީ ﷲ ތަޢާލާ ދުނިޔޭގެ އުޑަށް ނުޒޫލުވެވޮޑިގެން ދުޢާ އިޖާބަ ކުރައްވާ ވަޤުތެއްކަމުގައި ވާތީއެވެ. އެގޮތުން ތިރީގައި މިބަޔާންކުރެވެނީ މިމަތިވެރި ވެގެންވާ އަޅުކަމުގެ ސަވާބު ލިބޭނެ އެހެނިހެން ހެޔޮ ޢަމަލުތަކެވެ.\nހ. ޢިޝާ ނަމާދާއި އަދި ފަތިސް ނަމާދު ޖަމާޢަތުގައި ކުރުން.\n(مَنْ صَلَّى الْعِشَاءَ فِي جَمَاعَةٍ كَانَ كَقِيَامِ نِصْفِ لَيْلَةٍ ، وَمَنْ صَلَّى الْعِشَاءَ وَالْفَجْرَ فِي جَمَاعَةٍ كَانَ كَقِيَامِ لَيْلَةٍ) رواه مسلم.\nމާނައީ: "ޢިޝާ ނަމާދު ޖަމާޢަތުގައި ކޮށްފިކަމުގައިވާނަމަ ރޭގަނޑުގެ ދެބައިކޮށްފައި އެއްބައިގައި ރޭއަޅުކަންކުރި ފަދައެވެ. އަދި ޢިޝާއާ ފަތިސްނަމާދު ޖަމާޢަތުގައި ކޮށްފިކަމުގައިވާނަމަ މުޅި ރޭގަނޑު ރޭއަޅުކަން ކުރި ފަދައެވެ."\nއިމާމު ނަވަވީ ރަޙިމަހުﷲ މިޙަދީޘްގެ ޝަރަހާގައި ވިދާޅުވެފައިވެއެވެ. ކޮންމެ ނަމާދެއްވެސް ޖަމާޢަތުގައި ކޮށްފިކަމުގައިވާނަމަ އެއްވަރުވަނީ ރޭގަނޑުގެ ދެބައިކޮށްފަ އެއްބައި އަޅުކަންކުރުމުގެ ސަވާބާއެވެ. ދެނަމާދުކުރުމުން މުޅި ރޭގަނޑުގެ ސަވާބު ލިބެނީ އެގޮތުންނެވެ.\nބައެއް ޙަދީޘްތަކުގައި ފަތިސްނަމާދު އެކަނި ކުރުމުން މުޅި ރޭއަޅުކަމުގެ ސަވާބު ލިބޭކަމަށް ހީވާގޮތަށް އައިސްފައި ވެއެވެ. ނަމަވެސް އެޙަދީޘްގެ މުރާދަކީ ދެނަމާދު ޖަމާޢަތުގައި ކުރުމުން ލިބުން ކަމަށް އިމާމު ނަވަވީ މަތީގައިވާ ޙަދީޘްގެ ޝަރަހާގައި ޞަޙީޙް މުސްލިމުގައި ވިދާޅުވެފައިވެއެވެ.\nށ. މެންދުރު ނަމާދުކުރިން ހަތަރު ރަކުޢަތް ކުރުން.\nއަބޫ ޞާލިޙުގެ ކިބައިން މަރްފޫޢުކޮށް އައިސްފައިވާ ޙަދީޘެއްގައިވެއެވެ. (أَرْبَعُ رَكَعَاتٍ قَبْلَ الظُّهْرِ يَعْدِلْنَ بِصَلاَةِ السَّحَرِ) صححه الألباني.\nމާނައީ: "މެންދުރު ނަމާދުގެ ކުރިން ހަތަރު ރަކުޢަތް ހާރުދަމުގެ ވަޤުތުގެ ނަމާދާއި އެއްވަރުވެގެންވެއެވެ." އެބަހީ ރޭއަޅުކަމާއި އެއްވަރުވެގެންވެއެވެ.\nނ. ރޯދަމަހު ތަރާވީޙް ނަމާދު ނިމެންދެން އިމާމު ފަހަތުގައި ހުރުން.\nނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (إِنَّ الرَّجُلَ إِذَا صَلَّى مَعَ الإِمَامِ حَتَّى يَنْصَرِفَ حُسِبَ لَهُ قِيَامُ لَيْلَةٍ)\nމާނައީ: އިމާމު ނަމާދުން އަވަދިވެގެން ދަންދެން ނަމާދުކުރާ މީހާއަށް މުޅި ރޭއަޅުކަން ލިޔުއްވޭ ހުއްޓެވެ."\nރ. ރެޔަކު ސަތޭކަ އާޔަތް ކިޔެވުން.\n(مَنْ قَرَأَ بِمِائَةِ آيَةٍ فِي لَيْلَةٍ كُتِبَ لَهُ قُنُوتُ لَيْلَةٍ) رواه النسائي في اليوم والليلة وصححه الألباني.\nމާނައީ: "މީހަކު ރޭގަނޑު ސަތޭކަ އާޔަތް ކިޔަވައިފިނަމަ ރެޔެއްގެ ރޭއަޅުކަން ލިޔުއްވޭ ހުއްޓެވެ." މިމާނަ އިބުނު ކަޘީރު ތަފުސީރުގައި ގެންނަވާފައިވެއެވެ. އަދި އޭގެ މުރާދަކީ ރޭއަޅުކަން ﷲއަށް ބިރުވެތިވެ ހުރެ ކުރުން ކަމުގައި ވިދާޅުވެފައިވެއެވެ. އަދި ޢުޘްމާން ބިން ޢައްފާން ރަޟިޔަﷲ ޢަންހު އެއްރަކުޢަތުން ޤުރުއާން ކިޔަވާ ވިދާޅުވިކަމަށް ތަފުސީރު އިބުނު ކަޘީރުގައި ބަޔާންކުރައްވާފައިވެއެވެ.\nބ. ރޭގަނޑުގައި ބަޤަރާ ސޫރަތުގެ ފަހު ދެއާޔަތް ކިޔެވުން.\nނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (مَنْ قَرَأَ بِالْآيَتَيْنِ مِنْ آخِرِ سُورَةِ الْبَقَرَةِ فِي لَيْلَةٍ كَفَتَاهُ) متفق عليه.\nމާނައީ: "ރޭގަނޑު ބަޤަރާ ސޫރަތުގެ ފަހު ދެއާޔަތް ކިޔަވައިފި މީހަކަށް ފުދިގެންވެއެވެ." މިތާ ފުދިގެންވުން މާނައިގައި އިމާމު ނަވަވީ ރަޙިމަހުﷲ އެއީ ރޭއަޅުކަންކަމާއި އަދި ރައްކާތެރިކަން ކަމުގައި ވިދާޅުވެފައިވެއެވެ.\nޅ. ރިވެތި ވެގެންވާ އަޚުލާޤު.\n(إِنَّ الْمُؤْمِنَ لَيُدْرِكُ بِحُسْنِ خُلُقِهِ دَرَجَاتِ قَائِمِ اللَّيْلِ صَائِمِ النَّهَارِ)\nމާނައީ: "ހަމަކަށަވަރުން މުއުމިނުން ރިވެތި ވެގެންވާ އަޚުލާޤުން ރޭއަޅުކަންކުރާ މީހާއާ އަދި ދުވާލު ރޯދަހިފާ މީހާގެ ދަރަޖަތަކަށް ވާސިލުވެއެވެ."\nސަބަބެއްކަމުގައި ޝަރަހާގައި ޢިލްމުވެރިން ބަޔާންކުރައްވަނީ އެކަމުގެ މާތްކަމުގެ ސަބަބުން ކަމުގައެވެ. އެކަން ކުރާނެ ގޮތަކީ މީހުންނާއި ރިވެތިކޮށް މުޢާމަލާތްކޮށް މީހުންނަށް އުނދަގޫ ނުދިނުމެވެ.\nކ. ހުވަފަތްވެފައިވާ އަންހެނުންނާއި އަދި މިސްކީނުން ބެލެހެއްޓުން.\nނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (السَّاعِي عَلَى الأَرْمَلَةِ وَالْمِسْكِينِ ؛ كَالْمُجَاهِدِ فِي سَبِيلِ اللَّهِ أَوْ الْقَائِمِ اللَّيْلَ الصَّائِمِ النَّهَارَ) متفق عليه.\nމާނައީ:" ހުވަފަތްވެފައިވާ އަންހެނުންނާއި މިސްކީނުން ބަލަހައްޓާ އަޅާލާ މީހާ ﷲގެ މަގުގައިވާ މުޖާހިދެއްފަދައެވެ ނުވަތަ ރޭއަޅުކަންކުރާ ދުވާލު ރޯދަހިފާ މީހެއްފަދައެވެ."\nއ. ހުކުރު ދުވަހުގެ އަދަބުތަކަށް ރައްކާތެރިވުން.\n(مَنْ غَسَّلَ يَوْمَ الْجُمُعَةِ وَاغْتَسَلَ ، ثُمَّ بَكَّرَ وَابْتَكَرَ ، وَمَشَى وَلَمْ يَرْكَبْ ، وَدَنَا مِنْ الإِمَامِ ، فَاسْتَمَعَ وَلَمْ يَلْغُ ، كَانَ لَهُ بِكُلِّ خُطْوَةٍ عَمَلُ سَنَةٍ ؛ أَجْرُ صِيَامِهَا وَقِيَامِهَا) رواه أبو دود.\nމާނައީ" "ރަނގަޅަށް ބޯދޮވެ ފެންވަރާ ހިނައިގަނެ އަވަހަށް ހުކުރަށް އައިސް ފުރަތަމަ ޚުތުބާ ލިބެ، (އަދި އައުމަށް) އެއްޗަކަށް ސަވާރުނުވެ ހިނގާފައި އައިސް، އިމާމާއި ކައިރިވެ ޚުތުބާ އަޑުއަހައި ވާހަކަ ނުދައްކައި (މިފަދައިން ކަންކޮށްފިނަމަ) އޭނާގެ ކޮންމެ ފިޔަވަޅަކަށް އަހަރުގެ ރޭއަޅުކަމާއި އަދި ރޯދަހިފުމުގެ ހެޔޮކަން ލިޔުއްވޭ ހުއްޓެވެ."\nކޮންމެ ފިޔަވަޅަކަށް އަހަރެއްގެ ސަވާބެވެ.\nވ. ރޭއަޅުކަން ކުރުމަށް ނިދުމުގެ ކުރިން ނިޔަތް ގަތުން.\n(مَنْ أَتَى فِرَاشَهُ وَهُوَ يَنْوِي أَنْ يَقُومَ يُصَلِّي مِنْ اللَّيْلِ فَغَلَبَتْهُ عَيْنَاهُ حَتَّى أَصْبَحَ كُتِبَ لَهُ مَا نَوَى وَكَانَ نَوْمُهُ صَدَقَةً عَلَيْهِ مِنْ رَبِّهِ عَزَّ وَجَلَّ) رواه النسائي.\nމާނައީ: "މީހަކު ނިދުމަށް އޭނާގެ ތަންމައްޗަށް ރޭއަޅުކަން ކުރުމަށް ހިތުނިޔަތްގަނެގެން އައިސް، އޭނާ އަށް ހޭނުލެވި ނިދިއްޖެނަމަ އޭނާ ނިޔަތް ގަތް ކަންތައް އޭނާއަށް ލިޔުއްވޭ ހުއްޓެވެ. އޭނާގެ ނިދުން އެއީ އޭނާގެ މައްޗަށްﷲ ޢައްޒަ ވޖައްލަގެ ފަރާތުންވާ ޞަދަޤާތެކެވެ."\nމި ޙަދީޘް އަބުއްދަރުދާގެ ބަސްފުޅެއްގެ ގޮތުގައިވެސް ރިވާވެފައިވެއެވެ. ނަމަވެސް މާނަ ޞައްޙަވެގެންވެއެވެ.\nވީމާ މިހެޔޮ ޢަމަލުތަކުން ޢަމަލުކުރާ ބައެއްކަމުގައި އަޅުގަނޑުމެން ލައްވާ ހެޔޮކަން އިތުރުކުރައްވާށިއެވެ.\n(މިލިޔުމުގެ އަސްލަކީ ކަލިމަތުއް ތައްޔިބު ވެބްސައިޓު އަދިވެސް އެނޫން މަސްދަރުތަކުން މައުލޫމާތު ނެގިގެން އެކުލަވާލެވިފައިވާ ލިޔުމެކެވެ.)


ޠާޢޫނާއި ވަބާތަކުން ސަލާމަތް ކޮށްދެނިވި 40 ކަމެއް –3– DhiSalafiyyah\nޠާޢޫނާއި ވަބާތަކުން ސަލާމަތް ކޮށްދެނިވި 40 ކަމެއް – 3\n3- ހެޔޮކަންތައްތަކަށް އަމުރުކުރުމާއި ނުބައިކަންތައް ނަހީކުރުން\n﴿وَإِذْ قَالَتْ أُمَّةٌ مِّنْهُمْ لِمَ تَعِظُونَ قَوْمًا ۙ اللَّـهُ مُهْلِكُهُمْ أَوْ مُعَذِّبُهُمْ عَذَابًا شَدِيدًا ۖ قَالُوا مَعْذِرَةً إِلَىٰ رَبِّكُمْ وَلَعَلَّهُمْ يَتَّقُونَ ﴿١٦٤﴾ فَلَمَّا نَسُوا مَا ذُكِّرُوا بِهِ أَنجَيْنَا الَّذِينَ يَنْهَوْنَ عَنِ السُّوءِ وَأَخَذْنَا الَّذِينَ ظَلَمُوا بِعَذَابٍ بَئِيسٍ بِمَا كَانُوا يَفْسُقُونَ ﴿١٦٥﴾ فَلَمَّا عَتَوْا عَن مَّا نُهُوا عَنْهُ قُلْنَا لَهُمْ كُونُوا قِرَدَةً خَاسِئِينَ ﴿١٦٦﴾ وَإِذْ تَأَذَّنَ رَبُّكَ لَيَبْعَثَنَّ عَلَيْهِمْ إِلَىٰ يَوْمِ الْقِيَامَةِ مَن يَسُومُهُمْ سُوءَ الْعَذَابِ ۗ إِنَّ رَبَّكَ لَسَرِيعُ الْعِقَابِ ۖ وَإِنَّهُ لَغَفُورٌ رَّحِيمٌ ﴾ \nމާނައީ: ”އޭގެ ތެރެއިން އެއްބަޔަކު ބުނި ހިނދެވެ. اللَّه، އެބަޔަކު ހަލާކު ކުރައްވަން، ނުވަތަ ގަދަވެގެންވާ عذاب އަކުން عذاب ދެއްވަންވެފައިވާ ބަޔަކަށް، ތިޔަބައިމީހުން وعظ އިއްވަނީ ކީއްވެގެން ހެއްޔެވެ؟ އެއުރެން ބުނޫއެވެ. ތިޔަބައިމީހުންގެ ވެރިރަސްކަލާނގެ حضرة އަށް عذر ހުށަހެޅުމުގެ ގޮތުންނެވެ. އަދި އެއުރެން تقوى ވެރި ވުމަށްޓަކައެވެ.”\n”ފަހެ، އެއުރެންނަށް ހަނދުމަކޮށްދެއްވި ކަންތައް އެއުރެން ހަނދާންނައްތައިލި ހިނދު، ނުބައިކަންތައް ނަހީކޮށް އުޅޭމީހުން، ތިމަންރަސްކަލާނގެ މިންޖުކުރެއްވީމެވެ. އަދި ތިމަންރަސްކަލާނގެ ގަދަފަދަވެގެންވާ عذاب އަކުން އަނިޔާވެރިވީ މީހުން ހިއްޕެވީމެވެ. (އެއީ) އެއުރެން فاسق ވެ އުޅުނުކަމަށްޓަކައެވެ.”\n”ފަހެ، އެއުރެންނަށް ނަހީކުރެއްވި ކަންތަކާމެދު، އެއުރެން ބޮޑާވެގަތްހިނދު، ތިމަންރަސްކަލާނގެ އެއުރެންނަށް وحى ކުރެއްވީމެވެ. ދެރަވެ، ނިކަމެތިވެގެންވާ ރާމާމަކުނުތަކެއް ކަމުގައި ތިޔަބައިމީހުން ވާށެވެ!”\n”އަދި ކަލޭގެފާނުގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، އެއުރެންނަށް ނުބައިވެގެންވާ عذاب ގެ ރަހަ ދައްކާނޭ ބަޔަކު قيامة ދުވަހަށް ދާނދެން އެކަލާނގެ އެއުރެންގެ މައްޗަށް ފޮނުއްވާހުށްޓެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، عقاب ދެއްވުން އަވަސްވެވޮޑިގެންވާ ރަސްކަލާނގެއެވެ.އަދި ހަމަކަށަވަރުން އެކަލާނގެއީ ގިނަގިނައިން ފާފަފުއްސަވާ، رحيمވަންތަ ރަސްކަލާނގެއެވެ.”\n((عَنْ حُذيفةَ رضي الله عنه عن النَّبيِّ صلى الله عليه وسلم قَالَ: “والَّذِي نَفْسِي بِيَدِهِ، لَتَأْمُرُنَّ بالْمَعْرُوفِ، ولَتَنْهَوُنَّ عَنِ المُنْكَرِ، أَوْ لَيُوشِكَنَّ اللَّه أَنْ يَبْعَثَ عَلَيْكُمْ عِقَابًا مِنْهُ، ثُمَّ تَدْعُونَهُ فَلا يُسْتَجابُ لَكُمْ”)) \nމާނައީ: ނަބިއްޔާ صلى الله عليه وسلم ގެ އަރިހުން ޙުޛައިފާ رضي الله عنه ރިވާކުރެއްވިއެވެ. އެކަލޭގެފާނު ވިދާޅުވިއެވެ. ނަބިއްޔާ صلى الله عليه وسلم ޙަދީޘް ކުރެއްވިއެވެ. “ތިމަންކަލޭގެފާނުގެ ފުރާނަފުޅު އެފާރާތެއްގެ އަތްޕުޅުގައިވާ ފަރާތް ގަންދެއްވައި ޙަދީޘްކުރައްވަމެވެ. ހަމަކަށަވަރުން، ތިޔަބައިމީހުން ހެޔޮކަންތައްތަކަށް އަމުރުކުރާ ހުށިކަމެވެ. އަދި ހަމަކަށަވަރުން ތިޔަބައިމީހުން މުންކަރާތްތައް ނަހީކުރާ ހުށިކަމެވެ. ނޫންނަމަ، ހަމަކަށަވަރުން، ﷲގެ ޙަޟުރަތުން ކޯފާއެއް ބާވައިލެއްވުމަކީ ދުރުގައިވާ ކަމެއް ނޫނެވެ. އެއަށްފަހު، ތިޔަބައިމީހުން އެކަލާނގެ ޙަޟުރަތައް ދުޢާދަންނަވާނޫއެވެ. ފަހެ، (އެހާރުން) ތިޔަބައިމީހުންގެ ދުޢާ އިޖާބައެއް ނުކުރެވޭ ހުށްޓެވެ.”\n((وعَن أَبي بَكْرٍ الصِّدِّيقِ رضي الله عنه أَنَّه قال: يَا أيُّهَا النَّاسُ إِنَّكُمْ تَقْرَءُونَ هَذِهِ الآيَةَ: (يَا أَيُّهَا الَّذِينَ آمَنُواْ عَلَيْكُمْ أَنفُسَكُمْ لاَ يَضُرُّكُم مَّن ضَلَّ إِذَا اهْتَدَيْتُمْ)،  وَإِنِّي سَمِعْتُ رَسُولَ اللهِ صلى الله عليه وسلم يَقُولُ: “إِنَّ النَّاسَ إِذَا رَأَوْا الظَاِلم، فَلَمْ يَأْخُذُوا عَلَى يَدَيْهِ أَوْشَكَ أَنْ يَعُمَّهُمُ اللهُ بِعِقَابٍ مِنْهُ”)) \nމާނައީ: “ްންމެންގެ މައްޗަށް ޢާންމުވެގެނެށް ޢާންމުވެގެނެވާ ކޯފާއެއް އައުމަކީ ދުރުގައިވާ ކަމެއްނޫނެވެ.)އަބޫބަކުރުއްޞިއްދީޤު رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. އޭ މީސްތަކުންނޭވެ! ތިޔަބައިމީހުން ކީރިތި ޤުރުއާނުގެ މިއާޔަތް ކިޔަވަމުއެވެ. (يَا أَيُّهَا الَّذِينَ آمَنُواْ عَلَيْكُمْ أَنفُسَكُمْ لاَ يَضُرُّكُم مَّن ضَلَّ إِذَا اهْتَدَيْتُمْ) މާނައީ: “އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ އަމިއްލަ نفس ތައް ރައްކާތެރިކޮށް، إصلاح ކުރާށެވެ! ތިޔަބައިމީހުންނަށް ތެދުމަގު ލިބިއްޖެނަމަ، މަގުފުރެދުނު މީހުންގެ ކިބައިން، ތިޔަބައިމީހުންނަށް ގެއްލުމެއް ނުލިބޭ ހުށްޓެވެ.”\nއަދި ހަމަކަށަވަރުން، ރަސޫލު ﷲ صلى الله عليه وسلم ޙަދީޘް ކުރައްވާތީ ތިމަންކަލޭގެފާނު އަޑުއެއްސެވީމެވެ. އެކަލޭގެފާނު ޙަދީޘްކުރެއްވިއެވެ. ”ހަމަކަށަވަރުން، މީސްތަކުންނަށް، އަނިޔާވެރިޔަކު ފެނި، އޭނާގެ ފާފަވެރިކަމުން އޭނާ ދުރުނުކުރި ނަމަ (ދަންނާށެވެ!) ﷲގެ ޙަޟުރަތުން، އެބައިމީހުން އެންމެންގެ މައްޗަށް ޢާންމުވެގެންވާ ކޯފާއެއް އައުމަކީ ދުރުގައިވާ ކަމެއް ނޫނެވެ.”\n((وعن جرير رضي الله عنه قال: سمعت رسول الله صلى الله عليه وسلم يقول: ”مَا مِنْ رَجُلٍ يَكُونُ فِي قَوْمٍ يُعْمَلُ فِيهِمْ بِالْمَعَاصِي، يَقْدِرُونَ عَلَى أَنْ يُغَيِّرُوا عَلَيْهِ، فَلَا يُغَيِّرُوا، إِلَّا أَصَابَهُمُ اللَّهُ بِعَذَابٍ مِنْ قَبْلِ أَنْ يَمُوتُوا ”)) \nޖަރީރު رضي الله عنه ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލާ صلى الله عليه وسلم ޙަދީޘްކުރައްވަނިކޮށް ތިމަން އަޑުއެހީމެވެ. ”ޤައުމެއްގައި އުޅޭ މީހަކު، މީސްތަކުންގެ ކުރިމަތީގައި ފާފަތަކަށް އަރައިގަނެ، އެބައިމީހުންނަށް އޭނާ އެކުރާ ކަންތައް ހުއްޓުވުމުގެ ކުޅަދާނަކަން ލިބިގެންވުމާއެކުވެސް އޭނާ އެކުރާ ކަންތައް ނުހުއްޓުވާނަމަ، އެބައިމީހުން މަރުވުމުގެ ކުރިން ﷲ تعالىގެ ޙަޟްރަތުން ޢަޛާބެއް އައިސް އެމީހުންގެ މައްޗަށް ޖެހޭނެތެވެ.”\n4- ﷲ تعالى ޙަޟްރަތަށް ރުޖޫޢަވެ މަޑުމޮޅިވުން\n﴿وَمَا يَعْلَمُ جُنُودَ رَبِّكَ إِلَّا هُوَ ۚ وَمَا هِيَ إِلَّا ذِكْرَىٰ لِلْبَشَر﴾ \nމާނައީ: ”އަދި ކަލޭގެފާނުގެ ވެރިރަސްކަލާނގެ لشكر ތައް (އެބަހީ: އޭގެ ޢަދަދާއި ގިނަކަން)، އެކަލާނގެ މެނުވީ ދެނެވޮޑިގެން ނުވެތެވެ. އަދި آدم ގެ ދަރިންނަށް عبرة ތެރި ހަނދާންކޮށްދިނުމެއްކަމުގައި މެނުވީ، އެ ނަރަކަ ނުވެތެވެ.”\n﴿وَمَا أَرْسَلْنَا فِي قَرْيَةٍ مِّن نَّبِيٍّ إِلَّا أَخَذْنَا أَهْلَهَا بِالْبَأْسَاءِ وَالضَّرَّاءِ لَعَلَّهُمْ يَضَّرَّعُون﴾\nމާނައީ: ”އެރަށެއްގެ أهل ވެރިންނަށް ދަތިކަމާއި، ބަލިމަޑުކަން ނުޖައްސަވާ އެއްވެސް ރަށަކަށް ތިމަންރަސްކަލާނގެ ނަބިއްޔަކު ނުފޮނުއްވަމެވެ. އެއީ އެމީހުން މަޑުމޮޅިވުމަށެވެ.”\nއަލްއިމާމް އިބްން ކަޘީރް رحمه الله ވިދާޅުވިއެވެ.  ”އިހުގެ ރަސޫލު ބޭކަލުން ފޮނުއްވުނު އުންމަތްތަކުގެ މީހުން، ދަތިކަމާއި ބަލިމަޑުކަމުން އިމްތިޙާނުކުރެއްވި ގޮތުގެ ވާހަކައިން ﷲ تعالى ވަނީ ޚަބަރުދެއްވާފައެވެ.\n﴿ بِالْبَأْسَاءِ ﴾ އެބައިމީހުންގެ ހަށިތަކަށް ޖެހޭ އެންމެހާ ބަލިތަކާއި ނުބައިވެގެންވީ ބަލިތަކެވެ.\n﴿وَالضَّرَّاءِ﴾ އެބައިމީހުންނަށް ޖެހޭ ފަޤީރުކަމާއި އެންމެހާ ޙާޖަތްތަކާއި އެނޫންވެސް އެފަދަ ކަންކަމެވެ.\n﴿ لَعَلَّهُمْ يَضَّرَّعُونَ﴾ ﷲ ޙަޟުރަތަށް ދުޢާކޮށް، ބިރުވެތިވެ، އެބާއިމީހުންނަށް ޖެހިފައިވާ މުޞީބާތުން ދުރުކޮށް ދެއްވުމަށް އެދި އާދޭސް ދެންނެވުމަށެވެ.”\n رواه الترمذي: (2167)\n أبو داود: (4338) رواه الترمذي: (2168)\n رواه أبو داود: (4339)\n تفسير ابن كثير: (3/499)


PHOTO GALLERY: Marine Expo ge fashion show | Mihaaru\nމެރިން އެކްސްޕޯގެ ފެޝަން ޝޯ\nސެޕްޓެމްބަރ 11، 2017- ލިވަބޯޑް އެސޯސިއޭޝަން އޮފް މޯލްޑިވްސް (ލޭމް) އާއި ބްލަކް ގުޅިގެން ދަރުބާރުގޭގައި ކުރިއަށް ގެންދިޔަ މި އަހަރުގެ މޯލްޑިވްސް މެރިން އެކްސްޕޯ ނިންމާލުމުގެ ގޮތުން ބޭއްވި ފެޝަން ޝޯ: "މެރިން ވޯކް" ގެ ނަމުގައި ދިވާސް މޯލްޑިވްސް އިން ކުރިއަށް ގެންދިޔަ މި ފެޝަން ޝޯ ގައި ތިން ފިހާރައެއްގެ ކަލެކްޝަންތައް ދައްކާލި. މުޅިއެކު 15 މޮޑެލުން ބައިވެރިވި މި ޝޯގައި ދައްކާލީ ސީ ގިއާ، ރޮންބަސް އަދި ޓޮޑީންގެ ކަލެކްޝަންތައް. މި އަހަރުގެ މެރިން އެކްސްޕޯ އަށް ބޮޑު ތަރުހީބެއް ލިބުނު ކަމަށް ބްލަކް އިން ބުނޭ.---ފޮޓޯތައް: ހުސެއިން ވަހީދު/މިހާރު\n12 ސެޕްޓެމްބަރ 2017 - 11:41\nސެޕްޓެމްބަރ 11، 2017- މިއަހަރުގެ މޯލްޑިވްސް މެރިން އެކްސްޕޯ ނިންމާލުމަށް ބޭއްވި ފެޝަން ޝޯ: "މެރިން ވޯކް" ގެ ނަމުގައި ބޭއްވި މިފަދަ ފެޝަން ޝޯއެއް އަންނަ އަހަރުގެ އެކްސްޕޯގައި ވެސް ފެންނާނެ ކަމަށް ބްލަކް އިން ބުނޭ.---ފޮޓޯ: ހުސެއިން ވަހީދު/މިހާރު\nސެޕްޓެމްބަރ 11، 2017- މިއަހަރުގެ މޯލްޑިވްސް މެރިން އެކްސްޕޯ ނިންމާލުމަށް ބޭއްވި ފެޝަން ޝޯގެ ތެރެއިން: "މެރިން ވޯކް" ގެ ނަމުގައި ބޭއްވި މިފަދަ ފެޝަން ޝޯއެއް އަންނަ އަހަރުގެ އެކްސްޕޯގައި ވެސް ފެންނާނެ ކަމަށް ބްލަކް އިން ބުނޭ.---ފޮޓޯ: ހުސެއިން ވަހީދު/މިހާރު


ދިވެހިރާއްޖޭގޭ އިޤްތިޞާދުގެ ދުވެލި ކުރިއެރުވުމަށް އަމިއްލަ ވިޔަފާރިތަކަށް މުހިންމު ދައުރެއް އަދާކުރެވިދާނެއެވެ — Ihavandhoo.com\nދިވެހިރާއްޖޭގޭ އިޤްތިޞާދުގެ ދުވެލި ކުރިއެރުވުމަށް އަމިއްލަ ވިޔަފާރިތަކަށް މުހިންމު ދައުރެއް އަދާކުރެވިދާނެއެވެ\n10 މާރިޗު 20140މުޙައްމަދު ފިރާޟް\nއިންޑިޔާގެ ކަނޑުގެ ނޫސާލެއްގެ މަތީގައި އިތާމުތްތަކެއްހެން އަތުރާލެވި، ވަކި ވަކި ޖަޒީރާތަކަކުން އުފެދިފައިވާ މި ދިވެހިރާއްޖޭގެ އިޠްތިޞާދުގެ ނާޒުކު ކަމުގެ ވާހަކަ ލިޔުމަށް ވުރެން މުހިއްމީ މި ނާޒުކު އިޤްތިޞާދު ހަރުދަނާކޮށް ފުޅާ ކުރެވޭނެ ގޮތެއްގެ މައްޗަށް ޙިޔާލު ފާޅު ކުރުމެވެ. މައިގަނޑު ދެ ތިން ސިނާޢަތެއްގެ މައްޗަށް މި ދިވެހިރާއްޖޭގެ އިޤްތިޞާދު ޒަމާންތަކެއް ވަންދެން ދޫކޮށްލެވިފައި އޮތުމީ ކުރިމަގުުގައި ދިވެހިންނަށް ނުތަނަވަސް ކަމާއި މާލީ ހިތްދަތިކަން ގެނުވާނެކަމެއްކަން ޔާޤީނެެވެ.\n2013 ވަނަ އަަހަރު ދިވެހިރާއްޖޭގެ އިޤްތިޞާދުގެ ދުވެލި 3.7 އިން ސަންތަ ކުރި އަރާފައިވާއިރު، 2014 ވަނަ އަހަރު 4.5 އިން ސަންތައިގެ ކުރިއެރުމެއް ހޯދާނެކަމަށް ރާއްޖޭގެ މަރުކަޒީ ބޭންކުން ލަފާކުރެއެވެ. މި ކުރިއެރުން ލަފާކުރަނީ 2014 ވަނަ އަހަރު ފަތުރުވެރިކަމުން ލިބޭނެ ކުރިއެރުމުގެ މައްޗަށް ބިނާކޮށެެވެ. 2014 ވަނަ އަަހަރުގެ ޖެނުއަރީ މަސް ނިމުނު އިރު ، 2013 ވަނަ އަހަރުގެ އެ މުއްދަތާއި އަޅާބަލާއިރު، ރާއްޖެއައި ފަތުރުވެރިންގެ ޢަދަދު 18 އިންސައްތަ އިތުރުކަމަށް ރިޕޯޓުތައް ބުނެއެވެ.\nދެމެހެއްޓެނިވި އިޤްތިޞާދެއް ބައްޓަން ކުރަން މިއަދު ރާއްޖެއަށް މަޖްބޫރުވެފައިވާ މިންވަރު އެނގި ހާމަވަނީ، ދަޢުލަތުގެ ދަރަނީގެ މިންވަރާއި، ރާއްޖެ އިމްޕޯޓަށް ބަރޯސާވާ މިންވަރުންނެވެ. ތަކެތީގެ އަގުތަކަށް އަންނަ ކުއްލި ބަދަލާއި ރާއްޖޭގެ އެތެރޭގެ ސިޔާސީ ވެށި 2008 ން ފެށިގެން "ހިނދުކޮޅަކަށް" ނަމަވެސް އެބުރެމުންދާ އެބުރުމުން މި އިޤްތިޞާދުގެ ހާލަތުގެ ވަޒަންކުރެވެއެވެ. ބުނެވޭގޮތުގައި ބަޖެޓަށް ވަންނަ ކޮންމެ ރުފިޔާއަކުން 70 ލާރި އާންމު ދިރިއުޅުމަށް ބޭނުންކުރާ މުދަޢުގެ ބާވަތަތްތައް އިންމްޕޯޓު ކުރުމަށް ބޭނުންކުރެވެއެވެ. މިއީ ކަން ހުރި ގޮތް ކަމަށް ވާނަމަ، ޑޮލަރު ފަހައި އަބަދުވެސް ދިވެހި ފައިސާ ދުވާ މަންޒަރު ދިވެހިން ދެކޭނެއެވެ.\nސިޔާސީ ރޭހުގައި "އިޤްތިޞާދު" ކަތިލައި ސިޔާސީ ވަޢުދުތަކުގައި ޤައުމުގެ އިޤްތިޞާދު ސިޔާސީ މީހުން ބަނދެލި ވާހަކަ އަކީ މުޅިން އައު ވާހަކަ އެއް ނޫނެވެ. ވަޢުދުތައް މެކުހަށްޖަހައި، ޚަރަދުތައް ފޫބައްދާނެ ހަމައެކަނި ގޮތަކީ "ޓެކްސް" ކަމުގައި ދަޢުލަތުންނާއި ސިޔާސީ ވެރިން ޤަބޫލުކުުރުމަކީ އާންމު ފަރުދުންގެ ދިރިއުޅުމަށް ނުހަނު އަސަރު ކުރާނެކަމެވެެ. ވީމާ، ހައްލަކީ ކޮބައިތޯއެވެ؟\nކެއިންބުއިމަކީ އިންސާނާ ދިރިއުޅުމަށް ކޮންމެހެން ކުރަންޖެހޭ ކަމަކަށް ވީ ހިނދު ދަނޑުވެރިކަމުގެ މުހިއްމު ކަން ވަނީ ކޮންމެ ޤައުމެއްގެވެސް އިޤްތިޞާދާއި ގުޅި ލާމެހިފައެވެ. އަމިއްލަވަންތަ އިޤްތިޞާދެއް ބިނާކުރުމަށް ދަނޑުވެރިކަން އެންމެ ފުޅާ މިނުގައި ކުރިއަރުވަން ޖެހެއެވެ. އުފެއްދުމުގެ ސިނާއަތާއި، ޙިދުމަތުގެ ސިނާޢަތް ކުރިއަރައިގެން ދަނީ ދަނޑުވެރިކަމުގެ ސިނާޢަތް ކުރިއަރައިގެން ދިޔަ މިންވަރެއްގެ މައްޗަށެެވެ.\nރާއްޖޭގައި ދިރިއުޅޭ ހުރިހާ ރައްޔިތުންގެ ބަދަލުވެރިޔަކީ "ދަޢުލަތް" ކަމުގައި ދެކެވި، އިޤްތިޞާދު ފުޅާކުރުމުގައި އާންމު ފަރުދުން އިސްނެގުން މި އަދު މި ވަނީ ވަރަށް ކުޑަ ވެފައެވެ. ދެވޭ ސަބްސިޑީސް ތަކާއި، ހިލޭ ކުރެވޭ ބޭސްފަރުވާ އާއި ، ތަފާތު ގޮތްގޮތަށް ސަރުކާރުން ފޯރުކޮށްދޭ ގިނަގުނަ މާލީ އެހީތަކާއި، ހިލޭ ފޯރުކޮށްދެވޭ ތަޢުލީމާއި އަދި އެހެނިހެން ވަޞީލަތްތަކުގެ ސަބަބުން ޢިޤްތިޞާދު ފުޅާކޮށް އަމިއްލަވަންތަ އިޤްތިޞާދެއް ބިނާކުރުމަށް އަމިއްލަ ފަރުދުންގެ ހިތްވަރު އެލިގެން ދެއެވެ. އަމިއްލަ ވިޔަފާރިތަކާއި އުފެއްދުންތެރިކަން އިތުރުކުރުމަށް ކުރެވޭ މަސައްކަތްތަކަށް ހީނަރުކަން ގެނުވައެވެ. ދުނިޔޭގެ ކުރިއަރާފައިވާ ޤައުމުތަކުގެ ތެރެއިން އެމެރިކާގައި އިޤްތިޞާދުގެ 70 އިން ސައްތައިގެ ބައިވެރިންނަކީ އަމިއްލަ ފަރުދުންނެވެެ. އެހެންކަމުން، ދިވެހިރާއްޖޭގޭ އިޤްތިޞާދުގެ ދުވެލި ކުރިއެރުވުމަށް އަމިއްލަ ވިޔަފާރިތަކަށް މުހިންމު ދައުރެއް އަދާކުރެވިދާނެއެވެ. ނަމަވެސް، އަލަށް އުފެއްދޭ މި ވިޔަފާރިތައް ވާންނީ އައު އުފެއްދުންތަކާއި އައު އީޖާދު ތަށް ބާޒާރަށް ގެނެސްދޭނެ ވިޔަފާރިތަކަކަށެެވެ. ކޮންމެ ފަރުދަކު ކަންމަތީ ފިހާރަތަކާއި ދިމާލަށް މިޞްރާބު ޖަހާނަމަ، ކުރިމަގުގައި އެވިޔަފާރީގެ ހަމައެކަނި ގަންނަ ފަރާތަކީ އެފާރަތަށްވެދާނެއެވެ.


SunOnline: Salma aai Quran gai vaa reethi vaahakathah 31\nއިޔާޒު ނަސީމް 27 May 2020, 12:31\n"ޒިޔާދުއޭ! ބައްޕަ މިހާ ބަލި އިރު ބައްޕައަށް ގޮވާލަން ވެސް އޭނާ ނާދޭ." ޒުބައިދާ ބުންޏެވެ.\n"އޭނާ އުޅެނީ އޭނާގެ ވިޔަފާރީގައި ވަރަށް ބޮޑަށް މަޝްއޫލު ވެގެން. އަނެއް ކޮޅުން އެންމެ ފަހުން އޭނާ ތިޔަ ގެޔަށް އައި ދުވަހު ދިމާވީކީ އޭނާއަށް ދެން ތިޔަ ގެއަށް އަންނާން ކެރޭ ވަރުގެ ކަމެއް ނޫނެއް ނު." ހެމުން ހެމުން ހިންދު ބުންޏެވެ.\n"އޭނާއަކީ އެއް އިރެއްގައި ވެސް މަސައްކަތާ މާ ބޮޑަށް މަޝްއޫލު ވެގެން އުޅޭ މީހެއް ނޫން. އެއްމެންނަށް ވެސް އެކަން އެނގޭ. އޭނާ ނާންނަނީ އަހަރެން ދެކެ ރުޅީން ކަމަށް ވެދާނެ." ޒުބައިދާ ބުންޏެވެ.\n"ކޮންމެ ގޮތެއް ވިޔަސް، އެއީ ތިބާގެ ބޮޑުބޭބެގެ ދަރިފުޅު. ނުދަންނަ ނުވަތަ ދުރުހިލޭ މީހަކަށް ވުރެ ކަމަކަށް އެދޭން އައުލާކަން ބޮޑީ އޭނާގެ ގާތުން. ކަމެއް ވޭތޯ މަސައްކަތް ކުރުމުން ގެއްލޭނެެ އެއްޗެއް ނޯންނާނެ. ވީމާ ޒިޔާދުގެ ކިބައިން އެދޭ." ހިންދު ބުންޏެވެ.\n"އާނ. އަހަރެން ދާނަން. އެހެން ނޫނަސް އަހަރެންގެ ކުރިމަތީގައި އެހެން ގޮތެއް ނުވެސް ނެތް މެ." ޒުބައިދާ ބުންޏެވެ.\nޒިޔާދު އުޅޭ ގެއަށް އިރު އޮއްސުނު ފަހުން ޒުބައިދާ ދިޔައެވެ. އަދި ދޮރުގައި ޓަކި ޖެހިއެވެ. އިރުކޮޅަކުން ދޮރު ހުޅުވުނެވެ. ދޮރު ހުޅުވީ ޒިޔާދެވެ.\n"ޒުބައިދާ! ރޭގަނޑު މި ގެއާ ހަމަޔަށް އަންނާން ޖެހުނީ ކީއްވެ؟ އެތެރެއަށް ވަދޭ!" ހައިރާންކަމާ އެކު ޒިޔާދު ބުންޏެވެ.\n"އަހަރެން މިއައީ 120 ދީނާރު ބޭނުން ވެގެން." ގޭ ތެރެއަށް ވަންނަމުން ޒުބައިދާ ބުންޏެވެ.\n"ތިބާ ބޭނުން ކޮންމެ އެއްޗެއް އަހަރެން ދޭނަން. އެކަމަކު އެ ފައިސާގެ ބަދަލުގައި އަހަންނަށް ލިބޭނީ ކޮން ކަމެއް؟" ޒިޔާދު ބުންޏެވެ.\n"ބަދަލުގައި ކަމެއް ބޭނުން ވޭތަ؟" ޒުބައިދާ އެހިއެވެ.\n"ޒުބައިދާ! އަހަރެން ބޭނުން ވަނީ ތިބާ." ޒިޔާދު ބުންޏެވެ.\n"އަހަރެން ހަދާނީ ކިހިނެއް؟" ޒުބައިދާގެ ހިތަށް އެރިއެވެ.\n"ކީއްވެ ޖަވާބެއް ނުދީ ތިޔަ ހުންނަނީ." ޒިޔާދު ބުންޏެވެ.\n"ބޮޑުބޭބެގެ ދަރިފުޅާ. ބޭނުން ވާ ގޮތެއް. ކޮބާ ފައިސާ؟" ޒުބައިދާ ބުންޏެވެ. އޭރު ޒުބައިދާގެ ލޮލުން ކަރުނަ އާދެއެވެ.\nޒިޔާދު ގޮސް އޭނާގެ ފޮށި ހުޅުވިއެވެ. އަދި 100 ދީނާރު އަޅާފައި އޮތް ކީސާއެއް ނެގިއެވެ. އަދި އެހެން ކީސާއަކުން 20 ދީނާރު ނެގުމަށް ފަހު 100 ދީނާރު އޮތް ކީސާއަށް ލިއެވެ. އަދި އެ ފައިސާ ގޮސް ޒުބައިދާގެ އަތަށް ދިއް ކޮށްލިއެވެ.\n"މިހިރީ ފައިސާ." ޒިޔާދު ބުންޏެވެ. ޒުބައިދާ ރޯން ފެށިއެވެ.\n"ކީއްވެ ތިޔަ ރޮނީ؟" ޒިޔާދު އެހިއެވެ.\n"މިހާ ނިކަމެތި ދަރަޖައަކަށް އަހަރެން ވެއްޓިދާނެ ކަމަކަށް ދުވަހަކު ވެސް ހިއެއް ނުކުރަން. އަހަރެން އެންމެ އެދުނު ކަމަކީ ތިބާ އަހަރެންނާ ކައިވެނި ކުރުން. ކައިވެނީން ބޭރުން ތިބާއާ ވެސް ގުޅުމެއް ބާއްވާކަށް އަހަރެން ބޭނުމެއް ނޫން. ﷲއަށް ބިރު ގަނޭ! ބޮޑުބޭބެގެ ދަރިފުޅާ!" ރޮމުން ރޮމުން ޒުބައިދާ ބުންޏެވެ.\n"ލާ ޙައުލަ ޥަލާ ޤުއްޥަތަ އިއްލާ ބިﷲ." ޒިޔާދަށް ބުނެވުނެވެ. އަދި ބުންޏެވެ. "ޒުބައިދާ ގެއަށް ދޭ. އަހަރެންގެ ގޯސް ނިޔަތެއް ނެތް. އަހަންނަށް ކުށެއް ކުރެވުނު ނަމަ ފާފަ ފުއްސެވުން އެދި ﷲގެ ހަޒުރަތުގައި ދަންނަވަން."\n"އަދި މަޑު ކުރޭ! މި ފައިސާ ކީސާ ގެންދޭ!" ފައިސާ ކީސާ ޒުބައިދާގެ އަތަށް ދެމުން ޒިޔާދު ބުންޏެވެ.\n"އަހަރެން ފައިސާ ބޭނުން ވީ .... " ޒުބައިދާ ބުނާން އުޅުނެވެ.\n"ފައިސާއިން ޒުބައިދާ ކުރަނީ ކީއް ތޯ ބަލާކަށް އަހަރެން ބޭނުމެއް ނޫން. ފައިސާ ހިފައިގެން ގެއަށް ދޭ. ފައިސާގެ ބަދަލުގައި އެއްވެސް ކަމެއް އަހަރެން ބޭނުމެއް ނޫން. އަދި އަހަރެންގެ މުއާމަލާތް ހުރި ގޮތަށް އަހަންނަށް މާފު ކުރޭ. ﷲގެ ރައްކާތެރިކަމާ އެކު ގެއަށް ދޭ!" ޒުބައިދާގެ ވާހަކަ މެދު ކަނޑައިލުމަށް ފަހު ޒިޔާދު ބުންޏެވެ.\nޒިޔާދު އެހެން ބުނުމުން އިތުރު ވާހަކައެއް ދެއްކުމެއް ނެތި ޒުބައިދާ ގެއަށް ދާން ހިނގައިގަތެވެ. ކުޑަ ތަންކޮޅަކަށް ގޮސްފައި ޒުބައިދާ އެނބުރި ބަލައިލިއެވެ. ޒުބައިދާއާ ދިމާއަށް ބަލަހައްޓައިގެން ދޮރު ކަނީގައި އަތް ވިއްދައިގެެން ޒިޔާދު ހުއްޓެވެ.\n"ޔާ ރައްބަލް ޢާލަމީން! މި އަޅާ އެ ކަންތައް އެ ގޮތަށް ކުރީ އިބަ އިލާހުގެ ރުއްސެވުން އެދިގެން ކަމަށް ދެކެވޮޑިގަންނަވަންޏާ އަޅަމެން މި ތިބަ ހާލަތުން ނަޖާ ކުރައްވާނދޭ. އިބަ އިލާހު މެނުވީ އެހެން އިލާހަކު ނުވޭ!" ޒިޔާދު ދުޢާ ކުރިއެވެ.\nހޮހޮޅައިގެ އާނގަމަތީގައި އޮތް ހިލަގަނޑު ޒިޔާދުގެ ދުޢާއާ އެކު ތަންކޮޅަކަށް ދުރަށް ޖެހުނެވެ. ރާބިޙުގެ ދުޢާއާ އެކު ދުރަށް ޖެހިގެން އުފެދުނު ޖާގަ އިތުރަށް ބޮޑު ވިއެވެ.\n"ޔާ ރައްބީ! އަލްޙަމްދު ލިﷲ." ރާބިޙު ބުންޏެވެ.\n"އަލްޙަމްދު ލިﷲ." ޢައްމާރު ވެސް ﷲއަށް ޙަމްދު ކުރިއެވެ.\nހިލަގަނޑު ކުރިއަށް ވުރެ ބޮޑަށް ދުރުވެ، އުފެދުނު ޖާގަ ބޮޑުވުމުން ޒިޔާދާއި ޢައްމާރާއި ރާބިޙު ޝުކުރުގެ ސަޖިދައެއް ކުރިއެވެ.\n"ދުޢާއަކީ އެފަދަ ވަރުގަދަ އެއްޗެއް. ކިތައްމެ ކުޑަ ކަމަކާ ނަމަވެސް ދުޢާ ކުރާން ވާނެ. ޒިޔާދުއަށް ﷲގެ ރުއްސެވުުން ލިބުނީ ފާހިޝް ވިސްނުމާ ދުރުހެލި ވީމާ. ކީރިތި ޤުރްއާނުގެ މޫމިނޫން ސޫރަތުގެ5ވަނަ އާޔަތާއި6ވަނަ އާޔަތުގައި ﷲ ވަޙީ ކުރައްވާފައި ވާ ބަސްފުޅުތަކުގެ މާނައަކީ - އަދި އެއުރެންނީ، އެއުރެންގެ ލަދުވެތި ގުނަވަންތަކަށް ރައްކާތެރިވާމީހުންނެވެ. (5) އެއުރެންގެ އަނބިންގެމައްޗަށާއި، އެއުރެންނަށް (ހަލާލު ގޮތުގައި) މިލްކުވެގެންވާ (އަދި އަނބީންގެ ގޮތުގައި ގެންގުޅެވޭ އަންހެން) އަޅުންގެ މައްޗަށް މެނުވީއެވެ. ފަހެ، ހަމަކަށަވަރުން، އެއުރެންނީ (އެކަމުގައި) މަލާމާތް ލިބިގެންނުވާ މީހުންނެވެ. (6)- ޞަދަޤަﷲ އަލްޢަޡީމް." ގާޒީ ޞަފިއްޔުއްދީނު ވިދާޅުވިއެވެ.\n"ޒިޔާދު ރަނގަޅު ވީ އެންމެ ފަހު ވަގުތުގައި ދޯ ކާފާ!" އަމީރު މުޙައްމަދު ވިދާޅުވިއެވެ.\n"އެންމެ ފަހު ވަގުތު ވެސް އިހުލާސްތެރިކަމާ އެކު ﷲއަށް ޓަކައި ކަމެއް ކޮށްފިއްޔާ ނުވަތަ ކަމަކުން ދުރުވެއްޖެއްޔާ ﷲގެ ރުހިވޮޑިގަތުން ލިބޭނެ. ﷲއަކީ އޯގާވަންތަ އިލާހު. ގޯސް ކަމެއް ކުރުމަށް މީހަކު ހިތަށް އެރިޔަސް، އެ ގޯސް ކަންތައް ނުކުރާ ހާ ހިނދަކު ﷲ އެމީހަކަށް އަޒާބެއް ނުދެއްވާ. ނުބައި ކަމެއް ކޮށްފި ނަމަ އޭނާގެ ފަތުގައި ލިޔުއްވަނީ އެއްމެ ނުބައިކަމެއް. އެކަމަކު ހެޔޮ ކަމެއް ކުރާން ހިތަށް އެރިޔަސް އެއް ސަވާބު ދެއްވާ. އަދި އެ ހެޔޮކަން ކޮށްފިއްޔާ އެފަދަ 10 ހެޔޮ ކަމުގެ ސަވާބު ދެއްވައި އޭނާގެ ފަތުގައި 10 ހެޔޮކަން ލިޔުއްވާ." ގާޒީ ޞަފިއްޔުއްދީނު ވިދާޅުވިއެވެ.\n"ބައްޕާ! ކީއްވެގެން ތޯ ޒިޔާދު ގޮސް އޭނާގެ ބޮޑުބޭބެގެ ގާތުގައި ޒުބައިދާގެ ކައިވެންޏަށް ނޭދި ހުރީ. އަދި ޒުބައިދާގެ ގާތުގައި އެ ފައިސާ ދިން ވަގުތު ވެސް ބުނެވޭނެއެއް ނު ކައިވެނި ކުރާން ބޭނުން ވާހަކަ." ސަލްމާ ވިދާޅުވިއެވެ.\n"ދަރިފުޅާ! ބައްޕައަކަށް ނޭނގޭ! އެހެންނަމަވެސް ވެދާނެ އެ ސަގާފަތުގައި ބައްޕަފަރާތު ބޮޑުބޭބެއެއްގެ އަންހެން ދަރިފުޅާ ކައިވެނި ކުރުމަކީ އައިބު ކަމަކަށް ވާތީ ހުށަހަަޅާން ނުކެރި ހުރީ ކަމަށް ވެސް. އެ ސަގާފަތުގައި ކައިވެނި ކޮށް އުޅުނީ މަންމަފަރާތު ބޮޑުބޭބެއިންގެ އަންހެން ކުދީންނާ. އެއީ ދަރީންގެ ނަސަބު ކަށަވަރު ކުރުމުގެ ގޮތުން. އަދި ގަބީލާގެ ލޭގައި ކިލަނބު ކަމެއް ނެތް ކަމާއި ގަބީލާގެ ލޭ ސާފުކަން ޔަގީން ކުރުމުގެ ގޮތުން. ފައިސާ ދިން ވަގުތު ކައިވެންޏަށް އެދުނު ނަމަ އެއީ ފައިސާގެ ބަދަލުގައި އެދުނު އެދުމެއް ކަމަށް ވެދާނެތީ ނުބުނީ ކަމަށް ވެސް ވެދާނެ." ގާޒީ ޞަފިއްޔުއްދީނު ވިދާޅުވިއެވެ.\n"މި ވާހަކައިގެ އިބުރަތަކީ އިންސާނާ އޭނާގެ ނަފްސުގެ އެދުންތަކުގެ ކުރިމަތީގައި ކެތްތެރިވުން. އަދި ނުބައި ކަންތަކުން ދުރުހެލި ވުމުގައި ކާމިޔާބު ހޯދުން." ސަލްމާ ވިދާޅުވިއެވެ.\n"އަދި އެހެން ފިލާވަޅެއް ވެސް މި ވާހަކައިން ލިބޭ. އެއީ ކޮންމެ ހެޔޮ އަމަލެއް ވެސް އިހުލާސްތެރިކަމާ އެކު ﷲއަށް ޓަކައި އެކަނި ކުރުން. އޭގައި ދުނިޔަވީ އެއްވެސް އެދުމެއް ނެތުން." ގާޒީ ޞަފިއްޔުއްދީީނު ވިިދާޅުވިއެވެ.\n"ކާފާ ދެން ވީ ކިހިނެއް؟" އަމީރު މުޙައްމަދު ވިދާޅުވިއެވެ.\n"ދަރިފުޅާ! އަދިވެސް މި ވާހަކަ ނުއެއް ނިމޭ. ވީމާ ދެން ވީ ގޮތް ކިޔައި ދޭން ވެސް ވަގުތު ބޭނުން ވޭ. އިރާދަ ކުރެއްވިއްޔާ ދެން އޮތް ބައި މާދަމާ ކިޔައި ދޭނަން." ގާޒީ ޞަފިއްޔުއްދީނު ވިދާޅުވިއެވެ.\n"ހެޔޮ ފަތިހަކަށް ހޭލުމުގެ ތައުފީގު ކާފައަށް ﷲ ދެއްވާށި!" އަމީރާ ޞަފާއާއި އަމީރު މުޙައްމަދާ ދެ ބޭފުުޅުން ވިދާޅުވިއެވެ.\n"ދަރިިފުޅުމެންނަކީ ހެޔޮކަމުގެ އަހުލުވެރީން. އިންޝާ ﷲ." ގާޒީ ޞަފިއްޔުއްދީނު ވިދާޅުވިއެވެ.


Foreign Ministry ge veri aku muvahzafakah jinsee furahsaarakuri mahsala eh\nފޮރިން މިނިސްޓްރީގެ ވެރިއަކު މުވައްޒަފަކަށް ޖިންސީ ފުރައްސާރަކުރި މައްސަލައެއް ފެންމަތިވެއްޖެ\nފޮރިން މިނިސްޓްރީގެ ވެރިއަކު އެތަނުގެ އަންހެން މުވައްޒަފަކަށް ޖިންސީ ފުރައްސާރަ ކުރި ކަމަށް ތުހުމަތުކުރާ މައްސަލައެއް ތަހުގީގުކޮށް ފިޔަވަޅުއެޅުމަށް ފޮރިން މިނިސްޓްރީގެ ބައެއް މުވައްޒަފުން މިއަދު ގޮވާލައިފި އެވެ.\nމިއަހަރުގެ މެދުތެރޭގައި ރާއްޖެއިން ބޭރަށް ކުރި ދަތުރެއްގެ ތެރެއިން ފޮރިން މިނިސްޓްރީގެ އިސްވެރިއަކު އެތަނުގެ އަންހެން މުވައްޒަފަަކަށް ޖިންސީ ފުރައްސާރަ ކުރި ކަމަށް ތުހުމަތުވާ މައްސަލައެއް ވަނީ ސޯޝަލް މީޑިއާގައި ފެންމަތިވެފަ އެވެ.\nއެ މައްސަލަ ފެންމަތިވުމާ އެކު ފޮރިން މިނިސްޓްރީގެ ބައެއް މުވައްޒަފުން ޓްވިޓާގައި ބުނީ، ވެރިމީހާގެ ޝިކާރައަކަށްވި އަންހެން ކުއްޖާގެ ދިފާއުގައި މިނިސްޓްރީއިން އެކަށީގެންވާ މަސައްކަތެއް ކޮށްފައި ނުވާ ކަމަށެވެ. އަދި މައްސަލަތައް ބަލަން އޮންނަ މިނިސްޓްރީގެ އިންޓާނަލް ކޮމިޓީއަށް އެ މައްސަލަ ހުށަހެޅި ނަމަވެސް އެ މައްސަލައިގައި ހެކި ނެތް ކަމަށް ބުނެ، މައްސަލަ އޮއްބާލީ ކަމަށް ވެސް އެ މިނިސްޓްރީގެ މުވައްޒަފަކު ޓްވީޓްކުރި އެވެ. މީގެ އިތުރުން އަންހެން ކުއްޖާގެ ދިފާއުގައި ވާހަކަ ދެއްކި މުވައްޒަފުންނާ މެދުވެސް، ތުހުމަތު ކުރީ އެހެން މަގުސަދެއް ހާސިލް ކުރަން ވާހަކަ ފަތުރާބައެއްގެ ގޮތުގައި ކަމަށް ވެސް އޭނާގެ ޓްވީޓްގައި ބުނެފައިވެ އެވެ.\n"ޖިންސީ ފުރައްސާރައިގެ ޝިކާރައަކަށްވީ މީހުންނަށް މި ނިޒާމުން އިންސާފެއް ނުލިބި އެ މީހުން ދަތިކަންތައްތަކުގެ ތެރޭގައި އުޅެން ޖެހިފައި ވަނީ. މި މައްސަލަ އެކަށީގެންވާ ގޮތެއްގައި ތަހުގީގު ކުރުމަށް ތުހުމަތުވާ އިސްވެރިއަކު އިސްތިއުފާދޭން ޖެހޭ،" މިނިސްޓްރީގެ މުވައްޒަފަކު ޓްވީޓްކުރި އެވެ.\nކުރީގެ ފޮރިން މިިނިސްޓަރު ދުންޔާ މައުމޫން ކުރެއްވި ޓްވީޓެއްގައި ވިދާޅުވީ، މިނިސްޓްރީގެ މުވައްޒަފަކަށް އެތަނުގެ އިސްވެރިއަކު ޖިންސީ ފުރައްސާރަކުރި ކަމަށް ތުހުމަތު ކުރާއިރު އެ މައްސަލަ ދެފުށްފެންނަ ގޮތަކަށް ބަލައި އޭގެ ތެދު، ދޮގު ހޯދަން ޖެހޭ ކަމަށެވެ. އަދި އެ ތުހުމަތަކަކީ ތެދަކަށްވާ ނަމަ، އެކަން ކުރި ފަރާތަށް ހަރުކަށި ފިޔަވަޅު އަޅަން ޖެހޭ ކަމަށް ވެސް ދުންޔާ ވިދާޅުވި އެވެ. އަދި އެކަމުގެ ޝިކާރައަކަށް ވީ މުވައްޒަފަށް ފުރިހަމަ ރައްކާތެރިކަން ދޭން ޖެހޭ ކަމަށް ވެސް ދުންޔާ ވިދާޅުވި އެވެ.\nޖެނީވާގައި ހުންނަ ރާއްޖޭގެ މިޝަންގެ އެޑިޝަނަލް ސެކްރެޓަރީ ޗެފްރީ ސާލިމް ވަހީދު އެ ތުހުމަތުތަކާ ގުޅިގެން ކުރެއްވި ޓްވީޓެއްގައި ވިދާޅުވީ، ސީނިއާ ޑިޕްލޮމެޓެއްގެ ހައިސިއްޔަތުން އޭނާއަށް ކަމެއް ނުކޮށްދެވިދާނެ ކަމަށާއި ނަމަވެސް އޭނާ އަމިއްލަ ހައސިއްޔަތުން އެ މުވައްޒަފުގެ ހައްގުގައި މަސައްކަތް ކުރާނެ ކަމަށެވެ.


ނަޞްރު ސޫރަތުގެ ތަފްސީރު –4– DhiSalafiyyah\nނަޞްރު ސޫރަތުގެ ތަފްސީރު – 4\n25/12/2014 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް އަޙްމަދު ނާޒިލް މުޙައްމަދު\n﴿إنه كان تواباً﴾ އެބަހީ: އެއިލާހުގެ އަޅުތަކުންނަށް ގިނަގިނައިން ތައުބާލެއްވުން މަތީ އެކަލާނގެ ދެމިވޮޑިގެން ވެއެވެ. ފަހެ ތިބާ އެކަލާނގެ ޙަޟްރަތުގައި ފާފަ ފުއްސެވުމަށް އެދި ދަންނަވައިފި ކަމުގައި ވަނީނަމަ ތިބާއަށް ތައުބާ ލައްވައެވެ. މިސޫރަތުގެ މާނައަކީ މިއީއެވެ.\nއެހެނެއްކަމު ބުއްދިވެރިޔަކަށް މެނުވީ ފަހުމްނުވާނެފަދަ ބޮޑުވެގެންވާ ކަމެއް މިސޫރަތުގައިވަނީ ފޮރުވިގެންނެވެ. މިހެނީ އިބްނު ޢައްބާސް رضي الله عنهما ގެ ޢުމުރުގެ ހަގުކަމާއެކުވެސް ޢުމަރު ބުން އަލްޚައްޠާބު رضي الله عنه، އެކަލޭގެފާނުގެ މަޖުލިސްތަކަަށް އިބްނު ޢައްބާސް رضي الله عنهما ގާތްކޮށް އުޅުއްވާތީ އެކަމުގައި މީސްތަކުން ޢައިބު ކިޔަން ފެށުމުން، ޢުމަރުގެ ފާނަކީ ޢަދުލުވެރި ޚަލީފާއަކަށް ވީހިނދު އިބްނު ޢައްބާސް ފަދަ ޒުވާން ބޭފުޅެއް ލޮބުވެތިވީ ސަބަބަކާ ލައިގެންކަމަށް ދައްކަވަން ބޭނުންފުޅުވިއެވެ.\nދެންފަހެ މުހާޖިރުންނާއި އަންޞާރުންކުރެ ބޮޑުން އެއްދުވަހެއްގައި އެއްތަންވެވަޑައިގެންނަވައިފިއެވެ. އޭގެތެރެއިން ޢަބްދުﷲ ބުން ޢައްބާސް ހިމެނިވަޑައިގަންނަވައެވެ. ވިދާޅުވިއެވެ: މި ސޫރަތާ ބެހޭ ގޮތުން ތިޔަބޭކަލުން ދަންނަވަނީ ކީކޭ ތޯއެވެ؟ ﴿إِذَا جَآءَ نَصْرُ اللَّهِ وَالْفَتْحُ﴾ އިން ފެށިގެން ސޫރަތުގެ ނިޔަލަށް ކިޔަވައި ވިދާޅުވެއްޖެއެވެ. ފަހެ ބޭރުފުށުގެ މާނަ ފެންނަން އޮތް މިންވަރަށް އެބޭކަލުން ތަފްސީރު ކުރެއްވިއެވެ. އެއްބައި ބޭކަލުން ވިދާޅުވިއެވެ. އަހުރެމެންނަށް ނަޞްރާއި ފަތަޙަ ލިބިއްޖެ ނަމަ ﷲ އަށް ޙަމްދުކޮށް އިސްތިޣްފާރު ކުރުމަށް އަމުރު ކުރައްވާފައި ވަނީއެވެ. އަދި އަނެއްބަޔަކު ވިދާޅުވިއެވެ. ތިމަންމެން ބޭކަލުންނަށް އެނގިވަޑައި ނުގަންނަވައެވެ. އަދި އެއްބަޔަކު އެއްޗެއް ވިދާޅުނުވެ ހަނުތިއްބެވޫއެވެ. ވިދާޅުވިއެވެ. އޭ އިބްނު ޢައްބާސްއެވެ. ކަލޭގެފާނު ވިދާޅުވަނީ ކީކޭ ތޯއެވެ؟ ވިދާޅުވިއެވެ. އޭ މުއުމިނުންގެ ޚަލީފާއެވެ. އެއީ ﷲގެ ރަސޫލާ صلى الله عليه وسلّم އަޖަލު ކައިރިވި ކަމުގެ ވާހަކައެވެ. އެކަލޭގެފާނަށް އަންގަވާފައި ވަނީ: ﴿إِذَا جَآءَ نَصْرُ اللَّهِ وَالْفَتْحُ﴾ މައްކާ ފަތަޙަވުން އެއީ އެކަލޭގެފާނުގެ އަޖަލު ޖެހިވަޑައިގެންފިކަމުގެ ޢަލާމާތެއް ކަމުގައެވެ. ﴿وَرَأَيْتَ النَّاسَ يَدْخُلُونَ فِي دِينِ اللَّهِ أَفْوَاجاً * فَسَبِّحْ بِحَمْدِ رَبِّكَ وَاسْتَغْفِرْهُ إِنَّهُ كَانَ تَوِبَا﴾ ޢުމަރުގެފާނު ވިދާޅުވިއެވެ. “ﷲ ގަންދީ ހުވައި ކުރައްވަމެވެ. ކަލޭގެފާނަށް ތިޔަ އެނގިވަޑައިގަންނަވާ ގޮތަށް މެނުވީ ތިމަންކަލޭގެފާނަށް ވެސް އެނގިވަޑައި ނުގަންނަވައެވެ.” ފަހެ އިބްނު ޢައްބާސްގެ މާތްކަމާއި އެކަލޭގެފާނުގެ ކިބައިގައިވާ ދެނެގަތުމުގެ ފެންވަރު ބަޔާންވެގެން ދިޔައެވެ. އެހެނީ ހަމަކަށަވަރުން ﷲ ތަޢާލާގެ ބަސްފުޅުގެ މުރާދު ދެނެގަތުމާއި ތޫނުފިލިކަން އެކަލޭގެފާނަށް ލިބިގެންވެއެވެ.\nދެންފަހެ ﷲ ގެ ރަސޫލާ صلى الله عليه وسلّم އީ، މާތް ﷲ ގެ އަޅުތަކުންކުރެ އެންމެ ތަޤުވާވެރި އަދި އަޅުކަމުގައި އެންމެ ކުރިއަރައި ހުންނެވި ބޭކަލަކު ކަމުގައި ވީހިނދުވެސް މި ސޫރަތް ބާވާލެއްވުމާއެކު ރުކޫގައްޔާއި ސަޖިދާގައި މިފަދައިން ކިޔުން ގިނަ ކުރައްވައި ވަޑައިގެންނެވިއެވެ: ((سُبْحَانَكَ اللَّهُمَ رَبَّنَا وَبِحَمْدِكَ، اللَّهُمَّ اغْفِرْ لِي)) “އަޅުގެ ވެރި ރައްބެވެ. އިބަ ﷲއީ ހުސްޠާހިރުވަންތަ އިލާހެވެ. އަދި ޙަމްދު ހުރީ އިބަ ﷲ އަށެވެ. އޭ ﷲ އެވެ. މިއަޅާއަށް ފާފަ ފުއްސަވާނދޭވެ.”\nފަހެ އަހުރެން ދަންނަވަމެވެ. اللهم ربنا وبحمدك، اللهم اغفر لنا ذنوبنا، وإسرافنا في أمرنا، وثبت أقدامنا، وانصرنا على القوم الكافرين.


Covid case thah Germany gai ithuruvaathy Lothar Wieler kanboduvun faalhu koffi | Wathan.mv ކޮވިޑްގެ ކޭސްތައް ޖަރުމަނުގާ އިތުރުވާތީ ލޮތާ ވެއިލާ ކަންބޮޑުވުން ފާޅުކުރައްވައިފި | Wathan.mv\nHead of the Robert Koch Institute, Lothar Wieler attendsanews conference to update on coronavirus spread, in Berlin, Germany, March 9, 2020. REUTERS/Fabrizio Bensch\nކޮވިޑްގެ ކޭސްތައް ޖަރުމަނުގާ އިތުރުވާތީ ލޮތާ ވެއިލާ ކަންބޮޑުވުން ފާޅުކުރައްވައިފި\nބީބީސީ: ޖަރުމަނުވިލާތުގައި ކޮވިޑް-19ގެ ކޭސްތައް އިތުރުވަމުންދާތީ އެ ގައުމުގެ ޕަބްލިކް ހެލްތު އޭޖެންސީގެ ވެރިޔާ ލޮތާ ވެއިލާ ކަންބޮޑުވުން ފާޅުކޮށްފި އެވެ.\nއޭނާ އެފަދައިން ވިދާޅުވި އިރު މިދިޔަ ހަފްތާގައި އެގައުމުގައި ކޮވިޑްގެ 3661 އާ ކޭސް ފެނިފައިވެ އެވެ.\nލޮތާ ވިދާޅުވީ ޖަރުމަނުގެ ރައްޔިތުން މިހާރު އެހާބޮޑަށް ރައްކާތެރިވެގެން ނޫޅޭ ކަމަށެެވެ. އެހެންކަމުން މާސްކު އަޅައި އިޖުތިމާއީ ގައިދުރުކަމުގެ އުސޫލުތަކުގައި ހިފަހައްޓަން އޭނާ ވަނީ އިލްތިމާސްކުރައްވައިފަ އެވެ.\nކޭސްތައް އިތުރުވަމުންދާއިރު ޖަރުމަނުގެ ރައްޔިތުން ޗުއްޓީއަށް ދުނިޔޭގެ އެކި ހިސާބުތަކަށް ދަތުރުކުރަމުންދާލެއް އިތުރުވަމުންދާތީ ބަލި ކޮންޓްރޯލް ކުރުމުގައި ދަނީ ގޮންޖެހުންތަކާ ކުރިމަތިވަމުންނެވެ.\nސްޕެއިންގެ ތިން ސަރަހައްދަށް ދަތުރުކުރާ މީހުންނަށް “ޓްރެވަލް ވޯނިން” އެއްވެސް އިިއްޔެ އެގައުމުން ވަނީ ނެރެފަ އެވެ.\nހައި ރިސްކު ގައުމުތަކަށް ދަތުރުކުރުމަށް ފަހު ގައުމަށް އެނބުރި އެތެރެވާ ރައްޔިތުން ކޮވިޑަށް ޓެސްޓްކުރަން މިހާރު ޖަރުމަނުން ވަނީ ފަށައިފަ އެވެ. އެގައުމުތަކުގެ ތެރޭގައި ބްރެޒިލް، ތުރުކީ އަދި އެމެރިކާ ހިމެނެ އެވެ.\nޖަރުމަނުގައި މިހާތަނަށް 206،242 ކޮވިޑް ކޭސް ފެނިފައިވާއިރު ބަލީގައި 9122 މީހުން ވަނީ މަރުވެފަ އެވެ. ނަމަވެސް ޖަރުމަނުން ދުރާލައި އެޅި ފިޔަވަޅުތަކާ އެކު އެގައުމުގައި މަރުވި މީހުންގެ އަދަދު ޔޫރަޕްގެ އެހެން ގައުމުތަކާ އަޅާ ބަލާއިރު މަދެވެެ.\nޖަރުމަނުގައި މިދިޔަ ހޯމަ ދުވަހު 340 މީހުންނަށް ކޮވިޑް ޖެހުނުއިރު އަންގާރަ ދުވަހު ވަނީ 633 މީހުންނަށް ބަލި ޖެހިފައެވެ.


Raajjeyge iqthisaadhu mihaaruvanee rangalhu faaleggai : Janaah\n27 ޖެނުއަރީ 20160ކޮމެންޓް\nރާއްޖޭގެ އިގްތިސާދު މިހާރުވަނީ ރަނގަޅު ފާލެއްގައި: ޖަނާހު\nރާއްޖޭގެ އިގްތިސާދު މިހާރު އޮތީ ރަނގަޅު ފާލެއްގައިކަމަށް މޯލްޑިވްސް އެސޯސިއޭޝަން އޮފް ކޮންސްޓްރަކްްޝަން އިންޑަސްޓްރީ (މަސީ)ގެ ރައީސް މުހައްމަދު އަލީ ޖަނާހު މިއަދު ވިދާޅުވެއްޖެ އެވެ.\nމަސީން އިންތިޒާމް ކޮށްގެން ބޭއްވި ބިލްޑް އެންޑް ހޯމް އެކްސްޕޯ ހުޅުވުމުގެ ރަސްމިއްޔާތުގައި ވާހަކަ ދައްކަވަމުން ޖަނާހު ވިދާޅުވީ އިގްތިސާދު ރަނގަޅުވުމުގެ ސަބަބުން ކޮންސްޓްރަކްޝަން އިންޑަސްޓްރީއަށް ބޮޑެތި ކުރިއެރުންތަކެއް ލިބެމުންދާކަމަށެވެ. އަދި މި ތަރައްގީއާއެކު އިގްތިސާދީ މަސައްކަތްތައް މިހާރު ކުރިއަށްގެންދަނީ އެންމެ ހަލުވި ދުވެލީގައި ނިންމޭނެ ގޮތަށްކަމަށްވެސް އޭނާ ވިދާޅުވިއެވެ.\n"ސޮވެރިން ގެރެންޓީ ލިބިގެން ވަރަށް ބޮޑެތި މަސައްކަތްތައް މިއޮތީ ފެށިފައި. ގިނަ މަޝްރޫއުތައް ވަނީ ފަށާފައި. މިއީ ތަރައްގީ އެންމެ ބާރު ސްޕީޑުގައި ކުރިއަށް ގެންދެވޭނެ ގޮތްކަން އަޅުގަނޑުމެން ގަބޫލު ކުރަން،" ޖަނާހް ވިދާޅުވި އެވެ.\nއޭނާ ވިދާޅުވީ ރާއްޖޭގެ ތަރައްގީގެ ބައިވެރިއެއްގެ ގޮތުގައި ކޮންސްޓްރަކްޝަން ދާއިރާ އަބަދުވެސް އޮންނާނެ ކަމަށެވެ. ސަރުކާރުން ހިންގާ އެންމެ ބިޔަ އެއް މަޝްރޫއު ކަމަށްވާ މާލެ-ހުޅުލެ ބްރިޖްގެ މަސައްކަތަށް އިޝާރާތް ކުރައްވަމުން ޖަނާހް ވިދާޅުވީ އެ މަސައްކަތް ކާމިޔާބު ވެއްޖެ ނަމަ ވަށައިގެން ހުންނާނީ މުޅިންވެސް މިފަދަ ބްރިޖްތައް ކަމަށެވެ.\nމި ރަސްމިއްޔާތުގައި ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ މާލޭ ދެކުނު ފަރާތުގައި ހިއްކާ އިންޑަސްޓްރިއަލް ވިލެޖުގައި ރެޑީ މިކްސް ކޮންކްރީޓްގެ މަސައްކަތް ކޮށްދޭނެ ފަރާތެއް ހޯދަން މިއަހަރު ތެރޭ އިއުލާން ކުރައްވާނެކަމަށެވެ.\nމި ރަސްމިއްޔާތުގައި ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ މި އެކްސްޕޯ މެދުވެރިކޮށް ރާއްޖޭގެ ކޮންސްޓްރަކްޝަން ދާއިރާގެ ކުރިއެރުންތައް ފެނިގެންދާނެ ކަމަށެެވެ. ކޮންސްޓްރަކްޝަން ދާއިރާއާ ގުޅުން ހުރި މަސައްކަތްތައް ފާހަގަކުރައްވަމުން މިނިސްޓަރު ވިދާޅުވީ މި އަހަރުގެ ތެރޭގައި މާލޭގެ ދެކުނު ފަރާތުގައި ހިއްކާ އިންޑަސްޓްރިއަލް ވިލެޖުގައި ރެޑީ މިކްސް ކޮންކްރީޓްގެ މަސައްކަތް ކުރާނެ ފަރާތެއް ހޯދުމަށް ފުރުސަތު ހުޅުވާލާނެ ކަމަށެވެ.\nދަރުބާރުގޭގައި ތިން ދުވަހުގެ މުއްދަތަށް ޖުމްލަ 49 ސްޓޯލާއެކު ފެށުނު މި އެކްސްޕޯ ހުޅުވައިދެއްވާފައިވަނީ ރައީސް އަބްދުﷲ ޔާމީނެވެ.\nޖަނާ މަސީ ރައީސް އޮފީސް